ލ. ދަނބިދޫ ސްކޫލް\nޓީޗަރ ( ސްޕެޝަލް އެޑިޔުކޭޝަން )\nމިސްކޫލްގެ GS-190/2018/124 ނަންބަރ އިޢުލާނުގައި މައްސަލައެއް އުޅޭތީ އެއިޢުލާން ބާތިލްކޮށް އަލުން އިޢުލާން ކުރަމެވެ.\nމަޤާމް: ޓީޗަރ ( ސްޕެޝަލް އެޑިޔުކޭޝަން )\nމަޤާމް ނަންބަރ: J-273459\nމަޤާމުގެ ރޭންކް: ސީ.އެސް 15-11\nމަޤާމު އޮތް އޮފީސް: ދަނބިދޫ ސްކޫލް\nވަޒީފާ އަދާ ކުރަންޖެހޭ ތަން: ދަނބިދޫ ސްކޫލް، ލ.ދަނބިދޫ\nމުސާރަ: -/7070ރ. އާއި -/10640ރ. އާ ދެމެދު\nސަރވިސް އެލަވަންސް: -/2500ރ.\nކޮންމެ މަހަކު 1 ފަހަރު ޚާއްސަ އެހީއަށް ބޭނުންވާ ދަރިވަރުންގެ ކްލާހުގައި ރަޖިސްޓްރީވެފައިވާ ދަރިވަރުންގެ އައިއީޕީ ތައްޔާރުކުރުން.\nދަރިވަރުންގެ އައިއީޕީއާއި އެއްގޮތަށް ކިޔަވައިދިނުން.\nޚާއްސަ އެހީއަށް ބޭނުންވާ ދަރިވަރުންނާއި ގުޅޭގޮތުން ދުވަހުން ދުވަހަށް ތައްޔާރުކުރަންޖެހޭ ތަކެތި ތައްޔާރުކުރުން.\nޓީޗަރުންނަށް ޙާޟިރު ނުވެވުމުގެ ސަބަބުން ސްކޫލްގެ ފަރާތުން ޙަވާލުކުރެވޭ ރިލީފް ގަޑިތައް ނެގުން.\nސްކޫލުން އިންތިޒާމުކުރާ ހުރިހާ ބައްދަލުވުންތަކާއި ކުދިން ޙާޟިރުވާ އެހެނިހެން ކަންތައްތަކަށް ކުދިން ޙާޟިރުވުމުގެ 10 މިނިޓް ކުރިން ޙާޟިރުވުން.\nއެކިއެކި ކަންކަމާއި ބެހޭގޮތުން މިނިސްޓްރީ އޮފް އެޑިޔުކޭޝަނުންނާއި ސްކޫލުން ހަދާ އަދި ހެދިފައިވާ ޤަވާޢިދުތަކަށް ޢަމަލުކުރުމާއިއެކު ސިވިލް ސާވިސަސްގެ ކޯޑް އޮފް ކޮންޑަކުޓަށް އިހުތިރާމު ކުރުމާއި އޭގައި ބަޔާންކުރާ ގޮތަށް ޢަމަލުކުރުން.\n10.ކިޔަވައިދިނުމާއި ގުޅޭގޮތުން ސްޕަވައިޒަރާއި ޙަވާލުކުރަންޖެހޭ އެންމެހައިތަކެތި (ސްކީމްއޮފް ވަރކް، ލެސަންޕްލޭން، މާރކްސްޝީޓްފަދަ) ހަމަޖެހިފައިވާ އުސޫލާއި އެއްގޮތަށް ޙަވާލުކުރުން.\n11. އިސްލާމް ދީނާއި ދިވެހިރާއްޖޭގެ ގާނޫނާއި ގަވާޢިދުތަކާއި ސްކޫލު ކުދިންގެ ގަވާޢިދުތަކާއި ސްކޫލުގެ ގަވާޢިދުތަކަށް ދަރިވަރުން އަހުލުވެރިކުރުމާއި ރީތި އާދަތައް ދަރިވަރުންގެ ކިބައިގައި ހަރުލެއްވުމަށް މަސައްކަތްކުރުން.\n12. ޙަވާލުކުރެވޭ ޓައިމްޓޭބަލްގައިވާ ގަޑިތަކަށާއި ރިލީފްގަޑިތަކަށް ގަޑިއަށް ހާޒިރުވެ ދަރިވަރުންނަށް ފައިދާހުރިގޮތަކަށް ފިލާވަޅު ކުރިއަށް ގެންދިއުން.\n13. ޙަވާލުކުރެވިފައިވާ މާއްދާ ކޯޑިނޭޓްކޮށް ބެލެހެއްޓުން.\n14.ދަރިވަރުންގެ ފެންވަރު ރަނގަޅުކުރުމަށް ކުރަންޖެހޭ ހުރިހާ މަސައްކަތެއް ލަސްނުކޮށް ކުރުން.\n15. ސިނކުޑީގެ ނުކުޅެދުންތެރިކަން ހުންނަކުދިންފިޔަވައި އެހެންހުރިހާ ކުދިންނަށް ލިޔަންކިޔަން ދަސްކޮށް ދިނުން\n18.ސްކޫލުން ކުރިއަށްގެންދާ ޚާއްސަމަސައްކަތްތަކުގައި ބައިވެރިވުމާއި ސްކޫލުގެ މަސައްކަތުގެ ދާއިރާގެތެރެއިން ޙަވާލުކުރެވޭ އެހެނިހެން ކަންތައްތައް ކުރުން.\n19.ސްކޫލުގެ ހުރިހާ ވަސީލަތްތައް (ލައިބްރަރީ، އިންޓަރނެޓް، ސްމާޓްބޯޑް ފަދަ) ދަރިވަރުންނަ އެންމެ ފައިއިދާހުރިގޮތަކަށް ބޭނުންކުރުން\n21. ސްކޫލުން ޙަވާލުކުރެވޭ ޒިންމާތަކާއިގުޅިގެން ޖަވާބުދާރީވުމާއި ޒިންމާދާރުވުން\n22.ސްކޫލަކީ ސާފުތާހިރު ތަނެއްގެގޮތުގައި ދެމެހެއްޓުމަށް ދަރިވަރުން ލައްވާ މަސައްކަތްކުރުވުން\n23.ކްލަބް ޖަމްޢިއްޔާތަކާއި، ޔުނިފޯމްޙަރަކާތް އަދި ދަރިވަރުންނަށް ހިންގޭ އެހެނިހެން ހުރިހާ ޙަރަކާތެއްގައި ފުރިހަމަޔަށް ބައިވެރިވެ އެއްބާރުލުންދީ އެހީތެރިވުން\n25.ޕްރޮފެޝަނަލް ޑިވަލޮޕްމަންޓް ޕްރޮގްރާމްތަކުގައި ފުރިހަމަޔަށް ބައިވެރިވުމާއި ކޮންޓެކްޓް ގަޑީގެ ގޮތުގައި މަދުވެގެން ހަފްތާއަކު 35 މިނިޓްގެ 25 އާ 30 އާ ދެމެދުގެ ގަޑި ނުވަތަ 45 މިނިޓްގެ 20 އާ 25 އާ ދެމެދުގެ ގަޑި ނެގުން.\nޓީޗަރުންގެ ވަޒީފާގެ އޮނިގަނޑުގެ CS15-4 ރޭންކުގައި މަދުވެގެން2އަހަރު މަސައްކަތްކޮށް،މަސައްކަތުގެ ފެންވަރުބެލުމުގެ ނިޒާމުން ވިދިވިދިގެން2އަހަރު %85 އަށް ވުރެ މަތިން މާކްސް ލިބިފައިވުން.\n* ސްޕެޝަލް އެޑިޔުކޭޝަންގެ ރޮނގުން ނުވަތަ އިންކްލޫސިވް އެޑިޔުކޭޝަންގެ ރޮނގުން ދިވެހިރާއްޖޭގެ ގައުމީ ސަނަދުތަކުގެ އޮނިގަނޑު ލެވެލް3ނުވަތަ އެއަށްވުރެ މަތީ ސަނަދެއް ހާސިލްކޮށްފައިވުން؛ ނުވަތަ\n* ސްޕެޝަލް އެޑިއުކޭޝަންގެ ނުވަތަ އިންކްލޫސިވް އެޑިޔުކޭޝަންގެ ރޮނގުން ކިޔަވައިދިނުމަށް މިނިސްޓްރީ އޮފް އެޑިޔުކޭޝަންގައި ރަޖިސްޓްރީކޮށްފައިވާ ސްކޫލެއްގައި، ސްޕެޝަލް އެޑިޔުކޭޝަން ނުވަތަ އިންކްލޫސިވް އެޑިޔުކޭޝަން ކުލާހެއްގައި 1 (އެކެއް) އަހަރު ނުވަތަ އެއަށްވުރެ ދިގު މުއްދަތެއްގައި ކިޔަވައިދީފައިވާކަމުގެ ލިޔުމާއި، އެ މުއްދަތުގައި މަސައްކަތުގެ ފެންވަރުބެލުމުގެ ނިޒާމުން 85% އަށް ވުރެ މަތިން މާކްސް ލިބިފައިވުން.\nވަޒީފާއަށް އެދޭ ފޯމު މި ސްކޫލްގެ އިދާރާއިން ލިބެން ހުންނާނެއެވެ. އަދި ސިވިލްސަރވިސް ކޮމިޝަންގެ ވެބްސައިޓުން www.csc.gov.mv މި ފޯމު ޑައުންލޯޑުވެސް ކުރެވޭނެއެވެ. މަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 02 ޖެނުއަރީ 2019 ވާ ބުދަ ދުވަހުގެ 13:30 ގެ ކުރިން، ދަނބިދޫ ސްކޫލްގެ އޮފީސް އަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް މެދުވެރިކޮށްވެސް ބަލައި ގަނެވޭނެއެވެ. އީ-މެއިލް އެޑްރެހަކީ، [email protected] އެވެ. އެޕްލިކޭޝަން ފޯމާއެކު ހުށަހަޅަންޖެހޭ ހުރިހާ ލިޔުންތައް ހުށަހަޅާފައި ނުވާނަމަ އެޕްލިކޭޝަން ބާޠިލުކުރެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ، 06 ޖެނުއަރީ 2019 އާއި 07 ޖެނުއަރީ 2019 އާ ދެމެދު، ދަނބިދޫ ސްކޫލް ގައެވެ. ވުމާއެކު، މި ވަޒީފާއަށް ކުރިމަތިލާ ފަރާތްތަކުން، އެ ތާރީޚުތަކުގައި އިންޓަވިއުއަށް ހާޒިރުވުމަށް ތައްޔާރުވެގެން ތިބުން އެދެމެވެ.\nމި އިޢުލާނާ ގުޅިގެން މަޢުލޫމާތު ސާފުކުރުމަށް ގުޅާނީ 6800740 ނަންބަރު ފޯނާއެވެ. އީ-މެއިލް ކުރާނީ


މިނިސްޓްރީ،އެފްސީއެސްސީ، ކުޑަކުދިންގެ ހިޔާ، ފިޔަވަތި އަދި މިނޫންވެސް މިނިސްޓްރީގެ ދަށުން ހިނގާ މިފަދަ މަރުކަޒުތަކުގައި ބާއްވާ އެކިއެކި ޖަލްސާ، ބައްދަލުވުން، ހަފްލާތަކާ ގުޅިގެން ހަމަޖައްސަންޖެހޭ އިންތިޒާމްތަކަށް ބޭނުންވާ ޚިދުމަތްތަކާއި ތަކެތި ހޯދުން.\nމިނިސްޓްރީ، އެފްސީއެސްސީ، ކުޑަކުދިންގެ ހިޔާ، ފިޔަވަތި އަދި މިނޫންވެސް މިނިސްޓްރީގެ ދަށުން ހިނގާ މިފަދަ މަރުކަޒުތަކަށް ބޭނުންވާ ޚިދުމަތާއި ތަކެތި ދައުލަތުގެ މާލިއްޔަތުގެ ޤާނޫނާއި ގަވާއިދާ އެއްގޮތްވާ ގޮތުގެ މަތިން ހޯދުން.\nމިނިސްޓްރީގެ ބިޑް ކޮމިޓީގެ އެންމެހައި އިދާރީ މަސައްކަތްތަކެއް އިންތިޒާމްކޮށް ބެލެހެއްޓުމާއި، ބިޑް ކޮމިޓީގެ ލިޔެކިޔުންތައް ގަވާއިދުން ބެލެހެއްޓުން.\nއަހަރުގެ ޕްރޮއުމެންޓް ޕްލޭން ތައްޔާރުކޮށް ހިއްސާކުރަންޖެހޭ ފަރާތްތަކާއި ހިއްސާކުރުން.\nމިނިސްޓްރީގެ ސްޓޮކަށް ބޭނުންވާ އެންމެހައި ތަކެތި، މާލިއްޔަތު ޤަވާއިދާއި އެއްގޮތްވާ ގޮތުގެ މަތިން ހޯދުން.\nއެފްސީއެސްސީ، ކުޑަކުދިންގެ ހިޔާ، ފިޔަވަތި އަދި މިނޫންވެސް މިނިސްޓްރީގެ ދަށުން ހިނގާ މިފަދަ މަރުކަޒުތަކުގައި ބޭނުންވާ ޚިދުމަތްތަކާއި ތަކެތި ހޯދުމަށް ބިޑްކުރަންޖެހޭނަމަ، އެ މަސައްކަތްތައް ދައުލަތުގެ މާލިއްޔަތުގެ ޤާނޫނާއި ގަވާއިދާ އެއްގޮތަށް ކުރުމާއި މިނިސްޓްރީގެ ބިޑް ކޮމިޓީއަށް ހުށަހެޅުމާއި، ބިޑް ކޮމިޓީގެ ނިންމުންތަކާ އެއްގޮތްވާގޮތުގެ މަތިން އެގްރީމަންޓްތައް ކުރަންޖެހޭ ފަރާތްތަކަށް އެގްރީމަންޓްކުރުން.\nއެޑްމިނިސްޓްރޭޝަން ނުވަތަ މެނޭޖްމަންޓް މިއިން ރޮނގަކުން ދިވެހިރާއްޖޭގެ ގައުމީ ސަނަދުތަކުގެ އޮނިގަނޑުގެ ލެވެލް5ނުވަތަ6ގެ ސަނަދެއް ހާސިލްކޮށްފައިވުމާއެކު، އެޑްމިނިސްޓްރޭޝަން ނުވަތަ މެނޭޖްމަންޓްދާއިރާއެއްގައި މަދުވެގެން2އަހަރު ދުވަހުގެ ތަޖުރިބާ ލިބިފައިވުން.\nއެޑްމިނިސްޓްރޭޝަން ނުވަތަ މެނޭޖްމަންޓް މިއިން ރޮނގަކުން ދިވެހިރާއްޖޭގެ ގައުމީ ސަނަދުތަކުގެ އޮނިގަނޑުގެ ލެވެލް7ނުވަތަ 8 ގެ ސަނަދެއް ހާސިލްކޮށްފައިވުން.\nމަޤާމަށް އެދި ހުށަހަޅަންޖެހޭ ވަޒީފާއަށް އެދޭ ފޯމް އާއި އެހެނިހެން ލިޔެކިއުންތައް (20 ޖުލައި 2020) ގެ (13:30) ގެ ކުރިން، ([email protected]) މި އީ-މެއިލް އެޑްރެސް އަށް ފޮނުވުންއެދެމެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ، (21 ޖުލައި 2020) އާއި (31 އޮގަސްޓް 2020) އާ ދެމެދު، (މިނިސްޓްރީ އޮފް ޖެންޑަރ، ފެމެލީ އެންޑް ސޯޝަލް ސަރވިސަސް) ގައެވެ.\nސުންގަޑި: 20 ޖުލައި 2020 1330


Muhinmu match thakugai Ibbege goal thakuge hissaa\nއިންޑިއާގެ ބެންގަލޫރު އެފްސީއާ ދެކޮޅަށް މާޒިޔާ ކުޅުނު މެޗުގައި އިއްބެ (ވ) --- ފޮޓޯ: މާޒިޔާ\nއޭއެފްސީ ކަޕްގައި އިއްޔަ، އިންޑިއާގެ ޗެންނާއީ ސިޓީ އެފްސީއާ ދެކޮޅަށް މާޒިޔާ ކުޅުނު މެޗުގައި އެ ޓީމުގެ ދެ ވަނަ ލަނޑު ޖެހި އިބްރާހިމް މަހްދީ ހުސައިން (ހަބޭސް އިއްބެ) މިފަހަކަށް އައިސް ފާހަގަ ކުރެވިފައި ވަނީ މުހިންމު މެޗުތަކުގައި ގޯލައާ ރަށްޓެހި ކުޅުންތެރިޔެއްގެ ގޮތުގަ އެވެ.\nއޭއެފްސީ ކަޕްގެ ގުރޫޕް ސްޓޭޖަށް މާޒިޔާ ގެންގޮސް ދިނުމުގައި ޕްލޭއޮފްގައި ބެންގަލޫރު އެފްސީ ކޮޅަށް ޖެހި ލަނޑަކީ މެޗު މާޒިޔާ ކޮޅަށް އެނބުރިގެން ދިޔަ ހިސާބެވެ. ދާދި ފަހުން އޭނާއަށް ދަރިއަކު ލިބިފައިވުމުން މާޒިޔާގެ ޓީމަށް މުހިންމު ގޯލް، އިއްބެ ހާއްސަ ކުރީ އޭނާގެ ތުއްތު ދަރިފުޅަށެވެ.\nޕްލޭއޮފްގެ ފުރަތަމަ ލެގް މެޗުގައި ބަންގުލަދޭޝްގެ ވެރިރަށް ޑާކާގައި، ޑާކާ އަބާހާނީ އާ ދެކޮޅަށް ކުޅުނު މެޗުގައިވެސް މާޒިޔާގެ ފުރަތަމަ ލަނޑު ކާމިޔާބު ކޮށްދިނީ، އިއްބެ އެވެ. އެ ލަނޑުތަކަކީ އޭއެފްސީ ކަޕްގެ ގުރޫޕް ސްތޭޖުގެ ދޮރު ހުޅުވަން މާޒިޔާއަށް ފަހިވި ލަނޑުތަކެވެ.\nއިންޓަނޭޝަނަލް މެޗުތަކުގައި އިއްބެގެ މުހިންމު ލަނޑުތައް، ކުލަބުގެ އިތުރުން ގައުމީ ޓީމުގައިވެސް މުހިންމު ހިއްސާއެއް ވެއެވެ. އޭނާގެ މުޅި ކެރިއަރުގައިވެސް ޖެހި އެންމެ ހާއްސަ ލަނޑަކީ، 2018 ގެ ސާފް ޗެމްޕިއަންޝިޕް ފައިނަލު މެޗުގައި އިންޑިއާ ކޮޅަށް ވައްދާލި ލަނޑެވެ.\nގައުމީ ޓީމުގެ އެޓޭކިންގައި އެންމެ ނަގާކިޔާ ކުޅުންތެރިޔަކަށް އޭނާ ވީ، 2018 ވަނަ އަހަރު މާޗް މަހު ސިންގަޕޫރާ ދެކޮޅަށް އެ ގައުމުގައި ކުޅުނު މެޗުގައި ޖެހި ލަނޑާއެކު އެވެ. އެއީ ގައުމީ ޓީމުގެ ފުރަތަމަ 11 ގައި ހިމެނިގެން އޭނާ ކުޅުނު ފުރަތަމަ މެޗެވެ.\nއެ މެޗަށް ފަހު، 'އަވަސް' އާ އޭރު ވާހަކަ ދައްކަމުން އިއްބެ ބުނެފައި ވަނީ ގައުމީ ޓީމަށް މުހިންމު ލަނޑުތަކެއް ޖަހައި ދިނުމަކީ އުންމީދެއް ކަމަށެވެ. އެ ދުވަހަށް ފަހު އިންޓަނޭޝަނަލް މެޗުތަކުގެ ތެރެއިން، ފައިނަލުގައި އިންޑިއާ ކޮޅަށް ޖެހި ލަނޑާއި ވޯލްޑް ކަޕް ކޮލިފިކޭޝަންގައި ގުއާމްއާ ދެކޮޅަށް ޖެހި ލަނޑުގެ އިތުރުން އޭއެފސީ ކަޕްގެ ކޮލިފިކޭޝަނާއި އެ މުބާރތުގެ ގުރޫޕް ސްޓޭޖުގައި މާޒިޔާއަށް ޖަހައިދިން ލަނޑުތަކަކީ، މުހިންމު މެޗުތަކުގައި އިއްބެއަކީ ގޯލައާ ރަށްޓެހި ކުޅުންތެރިޔާކަމަށް ހާމަވާ ސަބަބެވެ.\nފުރަތަމަ ޑިވިޝަންގެ ފުޓްބޯޅައަށް ނިއު ރޭޑިއަންޓު ސްޕޯޓްސް ކުލަބުން ތާއަރަފް ވިނަމަވެސް، އޭރު އުމުރުން ހަގު ކަމުން އިއްބެއަށް ހުންނަން ޖެހުނީ ނިއުގެ ސީނިއާ ކުޅުންތެރިންގެ ނިވަލުގަ އެވެ. އާންމުންގެ ލޯތަކުގައި އޭނާ އަޅައިގަތީ 2015 ވަނަ އަހަރު ބޭއްވި މިނިވަން 50 ޗެމްޕިއަންޝިޕް ފުޓްބޯޅަ މުބާރާތުގައި އުފަށް ރަށް، ސ. ފޭދޫގެ ފުޓްބޯޅަ ޓީމުގައި ދެއްކި ކުޅުމުންނެވެ. އެ މުބާރާތުގެ ޗެމްޕިއަންކަން ރަށު ޓީމަށް ހޯދައި ދިނުމުގައި އޭނާ މުހިންމު ދައުރެއް އޮތެވެ.\nލީގް މެޗެއްގައި އިއްބެ ލަނޑު ޖެހުމަށް ފަހު އުފާފަޅު ކުރަނީ\nމިނިވަން 50 ގެ ޗެމްޕިއަންކަން ފޭދޫ ޓީމުން ހޯދުމުން، ޖެހިގެން އައި 2016 ވަނަ އަހަރުގެ ޕްރެޒިޑެންޓް ކަޕުން އެ ޓީމަށް ފުރުސަތު ދިނެވެ. އެއީ ރާއްޖޭގެ އެންމެ މަތީ ޑިވިޝަންގެ ކުލަބުތަކުގެ ލޮލުގައި އިއްބެ އަޅައިގަތް މުބާރާތެވެ. އެ އަހަރު ހަ ޓީމު ބައިވެރިކޮށް ގުރޫޕް ސްތޭޖު އުސޫލުން ކުޅުނު މުބާރާތުގެ ގުރޫޕް ސްތޭޖުގެ ފުރަތަމަ މެޗުގައި ފޭދޫ ޓީމާއެކު އޭނާ ނުކުތީ، އޭނާގެ މިހާރުގެ ޓީމު މާޒިޔާ އާ ދެކޮޅަށެވެ. އެ މެޗު ގައި ފޭދޫ ގެ ލަނޑު މާޒިޔާ ކޮޅަށް ވައްދާލީ އިއްބެ އެވެ.\nޓީސީ އާއެކު 2017 ވަނަ އަހަރު ސީޒަން ވީ، ރާއްޖޭގެ އެންމެ މަތީ ޑިވިޝަންގައި އިއްބެ ހޭދަ ކުރި ފުރަތަމަ ސީޒަނަށެވެ. އެ އަހަރު ކުރީ ކޮޅު ބަންގުލަދޭޝްގައި ބޭއްވި ޝައިހް ކަމާލް އިންޓަނޭޝަނަލް ކުލަބު މުބާރާތް ޓީސީއަށް ކާމިޔާބު ކޮށްދިނުމުގައި އިއްބެގެ ހިއްސާ އޮތެވެ. ޓީސީ އާއެކު އެ އަހަރު ދެއްކި ކުޅުމާއެކު އެ އަހަރު ގައުމީ ޓީމުން ފުރުސަތު ލިބުމަކީ އިއްބެގެ ފުޓްބޯޅައިގެ ޓާނިން ޕޮއިންޓެވެ.


Ice Plant Thah Hingun Council Thakaai Havaal Kuran Raees Ninmavaifi - Vaguthu\nއައިސް ޕްލާންޓްތައް ހިންގުން ކައުންސިލްތަކާއި ހަވާލު ކުރަން ނިންމައިފި\n8 މަސް ކުރިން ( ޑިސެމްބަރު 12, 2018 )\nރައީސް މިއަދު ގެމަނަފުށީގައި – ފޮޓޯ: ރައީސް އޮފީސް\nއައިސް ޕްލާންޓްތައް ކައުންސިލާއި ރައްޔިތުން ހިއްސާވާގޮތަށް ހިންގުމަށް ސަރުކާރުން ނިންމާފައިވާ ކަމަށް ރައީސް އިބްރާހިމް މުހައްމަދު ސޯލިހް މިރޭ ވިދާޅުވެއްޖެ އެވެ.\nރައީސް މިހެން ވިދާޅުވީ ރާއްޖޭގެ 38 ވަނަ މަސްވެރިންގެ ދުވަސް ފާހަގަ ކުރުމަށް، ގއ، ގެމަނަފުށީގައި މިރޭ ބޭއްވި ޖަލްސާގައި ވާހަކަފުޅު ދައްކަވަމުންނެވެ.\nރައީސް ވިދާޅުވީ މަސްވެރިންނަށް އެންމެ ފައިދާވާގޮތަށް އައިސް ޕްލާންޓްތައް ހިންގުމަށްޓަކައި އެތަންތަން ރަށު ކައުންސިލްތަކުގެ ހިއްސާއާއެކު ހިންގުމަށް ސަރުކާރުން ނިންމާފައިވާ ކަމަށެވެ.\nނަމަވެސް އައިސްޕްލާންޓްތައް ކައުންސިލްތަކާއި ހަވާލުކުރާނީ ކޮން އިރަކު ކަމެއް ރައީސް ވިދާޅެއް ނުވެއެވެ.\n"ނޫ އިގްތިސާދަކުން ލާމަރުކަޒު ކުރެވިފައިވާ ނިޒާމެއްގެ ތެރެއިން ޖަޒީރާ ވަންތަ ތަރައްގީ ގެނައުމަކީ މި ސަރުކާރުގެ އަމާޒު،" ރައީސް ވިދާޅުވިއެވެ.\nރައީސް އިތުރަށް ވިދާޅުވީ މަސް އޮޑިފަހަރު ބަނުމަށާއި އިންޖީނު އެޅުމަށް ފަސޭހައިން ލޯނު ލިބޭނެ އިންތިޒާމްތައް ހަމަޖެއްސުމަށް ސަރުކާރުން ނިންމާފައިވާ ކަމަށެވެ. އެކަން ކުރާނީ ބޭންކުތަކާ ގުޅިގެން ސްކީމެއް ތައާރަފް ކޮށްގެން ކަމަށް ރައީސް ވިދާޅުވި އެވެ.\n400 ކިލޯގެ ހިބަރެއް ދިވެހި މަސްވެރިން ބާނައިފި


Kula gadha rasmiyyaathu thakakah fahu, bridge aammunnah hulhuvaalaanee anna mahu7gai | Mihaaru\nމާލެ-ހުޅުލެ ބްރިޖުގެ މަތިން ކާރެއް ދުއްވާފައި ދަނީ.---ފޮޓޯ: ނިޝާން އަލީ/މިހާރު\nކުލަ ގަދަ ރަސްމިއްޔާތުތަކަށް ފަހު، ބްރިޖް އާއްމުންނަށް ހުޅުވާލާނީ އަންނަ މަހު7ގައި\n29 އޯގަސްޓް 2018 - 15:56 122 comments\nމާލެ އާއި ހުޅުލެއާ ދެމެދު އަޅާފައިވާ ބްރިޖު ހުޅުވަން، ވީހާވެސް ގިނަ ރައްޔިތުންނާ އެކު ކުލަ ގަދަ ރަސްމިއްޔާތުތަކެއް ބޭއްވުމަށް ފަހު، ބްރިޖުގެ ދަތުރުތަކަށް ހުޅުވާލާނީ އަންނަ މަހުގެ7ގައި ކަމަށް ހައުސިން މިނިސްޓަރު ޑރ. މުހައްމަދު މުއިއްޒު މިއަދު ވިދާޅުވެއްޖެ އެވެ.\nބްރިޖު ހުޅުވުމާ ގުޅޭ އެންމެ ފަހުގެ މައުލޫމާތުތައް ހިއްސާ ކުރައްވަން ބޭއްވި ނޫސްވެރިންގެ ބައްދަލުވުމުގައި މިނިސްޓަރު ވިދާޅުވީ މާދަމާ ރޭ އޮންނަ ކުލަ ގަދަ ރަސްމިއްޔާތުން ފެށިގެން، މި މަޝްރޫއުގެ އުފާފާޅުކުރުން ހަފުތާއަކަށް ދިގު ދެމިގެންދާނެ ކަމަށެވެ. އެއަށްފަހު، އާއްމު ދަތުރުތަކަށް ބްރިޖު ރަސްމީކޮށް ހުޅުވާލާނީ، އަންނަ މަހު7ގައި ކަމަށް ވެސް މިނިސްޓަރު ވިދާޅުވި އެވެ.\nހުރިހާ ރައްޔިތުންނަށް އަޅާފައިވާ ބްރިޖު ހުޅުވާއިރު ސަރުކާރުގެ ވިސްނުމަކީ، މިނިސްޓަރު ވިދާޅުވި ގޮތުގައި، އެކި އުމުރުފުރާތަކުގެ ގިނަ ބަޔަކު އެ އުފަލުގައި ބައިވެރިކުރުމެވެ. އެހެންވެ، މާދަމާ ރޭ އާޓިފިޝަލް ބީޗުގައި ބާއްވާ، ބްރިޖު ހުޅުވުމުގެ ކުލަ ގަދަ ހަފުލާ އަށް ސަރުކާރުގެ އިސް ބޭފުޅުންގެ އިތުރުން ސިވިލް ސާވިސްގެ މުވައްޒަފުންނާއި އިސްރަށްވެހިންނާއި ނުކުޅެދުންތެރިކަން ހުންނަ މީހުން ހިމެނޭ ގޮތަށް އެކި ދާއިރާތަކަށް ވަނީ ދައުވަތު ދީފަ އެވެ.\nމިނިސްޓަރު މުއިއްޒު ނޫސްވެރިންނާ ވާހަކަ ދައްކަވަނީ. --ފޮޓޯ: އަލީ ނިޝާތު/މިހާރު\nއޭގެއިތުރުން ވެސް، އެ ރަސްމިއްޔާތުގައި ބައިވެރިވާން ބޭނުންވާ އާއްމުންނަށް ވެސް ވަނީ ފުރުސަތު ހުޅުވާލައިފަ އެވެ. ބްރިޖު އެންމެ ބޮޑަށް ފެންނާނެ، އާޓިފިޝަލް ބީޗު ސަރަހައްދުން ޖާގަ ނުދެވޭ މީހުންނަށް، ކާނިވާ ސަރަހައްދުގައި ސްކްރީން ބަހައްޓައިގެން އެ ރަސްމިއްޔާތު ބެލުމުގެ އިންތިޒާމް ހަމަޖައްސާފައިވާ ކަަމަށް މިނިސްޓަރު ވިދާޅުވި އެވެ.\n"ރައީސް ޔާމީން ބޭނުންފުޅު ވަނީ ބްރިޖު ހުޅުވުމުގެ ރަސްމިއްޔާތުގައި ވީހާވެސް ގިނަ ރައްޔިތުން ބައިވެރިކުރަން. އެއީ އުފާވެރި، ކުލަ ގަދަ ރަސްމިއްޔާތަކަށް ވެގެންދާނެ،" މުއިއްޒު ވިދާޅުވި އެވެ.\nބްރިޖު ރަސްމީކޮށް ހުޅުވަން ނިންމާފައި ވަނީ ހަވާ އެރުވުމާއި ލޭޒާ ޝޯއަކާ އެކުގަ އެވެ. އެމްއެންޑީއެފްގެ ބެލުމުގެ ދަށުން، ބަޑި ބޭހުގެ ކުޅިވަރުތައް ގެންދާނީ، އެކަމުގެ ތަޖުރިބާކާރު، އަދި ހަވާއެރުވުމުގެ ރެކޯޑު އޮތް ބައެއް ކަމަށް މިނިސްޓަރު ވިދާޅުވި އެވެ.\nބްރިޖުމަތީގައި ހަވާ އެރުވުމުން، ލޮޅުން އަރައި، ރެނދުލާނެ ކަމަށް ވާހަކަ ފަތުރަމުންދާ ކަމަށް ވިދާޅުވެ މިނިސްޓަރު އެކަން ދޮގު ކުރެއްވި އެވެ. ބްރިޖު ހަދާފައި ވަނީ، އެފަދަ ކަމަކުން ރެނދުލާ ވަރަށް ވުރެން، މާ ފުރިހަމަ އަށް ކަމަށް ވިދާޅުވި އެވެ.\nބްރިޖު ހުޅުވުމަށް ފަހު ހަފުތާއަކަށް ތަފާތު އިވެންޓުތައް ބާއްވާނެ އެވެ. އޭގެތެރޭގައި، ޑޮކްޓަރުންނާއި ނަރުހުންނާއި ކިޔަވާ ކުދިންނާއި ކުޅިވަރު ކުޅޭ މީހުންނާއި އުމުރުން ދުވަސްވީ މީހުން ފަދަ އެކި ދާއިރާތަކުގެ މީހުން ބްރިޖަށް އަރައި އެތަނުގައި ފޮޓޯ ނެގުމާއި ހިނގުމުގެ ފުރުސަތު ދޭނެ ކަމަށް މުއިއްޒު ވިދާޅުވި އެވެ.\nބްރިޖު މަތީގައި ކައިވެނިކުރުމުގެ ހަފުލާތައް އޮންނާނީ ހުކުރު ދުވަހުގެ ރެ އެވެ. ފޯމު ހުށަހެޅި މީހުންގެ ތެރެއިން، ފަސް ކައިވެންޏެއް ބްރިޖުގައި ކުރަން ނިންމައި ތައްޔާރީތައް ވެސް ހައުސިން މިނިސްޓްރީން ކުރިއަށް އެބަގެންދެ އެވެ.\nބްރިޖުގެ ފީ އަދި ކަނޑައެއް ނާޅާ\nބްރިޖުގެ ޓޮލް ނުވަތަ ދަތުރުތަކުގެ އަގެއް އަދި ކަނޑައެއް ނާޅަ އެވެ. މިނިސްޓަރު ވިދާޅުވި ގޮތުގައި، ފީގެ މަޝްވަރާތައް ކަމާބެހޭ އިދާރާތަކާ އެކު މިހާރު ކުރިއަށް އެބަދެ އެވެ. އެކަން ނިމުމާއެކު، އަގުތައް އާއްމުކުރާނެ ކަމަށް ވިދާޅުވި އެވެ.\nއެހެންކަމުން، ފީ ކަނޑައެޅެންދެން ދަތުރުތައް ހިލޭ ކުރެވޭނެ އެވެ.\nމާލޭ ކޮޅުން ބްރިޖަށް ވަންނަ ގޭޓުގެ މަސައްކަތް ކުރިއަށް ދަނީ.---ފޮޓޯ: ނިޝާން އަލީ/މިހާރު\nދަތުރުތައް ފެށުމާ، އަގާ ގުޅުމެއް ނެތް ކަން ފާހަގަކުރައްވައި މިނިސްޓަރު ވިދާޅުވީ އެއީ، ރައްޔިތުން ކަންބޮޑުވާން ޖެހޭ ކަމެއް ނޫން ކަމަށެވެ. އަގުތައް ކަނޑައަޅާނީ، ރައްޔިތުންނަށް ތަކުލީފެއް ނުޖެހޭނެ ގޮތަށް ކަމުގެ ޔަގީން ކަން ވެސް މުއިއްޒު ދެއްވި އެވެ.\n"ޓޮލް ނަގަނީ ރައްޔިތުންގެ އަތުން ބޮޑު އަދަދެއް ނަގާކަށް ނޫން. އެ އަދަދަކީ ރަނގަޅު އަދަދެއް ކަމަށް ކޮންމެ ބޭފުޅަކަށް ވެސް ގަބޫލުކުރެވޭ ވަރެއް ކަނޑައެޅިގެންދާނީ،"\nބްރިޖުގެ ދަތުރައް ފެށުމާއެކު މާލޭގައި ތިބެގެން ޗެކިންކޮށް، ލަގެޖު ދޫކޮށްލެވޭނެ އިންޓަނޭޝަނަލް އަދި ޑޮމެސްޓިކް ފްލައިޓުތަކަށް. --މިނިސްޓަރު\nމުއިއްޒު ވިދާޅުވީ، ބްރިޖުގެ ހަތަރު ލޭން އިންނައިރު، ކޮންމެ ފަޅިއަކުން އެއް ލޭން ޚާއްސަ ކޮށްފައި ވާނީ އެމްޕީއެލްގެ ބަހަށް ނުވަތަ ޕަބްލިކް ޓްރާންސްޕޯޓަށާއި ސައިކަލްތަކަށް ކަމަށެވެ. އަނެއް ލޭން ޚާއްސަ ކޮށްފައި ވަނީ ކާރަށާއި އެހެނިހެން ވެހިކަލްތަކަށެވެ.\nބްރިޖު ކައިރިން ލޯންޗެއް ދަތުރުކޮށްފައި ދަނީ.---ފޮޓޯ: ނިޝާން އަލީ/މިހާރު\nމިނިސްޓަރު ވިދާޅުވި ގޮތުގައި ބްރިޖުގެ ދަތުރުތައް ފަށަންވާއިރަށް ތާރު އަޅައިގެން ހަދާ މަގުތައް ނިމޭނެ އެވެ. އެއާއެކު، ސިޓީ ޗެކިންގެ ޚިދުމަތް ނުވަތަ މާލޭ ކޮޅުގައި ތިބެގެން ޗެކިން ކުރެވޭނެ އިންތިޒާމް ވެސް ހަމަޖައްސާނެ އެވެ. އެކަން ކުރިއަށްދާނީ، ބަސް ޓާމިނަލް ހުންނަ އިންޑަސްޓްރިއަލް ވިލެޖުގަ އެވެ.\n"މާލޭގައި ތިބެފައި ޗެކިންގެ ކަންކަން މި ނިންމަނީ، އެއާޕޯޓަށް ނުގޮސް. މާލޭގައި ތިބެގެން ޗެކިންކޮށް، ލަގެޖު ދޫކޮށްލެވޭނެ އިންޓަނޭޝަނަލް އަދި ޑޮމެސްޓިކް ފްލައިޓުތަކަށް ވެސް. އެ ޚިދުމަތް ވެސް ސެޕްޓެމްބަރު7އިން ފެށިގެން ދެވޭނެ،" މުއިއްޒު ވިދާޅުވި އެވެ.\nއިތުރު ލިޔުންތައް ސިނަމާލެ ބްރިޖު ހައުސިން މިނިސްޓަރު ހައުސިން މިނިސްޓްރީ ކުރީގެ މިނިސްޓަރު ޑރ. މުހައްމަދު މުއިއްޒު


EURO 2020 Team Profile - Russia\nޔޫރޯ 2020 ޓީމް ޕްރޮފައިލް- ރަޝިއާ\nޝާއިޢުކުރީ: ޙަންނާން ޖޫން 9, 2021, 23:29\nރަޝިއާ އަކީ އެންމެ ފުރަތަމަ ބޭއްވުނު ޔޫރޯ މުބާރާތުގެ ޗެމްޕިއަންކަން ހޯދި ގައުމެވެ. މީގެ ކުރިން ރަޝިއާ ވަނީ 11 ފަހަރު ޔޫރޯގައި ވާދަކޮށްފަ އެވެ. ކުރިން ސޯވިއެޓް ޔޫނިއެންގެ ގޮތުގައި އޮތް ރަޝިއާ އިން އެންމެ ފުރަތަމަ ޔޫރޯގައި ކުޅުނީ 1960 ވަނަ އަހަރު ޖަރުމަންގައި ބޭއްވުނު މުބާރާތުގައެވެ. އެ ފަހަރު އެ މުބާރާތުގެ ތަށި ނެގީ ރަޝިއާއިން ނެވެ. މިއީ ޔޫރޯގައި މިހާތަނަށް އެގައުމުން ހޯދި އެންމެ ބޮޑު ކާމިޔާބީއެވެ.\nއޭގެ ފަހުން ސޯވިއެޓް ޔޫނިއަންގެ ގޮތުގައި ރަޝިއާ އޮތްއިރު 1964 ވަނަ އަހަރާއި 1972 ވަނަ އަހަރާއި، އަދި 1988 ވަނަ އަހަރުގެ މުބާރާތުގެ ފައިނަލަށް އެގައުމު ދަތުރުކުރިއެވެ.\nސޯވިއެޓް ޔޫނިއަން ރޫޅި، ވަކި ދައުލަތެއްގެ ގޮތުގައި ރަޝިއާ އުފެދުނު ފަހުން އެ ގައުމު ޔޫރޯގައި ފުރަތަމަ ވާދަކުރީ ސްވިޑަންގައި 1992 ގައި އޮތް މުބާރާތުގަ އެވެ. އޭގެ ފަހުން 1996، 2004، 2008، 2012 އަދި 2016 ގެ ޔޫރޯގައި ވެސް ކުޅުނެވެ. ނަމަވެސް 2008 ވަނަ އަހަރުގެ މުބާރާތް ފިޔަވައި ދެން ވާދަކުރި ހުރިހާ މުބާރާތެއްގެވެސް ގުރޫޕް ސްޓޭޖުން ރަޝިއާ ވަނީ ކަޓާފައެވެ.\nމި ފަހަރުގެ ޔޫރޯގައި ރަޝިއާ ވާދަކުރީ ކޮލިފައިން ގުރޫޕް އައިގައެވެ. ކޮކިފައިންގައި ބެލްޖިއަމްއާއި އެއް ގުރޫޕެއްގައި ހިމެނުނު ރަޝިއާ މިފަހަރުގެ މުބާރާތައް ކޮލިފައިވީ ކޮލިފައިންގައި ކުޅުނު 10 މެޗުގެ ތެރެއިން 8 މެޗުން މޮޅުވެ އަދި ދެ މެޗުން ބަލިވެ 24 ޕޮއިންޓާއި އެކު ގުރޫޕުގެ ދެވަނަ ޓީމުގެ ގޮތުގައެވެ.\nރަޝިއާ އަށް އިރުޝާދު ދޭނީ ތަޖުރިބާކާރު ކޯޗު ސްޓަނިސްލާވް ޗެރްޗެސޯފް އެވެ. އުމުރުން 57 އަހަރުގެ ޗެރްޗެސޯފްގެ ކޯޗިން ކެރިއަރުގައި އޭނާ ވަނީ އޮސްޓްރިއާ، ޕޯލެންޑް އަދި ރަޝިއާގެ ރަނގަޅު ކްލަބުތަކެއްގައި މަސައްކަތްކޮށްފަ އެވެ. ރަޝިއާގެ ކޯޗުކަމާ 2016 ގައި ހަވާލުވުމުގެ ކުރިން، ޗެރްޗެސޯފް ހުރީ ޕޯލެންޑްގެ އެންމެ މަޝްހޫރު ކްލަބު ކަމަށްވާ ލެގިއާ ވޯސޯގެ ކޯޗަށެވެ. ޗެރްޗެސޯފް އަކީ މޮޅު ގޯލްކީޕަރެކެވެ. އަދި ސޯވިއެޓް ޔޫނިއަން އާއި ރަޝިއާގެ ގައުމީ ޓީމަށް ވެސް އޭނާ ކުޅުނެވެ. ޗެރްޗެސޯފް އަށް ރަޝިއާގެ ކޯޗުގެ މަގާމު ހަވާލުކުރުމާ އެކު، ބައެއް ފަރާތްތަކުގެ ފާޑުކިއުންތައް އަމާޒުވި އެވެ. އޭގެ އެއް ސަބަބަކީ ޗެރްޗެސޯފް ކޯޗިން ކެރިއަރުގައި އެއްވެސް ކްލަބެއްގައި މާ ގިނަ ދުވަހު މަސައްކަތް ކުރެވިފައި ނެތުމެވެ. ރަޝިއާގެ ގައުމީ ޓީމާ ހަވާލުވުމުގެ ކުރިން، ޗެރްޗެސޯފް ކޯޗުކޮށްދިން ހުރިހާ ކްލަބެއްގައި ވެސް އޭނާ އުޅުނީ އެއް ސީޒަނަށެވެ. ނަމަވެސް، ޒުވާން ކުޅުންތެރިންތަކަކަށް ފުރުސަތު ދީ، ރަޝިއާގެ ކުޅުން ބަދަލުކޮށްލަން ޗެރްޗެސޯފް ކުރާ މަސައްކަތުގެ ސަބަބުން އޭނާ އަށް މިހާރު ތައުރީފް ވެސް ކުރެ އެވެ.\nއާޓެމް ޒިޔޫބާ: ރަޝިއާގެ ގައުމީ ޓީމުގެ ކެޕްޓަން އާޓެމް ޒިޔޫބާ އަކީ މި ވަގުތު ރަޝިއާ ޓީމުގައި ހުރި އެންމެ ތަޖުރިބާކާރު އަދު މުހިންމު އެއް ކުޅުންތެރިޔާ އެވެ. ރަޝިއާގެ ޒެނިޓް ސެއިންޓް ޕީޓާސްބާގް އަށް 2015 އިން ފެށިގެން ކުޅެމުން އަންނަ ޒިޔޫބާ ރަޝިއާގެ ގައުމީ ޓީމަށް ފުރަތަމަ އެރީ 2011 ގަ އެވެ. އޭގެ ފަހުން މިހާތަނަށް އޭނާ ވަނީ ގައުމީ ޓީމަށް 52 އަށް ވުރެ ގިނަ މެޗު ކުޅެދީ 29 ލަނޑުވެސް ޖަހައިދީފައެވެ. ރަޝިއާގެ ގައުމީ ޓީމާ އެކު ޔޫރޯގެ ދެ މުބާރާތް އޭނާ ކުޅުނެވެ.\nރަޝިއާ މިފަހަރު ހިމެނެނީ ގުރޫޕް ބީގައެވެ. ގުރޫޕް ބީގައި ރަޝިއާ އަށް ދެވަނަ ބުރުގެ ޖާގައެއް ހޯދަން މާ އުނގަދުތަކަކާއި ކުރިމަތިލާން ޖެހިދާނެ ކަމަށް ނުބެލެވެއެވެ. މި ގުރޫޕްގެ ފޭވަރިޓުންނަކީ ބެލްޖިއަމް އެވެ. މި ގުރޫގައި ރަޝިއާގެ އިތުރުން ދެން ހިމެނެނީ ބެލްޖިއަމް، ފިންލެންޑް އަދި ޑެންމާކްއެވެ. ރަޝިއާއަށް ދެވަނަ ބުރަށް ދެވިދާނެ ކަމަށް ބައެއް ތަޖުރިބާކާރުން ގަބޫލްކުރެ އެވެ.\n12 ޖޫން – ރަޝިއާ – ބެލްޖިއަމް\n16 ޖޫން – ރަޝިއާ – ފިންލެންޑް\n21 ޖޫން – ރަޝިއާ – ޑެންމާކް


2021 Vana aharuge gaumee Beach volleyball mubaaraai fashanee\nބީޗްވޮލީ ގައި ރާއްޖޭގެ އަންހެން ކުޅުންތެރިއަކު\n2021 ވަނަ އަހަރުގެ ޤައުމީ ބީޗް ވޮލީބޯޅަ މުބާރާތް ފަށަނީ\n14 ސެޕްޓެމްބަރ 2021 - 16:17:37\nއަންނަ އޮކްޓޯބަރު މަހު ޤައުމީ ބީޗް ވޮލީބޯޅަ މުބާރާތް ބާއްވަން ވޮލީބޯލް އެސޯސިއޭޝަން އޮފް މޯލްޑިވްސް އިން ނިންމައިފިއެވެ.\nވޮލީބޯލް އެސޯސިއޭޝަނުން މިއަދު ގެޒެޓުގައި ކޮށްފައިވާ އިއުލާނެއްގައި ވާގޮތުގައި މުބާރާތް އޮންނާނީ އަންނަ އޮކްޓޯބަރ 07 އިން އޮކްޓޯބަރު 30 ގެ ނިޔަލަށެވެ. މުބާރާތް ބޭއްވުމަށް ހަމަޖެހިފައި ވަނީ މާލެ ދޮންގަނޑު ބީޗް ވޮލީބޯލް ކޯޓާއި، ހުޅުމާލެ ރެޑްބުލް ބީޗް ވޮލީބޯލް ކޯޓުގައެވެ.\nއޯޕަން އަންހެން އަދި ފިރިހެން ޑިވިޝަންގައި ކޮންމެ އުމުރެއްގެ ކުޅުންތެރިއަކަށްވެސް ބައިވެރިވެވޭނެ ކަމަށް އިއުލާނުގައި ބުނެފައިވެއެވެ.\nމުބާރާތުގައި އުމުރުފުރާ ތަކަށް ބަހާލައިގެން، ބައިވެރި ވެވޭ ޑިވިޝަން ތަކަށް ބަލާއިރު 19 އަހަރުން ދަށް އަންހެން އަދި ފިރިހެން ޑިވިޝަންގައި ބައިވެރިވެވޭނީ 31 ޑިސެމްބަރ 2021 އަށް 20 އަހަރު ނުފުރޭ ކުޅުންތެރިންނަށެވެ. 23 އަހަރުން ދަށް އަންހެން އަދި ފިރިހެން ޑިވިޝަންގައި ބައިވެރިވެވޭނީ 31 ޑިސެމްބަރ 2021 އަށް 24 އަހަރު ނުފުރޭ ކުޅުންތެރިންނަށެވެ.\nމުބާރާތުގައި ބައިވެރި ވުމުގެ ފުރުސަތު ވަނީ ރާއްޖޭގެ ވޮލީބޯޅަ ކުޅޭ ހުރިހާ ފަރާތް ތަކަކަށް ހުޅުވާލެވިފައެވެ. މުބާރާތު ގައި ބައިވެރިވުމުގެ އެންމެ ފަހު ތާރީޚަކީ މިހިނގާ ސެޕްޓެމްބަރ 26 ވާ އާދިއްތަ ދުވަހުގެ 12:00 އެވެ.\nމުބާރާތު ގައި ބައިވެރިވުމުގެ ފޯމާއި، ޓީމް ލިސްޓް ހުށަހަޅާ ފޯމް އަދި މުބާރާތުގެ ގަވާއިދު ލިބެންހުންނާނީ ޔޫތު މިނިސްޓްރީގެ ވެބްސައިޓުގައެވެ. އަދި އިތުރު މައުލޫމާތު ބޭނުން ފުޅުނަމަ އެ މިނިސްޓްރީގެ އީމެއިލް [email protected] އަށް މެއިލް ކުރެއްވުން ނުވަތަ އެމިނިސްޓްރީގެ ހޮޓްލައިން 3317015 ،9895555 އަށް ގުޅުއްވައިގެން މައުލޫމާތު ސާފު ކުރެއްވޭނެކަމަށް އެ އިއުލނުގައި ވެއެވެ.\nވޮލީ ބޯޅަދިވެހިރާއްޖެދެކުނު އޭޝިޔާ ވޮލީ


UK ga 4000 ah vure gina covid bali meehun ventilator ga\nވެންޓިލޭޓަރުގައި ބާއްވައިގެން ކޮވިޑް ބަލި މީހަކަށް ފަރުވާ ދެނީ--\nޔޫކޭގައި 4000 އަށް ވުރެ ގިނަ ކޮވިޑް ބަލި މީހުން ވެންޓިލޭޓަރުގައި\n24 ޖެނުއަރީ 2021 - 12:27:55\nއިނގިރޭސިވިލާތުގައި ކޮވިޑް-19 ޖެހިފައިވާ މީހުންގެ ތެރެއިން 4،000 އަށް ވުރެ ގިނަ މީހުންނަށް މި ވަގުތު ފަރުވާދެމުން ދަނީ ވެންޓިލޭޓަރުގައި ކަމަށް ތަފާސްހިސާބުން ދައްކައިފި އެވެ.\nމިދިޔަ ހުކުރު ދުވަހާ ހަމައަށް ހުރު ތަފާސްހިސާބަށް ބަލާއިރު، މި ވަގުތު 4،076 މީހުންނަށް ފަރުވާ ދެނީ ވެންޓިލޭޓަރުގެ އެހީގަ އެވެ. މިއީ މިދިޔަ އޭޕްރިލް މަހު އައި ކޮވިޑުގެ ފުރަތަމަ ރާޅަށް ވުރެ މަތީ އަދަދެކެވެ. އޭރު އެއް ފަހަރާ ވެންޓިލޭޓަރުގައި ފަރުވާ ދޭން ޖެހުނީ 3،301 މީހުންނަށެވެ.\nއިއްޔެ އެކަނިވެސް އިތުރު 33،552 މީހުން އެގައުމުން ޕޮޒިޓިވްވެފައި ވާއިރު، އިތުރު 1،348 މީހުން ވަނީ މަރުވެފަ އެވެ. ޔޫކޭގެ ހާލަތު ގޯސްވެފައި ވަނީ މާ ހަލުވިކޮށް ފެތުރޭ ކޮވިޑް ވައިރަހުގެ އާ ވޭރިއެންޓެއް އެގައުމުން ފެނި ފެތުރެން ފެށުމުންނެވެ.\nއެގައުމުގައި ވެކްސިން ދޭން ފެށި ނަމަވެސް މިހާތަނަށް ހާލަތު ކޮންޓްރޯލް ކުރެވޭ ގޮތެއް ނުވެ އެވެ. އަދި ހޮސްޕިޓަލްތައް ފުރި، އެމެޖެންސީ ހޮސްޕިޓަލްތައް މިހާރު ދަނީ ބޭނުން ކުރަމުންނެވެ. އަދި ޑިސެމްބަރު 18 އިން ފެށިގެން ވެންޓިލޭޓަރަށް ލާން ޖެހޭ މީހުންގެ އަދަދު ދަނީ ކޮންމެ ދުވަހަކު އިތުރުވަމުންނެވެ.\nމި ބަލިމަޑުކަން އެންމެ ފުރަތަމަ ފެތުރެން ފެށުމާއެކު އިނގިރޭސި ސަރުކާރުން ވަނީ ޗައިނާ އަދި އިޓަލީއަށް ދިމާވި މައްސަލަތަކަށް ރިއާޔަތްކޮށް، ގިނަ ވެންޓިލޭޓަރު ހޯދުމުގެ މަސައްކަތްކޮށްފަ އެވެ. އަދި ވެންޓިލޭޓަރު އުފެއްދުމަށް ވެސް ކުންފުނިތަކަށް ބާރު އެޅި އެވެ.\nއެގޮތުން އިނގިރޭސި ނޭޝަނަލް ހެލްތު ސާވިސް (އެންއެޗްއެސް) އަށް ބޭނުން ކުރެވޭ ގޮތަށް މިހާރު 30،000 ވެންޓިލޭޓަރު އެބަ ހުއްޓެވެ. އެއީ އެގައުމުގައި އުޅޭ ކޮންމެ 2،200 މީހަކަށް ވެންޓިލޭޓަރެކެވެ.


ސަރުކާރުން އިންތިހާބަށް ނުފޫޒު ނުފޯރުވައިފި ނަމަ، މޭޔަރަކަށް ހޮވޭނީ މުއިއްޒު: އާދަމް ޝަރީފް – Dhen.mv\nސަރުކާރުން އިންތިހާބަށް ނުފޫޒު ނުފޯރުވައިފި ނަމަ، މޭޔަރަކަށް ހޮވޭނީ މުއިއްޒު: އާދަމް ޝަރީފް\nކުރިޔަށް އޮތް ލޯކަލް ކައުންސިލް އިންތިހާބަށް ސަރުކާރުން ނުފޫޒު ނުފޯރުވައިފިނަމަ، މާލެ ސިޓީގެ މޭޔަރަކަށް ހޮވޭނީ ހައުސިން މިނިސްޓަރު ޑރ. މުހައްމަދު މުއިއްޒު ކަމަށް ޕީއެންސީގެ ނައިބް ރައީސް އަދި މަޑުއްވަރީ ދާއިރާގެ ރައްޔިތުން މަޖިލީހުގެ މެންބަރު އާދަމް ޝަރީފު ވިދާޅުވެއްޖެއެވެ.\nލޯކަލް ކައުންސިލް އިންތިހާބުގެ އެމްޑީޕީގެ ކެމްޕެއިން ފެށުމަށް ބޭއްވި ޖަލްސާގައި އެ ޕާޓީގެ ރައީސް މުހައްމަދު ނަޝީދު ވަނީ ވަރަށް ބޮޑަށް މުއިއްޒު އަށް ފާޑުވިދާޅުވެފައެވެ.\nއެގޮތުން ނަޝީދު ވިދާޅުވީ މާލެ ހަލާކުކޮށްލުމުގައި އެންމެ އިސްކޮށް ހުރީ މުއިއްޒު ކަމަށާއި މިނިސްޓަރު ކަމުގައި ހުންނަވައިގެން މުއިއްޒު މާލެ އަށް ކުރި ހުރިހާ ކަމެއް ހަނދާން ނުނެތޭނެ ކަމަށެވެ. އެހެންކަމުން މާލޭ އެއްވެސް މީހަކު މުއިއްޒު އަށް ވޯޓެއް ނުދޭނެ ކަމަށް ނަޝީދު ވަނީ ވިދާޅުވެފައެވެ.\nމި ވާހަކަތަކަށް ރައްދު ދެއްވައި އާދަމް ޝަރީފް ކުރެއްވި ޓްވީޓެއްގައި ވިދާޅުވީ ނަޝީދަކީ މަޖިލީހުގެ ރައީސް ކަމަށާއި އެހެންކަމުން އެހެން ސިޔާސީ ޕާޓީތަކާއި ސިޔާސީ ބޭފުޅުންނަށްވެސް އިހްތިރާމު ކުރަން ޖެހޭނެ ކަމަށެވެ.\n"ރައީސް ނަޝީދު! މިރޭ މާބޮޑަށް ޕްރެޝަރު ބޮޑުވީތޯ؟ ތިޔައީ ރައްޔިތުންގެ މަޖިލީހުގެ ރައީސް. އެހެން މީހުންނަށް ވެސް އިހްތިރާމް ކުރައްވާ. ސަރުކާރުން ނުފޫޒު ނުފޯރުވައިފިނަމަ މާލޭގެ މޭޔަރަކަށް ހޮވޭނީ ޑރ. މުއިއްޒު، އިންޝާﷲ." އާދަމް ޝަރީފް ވިދާޅުވިއެވެ.\nނަޝީދު މިހެން ވިދާޅުވެފައިވާއިރު، މާލޭގެ ހާލަތު އެންމެ ރަނގަޅަށް އެނގޭނީ އޭނާ އަށް ކަމަށާ މިހާތަނަށް ކުރެވުނު މަސައްކަތްތަކުން ލިބުނު ތަޖުރިބާގެ އަލީގައި މާލެއަށް ދިމާވެފައިވާ މައްސަލަތަކަށް ހައްލު ހޯދޭނެ ކަމަށް ޑރ. މުއިއްޒު ރޭ ވަނީ ވިދާޅުވެފައެވެ.


އެގްރިގޭޓްގައި 7-1 ގެ ބޮޑު ތަފާތަކުން ޗެލްސީ ލަދު ގަންނަވާލުމަށްފަހު ބަޔާން ކުއާޓާއަށް – Dhen.mv\nއެގްރިގޭޓްގައި 7-1 ގެ ބޮޑު ތަފާތަކުން ޗެލްސީ ލަދު ގަންނަވާލުމަށްފަހު ބަޔާން ކުއާޓާއަށް\nޢާލިމް އަބްދުއްލަތީފް August 9, 2020 - 12:53 pm\nރޮބާޓް ލެވަންޑޮސްކީގެ ހިތްގައިމު ދެގޯލާއިއެކު ރޭ ޗެމްޕިއަންސްލީގުގެ ރައުންޑް އޮފް 16 ގެ ދެވަނަ ލެގުގައި ޗެލްސީ އާއި ދެކޮޅަށް ކުޅުނު މެޗުގައި ބަޔާން މިއުނިކް އިން ކުރި ހޯދައިފިއެވެ. ރޭގެ މެޗުގައ 4-1 ގެ ނަތީޖާއަކުން ޗެލްސީ އަތުން ބަޔާން މޮޅުވުމާއެކު އެގްރިގޭޓްގައި 7-1 ގެ ބޮޑު ތަފާތަކުން ބަޔާން މިވަނީ ޗެމްޕިއަންސް ލީގުގެ ކުއާޓާ ފައިނަލަށް ދަތުރު ކޮށްފައެވެ.\nމެޗުގައި ބަޔާންގެ ފަރާތުން މޮޅު ކުޅުމެއް ފެނިގެން ދިޔައިރު މެޗުގައި އެންމެ ފުރަތަމަ ލީޑު ނެގީވެސް ބަޔާނުންނެވެ. މެޗު ފަށައިގެން މާ ގިނަ އިރުތަކެއް ނުވެ ލިބުނު ޕެނަލްޓީއެއްގައި މި ލަނޑު އެ ޓީމަށް ކާމިޔާބު ކޮށްދިނީ މި ސީޒަނުގައި މޮޅު ކުޅުމެއް ދައްކަމުން އަންނަ ރޮބާޓް ލެވަންޑޮސްކީއެވެ.\nމި ގޯލަށް ފަހުވެސް ބަޔާނުން ދިޔައީ ޗެލްސީގެ ގޯލަށް ނުރައްކާތެރި ހަމަލާ ތަކެއް ފޮނުވާލަމުންނެވެ. ނަތީޖާއަކަށްވީ މެޗުގެ 24 ވަނަ މިނެޓުގައި އިވާން ޕެރިސިކްގެ ގޯލަކާއެކު ބަޔާނުން ލީޑު ފުޅާ ކުރުމެވެ. މެޗުގެ ފުރަތަމަ ހާފު ނިމުމުގެ ކުރިން ޗެލްސީ އިންވެސް ވަނީ ރަނގަޅު ކުޅުމެއް ދައްކާ ގޯލެއް ކާމިޔާބު ކޮށްފައެވެ. މި ގޯލް އެ ޓީމަށް ކާމިޔާބު ކޮށްދިނީ ޒުވާން ފޯވާޑް ޓަމީ އަބްރަހަމްއެވެ. މި ގޯލް އޭނާ ކާމިޔާބު ކޮށްދިނީ މެޗުގެ 44 ވަނަ މިނެޓުގައެވެ\nމި މެޗުގައި ބަޔާނުން ޖެހި3ވަނަ ގޯލު ކާމިޔާބު ކޮށްދިނީ ދެވަނަ ހާފުގައި ބަދަލު ކުޅުންތެރިއެއްގެ ގޮތުގައި ކުޅުމަށް ނިކުތް ކުޅުންތެރިޔާ ކޮރެންޓިން ޓޮލިސޯ އެވެ.ލެވަންޑޮސްކީ ނަގައިދިން ހުރަހަކުން ހިތްގައިމު ވޮލީއެއް ގޯލް ތެރެއަށް ފޮނުވާލާ މި ލަނޑު އޭނާ ކާމިޔާބު ކޮށްދިނީ މެޗުގެ 76 ވަނަ މިނެޓުގައެވެ. މެޗުގައި ބަޔާންއިން ޖެހި4ވަނަ ގޯލްވެސް ކާމިޔާބު ކޮށްދީފައިވަނީ ރޮބާޓް ލެވަންޑޮސްކީއެވެ. މި ގޯލް އޭނާ ޖެހީ މެޗުގެ 82 ވަނަ މިނެޓުގައެވެ.\nލެވަންޑޮސްކީ ވަނީ މި މެޗުގައި2އެސިސްޓުކޮށް2ގޯލް ޖަހައިދީފައެވެ. މި ސީޒަނުގައި ލެވަންޑޮސްކީގެ މޮޅު ކުޅުމެއް ދަނީ ފެންނަމުންނެވެ. ސީޒަނުގައި ކުޅުނު 44 މެޗުގައި ލެވަންޑޮސްކީވަނީ 54 ގޯލް ކާމިޔާބު ކޮށްދީފައެވެ. އަދި 8 އެސިސްޓްވެސް ކޮށްދީފައި ވެއެވެ. މިސީޒަނުގައި ބެލޮންޑޯ ލެވަންޑޮސްކީއަށް ހައްގު ކަމުގައި ވެސް ގިނަ ބަޔަކު ދަނީ ބުނަމުންނެވެ.\nޗެމްޕިއަންސް ލީގުން ޗެލްސީ ކަޓާފައިވާއިރު ޗެލްސީ ބަލިވެފައި މިވަނީ އެގްރިގޭޓްގައި 7-1 ގެ ބޮޑު ތަފާތަކުން ކަން ފާހަގަ ކުރެވެއެވެ.\nބަޔާން ކުއާޓާގައި ވާދަ ކުރާނީ ބާސެލޯނާ އާއިއެވެ.\nބަޔާންމިއުނިކް ލެވަންޑޮސްކީ ޗެލްސީ\nޕީއެސްޖީ ހަމަ ބިމަށް ތިރިކޮށް، މޮޅު ކުޅުމާއެކު ޗެމްޕިއަންސް ލީގުގެ ތަށި ބަޔާނުން އުފުލާލައިފި\nބަޔާން އާއި ޕީއެސްޖީގެ ކުރިމަތިލުން، ފޯރިގަދަ މެޗަކަށް ވެގެންދާނެ\nބާސާގެ ރޭގެ ބައްޔާއެކު މީސްމީޑިޔާގައި ބާސާގެ ފޭނުން ހަމަބިމަށް\nބޮޑު ތަފާތަކުން ބަލިކޮށް ބާސެލޯނާ ލަދުގަންނަވާލުމަށްފަހު ބަޔާން ސެމީ ފައިނަލަށް


Story: Dhiha eh: Reethi Hawwa | Mihaaru\nވާހަކަ ސިލްސިލާ: ދިހައެއް: ރީތި ހައްވަ\n07 މެއި 2020 - 09:22 8 comments\n(މޭ 5، 2020، އަންގާރަ ދުވަހުގެ ބަޔާ ގުޅޭ)\nހައްވައަށް ރޮވެން ފެށުނެވެ. މެރިފައިވާ ލޮލުގެ ތެރެއިން ކަރުނަތައް ފައިބަނީ އެވެ. އެކަމަކު ލޯ ހުޅުވާލާފައި ބަލާކަށް ބޭނުމެއް ނުވި އެވެ. އޭނާއަށް ޝިހާބު ގެއްލިދާނެ އެވެ. އޭނާއަށް ޝިހާބުގެ އަޑު ނީވިދާނެ އެވެ.\nހަގީގަަތަކީ ހައްވަ މަޑުމަޑުން އަޑިއަށް ދަނީ ކަމެވެ. އޭނާއަށް ނޭނގި، އޭނާ ވަރުބަލިވެއްޖެ ކަމެވެ. އޭނާ ހީކުރީ ލޯ މަރާލައިގެން އޮތުމުން، ރަށް ކައިރިވާ ވަރު އަވަސް ވާނެ ކަމަށެވެ. ނަމަވެސް ފަޅު ބޮޑުކަމުން، އޭނާއަށް ފިއްލަދޫ އަތުލެވޭ ވަރެއް ނުވި އެވެ.\n"އަހަންނަށް މައާފުކުރޭ! އަހަންނަށް މައާފުކުރޭ!" ހައްވައަށް ބުނެވުނީ އެވަރަށެވެ.\nއޭނާ މަޑުމަޑުން އަޑިއަށް ދާން ފެށި އެވެ. މަތީގައި އޮވެވޭނެ ހިތްވަރެއް އޭނާގެ ނެތެވެ. ބައްޕަ އާއި ބޭބެ އޭނާ ކައިރީގައި ބުނި ވާހަކަތަކެއް ދިމައެއް ނުވި އެވެ. ފިއްލަދޫ ފަޅުތެރެއަށް އޭނާ ގެނައުމާ އެކު، ބޮއްކުރާ އަޑިއަށް ހިނގައްޖެ އެވެ. ރަށުގެ އެއްގަމަށް އޭނާ ގެންދާނެ އެއްވެސް ބާރެއް ނުފެނުނެވެ. ބައްޕަ އާއި ބޭބެގެ ކިޔެވެލިން އުފެއްދި ތޫފާނާއި، އެ ތޫފާނުގެ ތެރެއިން ކުރިމަތިވި ހިޔަނީގެ އުނދަގޫތަކުން އޭނާ ސަލާމްވި އެވެ. އެކަމަކު ދިރިހުންނަށް އޭނާއަށް އެންމެ ބޮޑު ހިތްވަރެއް ލިބުނު، އޭނާގެ ވިސްނުން ކައްސާލައިގެން ދިޔަނުދީ ހިފަހައްޓައިދިން ލޯބިވެރިޔާ އަލުން ހޯދަން އަޒުމް ކަނޑައެޅުމާއި، އޭނާ އެކަނި މި ބޮޑު ފަޅުތެރެއަށް މަރުވާން ދޫކޮށްލުމާ މި ދިމާވީ އެކުއެކީގަ އެވެ.\nބައްޕަ އާއި ބޭބެގެ ހުރިހާ ބާރަކާ އެކު ވެސް، އޭނާއަށް ދަތުރު ނިންމާލެވޭ ވަރެއް ނުވި އެވެ. ކީއްވެގެން ހެއްޔެވެ؟\nލޮނުގަނޑުގެ ފިނިކަން އޭނާއަށް އިހުސާސްވި އެވެ. އަޑިއަށް ގެނބޭ ވަރަކަށް ފިނި ގަދަވަމުން ދާކަން އިހުސާސްވި އެވެ. ހަޅޭއްލަވަން އޭނާއަށް އަނގަ ހުޅުވެ އެވެ. އެންމެ ފަހުގެ ނޭވާކޮޅެވެ.\nދިރިއުޅުމުގައި އޭނާއަށް މި ލިބުނީ ކިހާ ބޮޑު ލަނޑެއް ހެއްޔެވެ؟ މިއީ ރޭވިގެން ބަޔަކު ކުރި ކަމެއް ހެއްޔެވެ؟ ބައްޕަ އާއި ބޭބެ، އެއްވެސް ސަބަބެއް ނެތި، އޭނާއަށް މިފަދަ ގޮތެއް ހަދާފާނެ ހެއްޔެވެ؟ އޭނާގެ ކިބައިން ސަލާމަތްވެގެން ނޫނީ ބައްޕަމެންނަށް ހަމަޖެހުމެއް ނެތްކަން، އެންމެ ފަހުން، އެނގުނީ ހެއްޔެވެ؟ ނުވަތަ މި އޮތް ހުރިހާ ދުވަހު ބައްޕަ އާއި ބޭބެ އޭނާއަށް އޮޅުވާލީ ހެއްޔެވެ؟ އޭނާ ދޫކޮށް ޝިހާބު ދިޔައީ ކީއްވެގެންކަން އެނގި، އަޅާނުލާ ތިބީ ހެއްޔެވެ؟ އޭނާ މީހަކާ އިނދެ، ކުދިން ހޯދައިގެން ދިރިއުޅެން ފެށިޔަ ނުދިނީ ހެއްޔެވެ؟ އިންސާނުންނާއި ހިޔަނިތަކާ ދެމެދު ކުރެވޭ ހަނގުރާމަ ނޫން އެހެން ކަމެއް، އާއިލާގައި ބާއްވަން ބައްޕަ ބޭނުން ނުވަނީ ހެއްޔެވެ؟ އަދި ބައްޕަގެ އެ ވިސްނުމަށް ބޭބެގެ ހިތް ލެންބީ ހެއްޔެވެ؟\nހަޔާތުގެ ފަހު ވަގުތުކޮޅު، އަތުންނާއި ފައިން ލޮނުގަނޑު ފޫދުއްވާލެވޭތޯ ތަޅަމުން ދިޔަ އިރު، ހައްވަގެ ސިކުނޑި ފުރެމުން ދިޔައީ ސުވާލުތަކުންނެވެ.\nމަރަކީ އެއް ފަހަރު ވާ އެއްޗެކެވެ.\n"އަހަރެން ގޯސް ކަމެއް ނުކުރަން... އަހަރެން އެންމެންނަށް ވެސް ތެދުވެރިވިން... އަހަރެންގެ ނުކުޅެދުންތެރިކަމުން ކަމެއް ރަނގަޅަށް ނުކުރެވި އޮވެދާނެ... ބައްޕަމެންގެ ހިދުމަތުގައި ދެމިހުރިން... އަޅުކަން ކުރިން... ދީނުގެ ދިފާއުގައި ހަނގުރާމަ ވެސް ކުރިން... ދެރައީ އެންމެ ކަމަކާ... ޝިހާބު ގެއްލުން... ޝިހާބާ ބައްދަލުނުވުން... މައާފަށް އެދޭނެ ފުރުސަތު ނުލިބުން...." އެންމެ ފަހު ވަގުތުކޮޅު ވެސް، މުޅި ހަޔާތުގެ ހުލާސާއެއް އޭނާގެ ހިތަށްއެރި އެވެ. އެހާ ހިސާބުން އޭނާގެ ވިސްނުމުގެ ބާރާއި ހަށިގަނޑުގެ ހުރިހާ އިހުސާސްތަކެއް ކެނޑުނެވެ.\nމަތިން ތިރިއަށް، ލޮނުގަނޑު ކަފާލާފައި ކުއްލިއަކަށް އައި އަލިގަނޑު ހައްވައަކަށް ނުފެނެ އެވެ. ލޮނުގަނޑު ތެރޭގައި ދިއްލިފައި އޮތް ދެ ކަނޑި އާއި އެ ދެ ކަނޑި ހިފަހައްޓާލައިގެން ތިބި ކަޅު ދެ މީހުން ވެސް އޭނާއަކަށް ނުފެނުނެވެ. އެކަކު އޭނާގެ ފައިކޮޅުގައި، އަނެކަކު، އޭނާގެ ކޮނޑު ހުޅުން ދަށުން ހިފަހައްޓާލި އެވެ. ދެން އޭނާ ގޮވައިގެން، އެހާމެ އަވަހަށް މައްޗަށް ފީނައިގަތެވެ.\nކަރުގައި ހުދު ފޮތިގަނޑެއް އައްސާފައި އޮތެވެ. އެ ފޮތިގަނޑުގެ ދަށުން ފޮރުވިފައި އެވަނީ ބޮޑު ޒަހަމެއްކަން ޔަގީނެވެ. ދޮން ރީތި ފިރިހެނެކެވެ. މޫނުމަތިން ޝާހީވަންތަކަމުގެ ސިފަތައް ފެނެ އެވެ. ސާފުކަން ނުހަނު ބޮޑު މޫނެކެވެ. މިވަގުތު މަރު އައިސް ބައްދަލުކުރިޔަސް، އެ ލޮލުގައި ބިރުވެރިކަމެއް ނެތެވެ.\n"ކޮއްކޯ އާދެބަލަ!" އޭނާ ހައްވައަށް ގޮވާލި އެވެ.\nހައްވަ ހުރީ އޭނާ ބާއްވާފައި އޮތް އައްޓާ ތަންކޮޅެއް ދުރުގަ އެވެ. ރޭގަނޑުގެ އެ އަނދިރިކަމެވެ. ކަނޑުން އަރައިގެން އަންނަ ވައިރޯޅީގެ ފިނިކަމެވެ. އެނދުގައި އޮތް ފިރިހެނާގެ މާތްކަމެވެ.\nހައްވަ މަޑުމަޑުން ފިޔަވަޅު އަޅަން ފެށި އެވެ. އެރަށަށް، މި ރޭގަނޑު އޭނާއަށް އާދެވުނީ ކިހިނެއް ކަމެއް ވެސް ނޭނގެ އެވެ. އެކަމަކު ކުއްލިއަކަށް ފެނުނީ އެ އައްޓާއި އަށިމަތީގައި، ޒަހަމްވެފައި އޮތް ފިރިހެނާ އެވެ.\nއަށި ކައިރިއަށް ޖެހިލާފައި ހުއްޓުނެވެ. ފިރިހެންމީހާގެ މޫނު މައްޗަށް ހިނިތުންވުމެއް ވެރިވި އެވެ.\n"ދިރިހުރުމަކީ ހަނގުރާމައެއް. ބައެއް މީހުން މި ހަނގުރާމަކުރަނީ އަމިއްލަ އެދުމުގައި، އަނެއް ބަޔަކު، އެހެން މީހުންނަށްޓަކައި،" ތޫނު ދެ ލޮލުން ހައްވައާ ދިމާއަށް ބަލަމުން އޭނާ ބުނެލި އެވެ.\n"ބޭބެ މި އޮތީ މަރު އެނދުގައި. އަންބެއް، ދަރިއެއް ނެތް. އެކަމަކު މި ޒަހަމް ލީ، އެހެން މީހުންނަށްޓަކައި ހަނގުރާމަކޮށް. ނިމިގެން މިދަނީ ބޭބެގެ ދިރިއުޅުން ކޮޅަށް ނުޖެހި. އެކަމަކު ބޭބެއަށް ގެއްލޭނެ އެއްޗެއް ނެތް، ހަމައެކަނި ގާތް ދެ ރަހުމަތްތެރިން ނޫނީ."\n"ކޮބާ އެ މީހުން؟" ހައްވައަށް މަޑުމަޑުން އަހާލެވުނެވެ.\n"އަދިވެސް އެ މީހުން އެ އުޅެނީ އަހަރެން ސަލާމަތްކުރަން. ކޮންމެވެސް ތަނަކަށް ހިނގައްޖެ. އެކަމަކު ބޭބެއަށް އޮތީ މަރު. ﷲ އިރާދަކުރައްވާފައި އޮތީ އެ ގޮތް."\nހައްވައާ ދިމާއަށް ކަޅި ވެސް ޖަހާނުލައި، އަދި ހަމަ އެ ހިނިތުންވުމުގައި އޭނާ އޮތެވެ.\n"އަހަރެންގެ އެހީއެއް ބޭނުންތަ؟" ހައްވައަށް ބުނެވުނެވެ.\nފިރިހެންމީހާގެ ހިނިތުންވުން ވީ ބޮޑެވެ. ހައްވައަށް ހީވީ އެއީ މަލާމާތެއް ހެންނެވެ. އޭނާއަށް ވެވޭނެ އެއްވެސް އެހީއެއް ނެތްކަން އެނގި ހުރެމެ، އެ ސުވާލުކުރުމުން، އައި ހިންޏެއް ކަމެވެ.\n"ކޮއްކޮ ބަލާ ކޮއްކޮ ދިރިހުރެވޭތޯ. ކޮއްކޮ ބަލާ ކޮއްކޮގެ ދިރިއުޅުން ކޮޅަށް ޖެހޭތޯ. އެނގޭތަ ކުރަންވީ ކަންތައް؟" ފިރިހެންމީހާ އެ ސުވާލުކޮށްފައި މަޑުކޮށްލި އެވެ. ދެން ހައްވަގެ މޫނުން ނަޒަރު ނެއްޓި، އެހެން ދިމާލަކަށް ބަލައިލި އެވެ. ހައްވަ ވެސް އެދިމާލަށް ބަލައިލި އެވެ. އޭރު އޭނާއާ ޖެހިގެން، ދެ ފަރާތުގައި ދެ މީހަކު މަޑުކޮށްލަނީ އެވެ. އެކަކީ ނުހަނު ދޮން ފިރިހެނެކެވެ. އަނެކަކު ބިޔަވެފައި އެހާމެ ކަޅެވެ.\n"މި މަންމަޖެއަށް ކިޔައިދީބަލަ ދިރިހުންނަން ހަދަންވާ ގޮތް،" އެނދުގައި އޮތް މީހާ ބުންޏެވެ.\nހަމަ އެވަގުތު ހައްވަގެ އަތުގައި ކުއްލިއަކަށް ފުރަތަމަ ހިފީ، ދޮންކޮށް ހުރި މީހާ އެވެ. އަނެއް މީހާ އޭނާގެ އަނެއް އަތުގަ އެވެ. ހަމަ އެ ސިކުންތުގައި އޭނާ ބިމުން ކަޓުވާލި އެވެ. ދެން އަތް ދަނޑިމައްޗަށް ނަގާފައި، އަށީގައި، ބަލިމީހާއާ ޖެހިގެން ބޭއްވި އެވެ.\n"ބާރަށް ނޭވާލާ! ބާރަށް ލާ!" ދޮންކޮށް ހުރި މީހާ، ހައްވަގެ މޫނުގެ ދެ ފަރާތުން ބާރަށް ހިފަހައްޓަމުން ގޮވާލި އެވެ.\nހައްވަ ބިރުން، ބާރަށް ނޭވާލާން ފެށި އެވެ. އަތަކަށް އެނބުރުނަ ވެސް ނުދީ ދެ މީހުން ތިބީ ހިފަހައްޓާލައިގެންނެވެ.\n"ނޭވާ ހުއްޓުނަ ނުދީ! ހުއްޓުނަ ނުދީ! އަހަރެމެންނާ ދިމާއަށް ބަލާ! ލޯ ނުމަރާތި! ލޯ ނުމަރާތި!" އެމީހާ ބާރަށް ގޮވަމުން ދިޔަ އެވެ.\nހައްވަ ބޭނުންވަނީ ލޯ މަރާލައިގެން އޮންނާށެވެ. ހަށިގަނޑުގައި ބާރެއް ނެތްހެން ވެސް ހީވި އެވެ. އެކަމަކު ގައިގައި ހިފަހައްޓާލައިގެން ތިބި ދެ މީހުންނާއި އޭނާއާ ޖެހިގެން، މަރަށް ހުށައެޅިފައި އޮތް، މީހާގެ ސަބަބުން، އޭނާގެ ބިރު ދިޔައީ ބޮޑުވަމުންނެވެ. ބާރު ބާރަށް ނޭވާލެވެން ފެށުނެވެ. މޭގަނޑު ހީވީ ހަށިގަނޑު ފަޅާލައިފައި ނުކުންނަން އުޅޭ ހެންނެވެ.\n"އަމާންކަމުގައި އަހަރެން ދެން މި މަރުވަނީ،" ކައިރީގައި އޮތް މީހާ މަޑުމަޑުން ބުނެލި އަޑު، ހައްވައަށް އިވުނެވެ.\n"އެކަމާ ވިސްނާނެ ކަމެއް ނެތް. ދިރިހުރުމާއި މަރު އޮތީ. އެކަކު މަރުވެ، އަނެކަކަށް ދިރުން އެބަ ގެނެސްދޭ. އަހަރެމެންނަށް އެކަކު ގެއްލި، އަނެކަކު މި ލިބުނީ. ނޭވާލާ! ނޭވާލާ!" އޭނާގެ މޫނުގައި ހިފަހައްޓާލައިގެން ހުރި މީހާ ވާހަކަ ދައްކަމުން ދިޔަ އެވެ.\nހައްވައަށް ބާރު ބާރަށް ލެވެމުން ދިޔަ ނޭވާ، ކުޑައިރުކޮޅެއްގެ ތެރޭގައި ހަމަޖެހުނެވެ. އެހާ ހިސާބުން އޭނާގެ މޫނުންނާއި ހަށިގަނޑުން، އެ ދެ މީހުން އަތް ދޫކޮށްލި އެވެ. ދެން އެއްވެސް ވާހަކައެއް ނުދައްކާ އަށީގެ ބިއްދޮށް ފަރާތަށް ޖެހިލި އެވެ. މަރުވެފައި އޮތް، އެ ޝާހީ މީހާގެ ދެ ކޮޅުގައި ހިފާ، އުފުލައިލި އެވެ.\nދެ މީހުންގެ ކޮނޑަށް ގަބުރު ލައިގެން މަޑުމަޑުން ގޮނޑުދޮށަށް ނުކުތެވެ. ދެން ރަށުގެ އެއް ކޮޅަށް ހިނގައިގަތެވެ. ހައްވަގެ ލޯމަތިން އެ މީހުން ގެއްލުނެވެ. އޭނާއަށް އެވަގުތު ލިބުނީ ހަމަޖެހުމެކެވެ. އޭނާ މަޑުމަޑުން ލޯ މަރާލި އެވެ.\nވިސްނަން ފެށުނެވެ. އޭނާ އެ އޮތީ ކޮން ތާކު ހެއްޔެވެ؟ ބިރުވެރި ހުވަފެނަކުން ހޭލެވޭ ގޮތަށް، އޭނާއަށް ކުއްލިއަކަށް ލޯ ހުޅުވާލެވުނެވެ. ދެން ތެދުވަން ހިފާލި އެވެ. އެކަމަކު ނުތެދުވެވުނެވެ. އޭނާގެ ފައިކޮޅާއި މޭ މަތިން، އައްޓާ އެކު ބަނދެފައި އޮތީ ހުދު ފޮތިގަނޑަކުންނެވެ.\n"ނުތެޅި މަޑުމަޑުން އޮވޭ!" މީހަކު ބުނި އަޑު އިވުނެވެ. އޭނާ ބިރުން އޮވެ ބަލައިލި އެވެ. ކުރިމަތީގައި، އަށީގެ ދެ ފަރާތުގައި ހުދު ގަމީހާއި، ހުދު މުންޑުގައި ދެ މީހަކު ތިއްބެވެ. އެކަކު މުސްކުޅި އެވެ. އަނެކަކު ޒުވާނެވެ. އަށި ހުރި ފަން ގެގަނޑުގެ އެއްކޮޅު ބިތުގައި އަޅުވާލައިފައި ހުރި ފުޅި ބައްތީގެ އަލީގައި، އެ މީހުން ފެނުނީ އާދަޔާ ހިލާފު ކަޅު ބައެއްގެ ގޮތުގަ އެވެ. އެކަމަކު އެއީ ކަޅު ހިޔަނިތަކެއް ނޫނެވެ. އިންސާނުންނެވެ.\n"އަހަރެން މި އޮތީ ކޮން ތާކު؟" ހައްވަ ސުވާލުކުރި އެވެ.\n"ދައްޕަރުގައި،" އުމުރުން ދުވަސް ވީ މީހާ ބުންޏެވެ.\n"ދައްޕަރޭ، މިއީ ފިއްލަދުއެއް ނޫންތަ؟" ހައްވަ އެހި އެވެ.\n"ފިއްލަދޫގެ ވަކި ބައެއް މިއީ. މި ބަޔަށް އަބަދުވެސް ކިޔާނީ ދައްޕަރު،" އެމީހާ ޖަވާބު ދިނެވެ.\n"އަހަރެން މޫދު އަޑިން ނެގީ ކާކު؟" ހައްވަ ތިން ވަނަ ސުވާލުކުރި އެވެ.\n"އަހަރެމެން ދެ މީހުން. މިހިރީ އަހަރެންގެ ދަރި،" ޒުވާނާއަށް އިޝާރަތްކުރަމުން، އެމީހާ ބުންޏެވެ.\nހައްވަ ވިސްނާލި އެވެ. އޭނާއަށް މޫދު އަޑީގައި ލޯ މަރާލެވުނު އިރު ޔަގީންކުރީ މަރުވަނީ ކަމަށެވެ. ބައްޕަ އާއި ބޭބެ އާއި ޝިހާބާ ބެހޭ އެތައް ސުވާލެއް ހިތަށްއެރި އެވެ. ބައްޕަމެންގެ މައްޗަށް ކުރެވުނީ ނުބައި އެތައް ތުހުމަތެކެވެ. ދަތުރު ކާމިޔާބުނުވެ، އޭނާގެ އުއްމީދުތައް ފުރިހަމަނުކުރެވި، މަރުވަން ދޫކޮށްލީ ކަމެވެ.\nނަމަވެސް ވީނުވީއެއް ނޭނގެ އެވެ. އޭނާ މިހާރު އެ އޮތީ ސަލާމަތުންނެވެ. އޭނާގެ ހިމާޔަތަށް އެ ތިބީ ވަރުގަދަ ދެ ފަހުލަވާނުންނެވެ. މޫނުމަތީގައި އެއްވެސް ހިނިތުންވުމެއް ނެތް، އެކަމަކު ތެދުވެރި ބައެއް ކަމަށް ފެނެ އެވެ.\n"އަހަރެން ބަނދެފައި މި އޮތީ ކީއްވެ؟" ހައްވަ އަނެއްކާވެސް ސުވާލުކުރި އެވެ.\n"ފަތިސް ނަމާދު ވަގުތު ޖެހެންދެން،" ދުވަސްވީ މީހާ ބުންޏެވެ.\n"މިހާރު ކިހާ އިރެއް؟"\n"ދެ ގަޑި ބައި ވަނީ،" އޭނާ ބުންޏެވެ.\n"އަހަރެންގެ މޫނުގައި ހިފަހައްޓައިގެން ތިބީ ކަލޭމެންތަ؟" ހައްވަގެ ސުވާލެވެ.\n"މޫދުން ނަގައިގެން ގެނެސް އަށީގައި ބޭއްވިން. ދެން ބަނދެލިން. އޭގެ ފަހުން މި ތިބީ މި ތަނުގައި،" އެމީހާ ޖަވާބު ދިނެވެ.\n"މޫދުން ނެގި އިރު އަހަރެން ނޭވާލާތަ؟" ހައްވަ އެހި އެވެ.\n"އެއްގޮތަކަށް ވެސް ނުލާ،" ފިރިހެން މީހާ ބުންޏެވެ.\n"ދެން ކޮން ބައެއް އަހަރެން ހޭއެރުވީ؟ އަހަރެން ނޭވާލެއްވީ؟" ހައްވަ ހައިރާންވެގެން އޮވެ ސުވާކުރި އެވެ.\n"އެއްގޮތަކަށް ވެސް ނޭނގޭ،" އެމީހާ ޖަވާބު ދިނެވެ.\nމިއީ ހަމައެކަނި ސުވާލަށް ޖަވާބު ދޭ ބައެއްކަން ހައްވައަށް ޔަގީންވި އެވެ. އޭގެ މާނައަކީ ކިޔަމަންތެރިކަމެވެ. އަންގާފައި އޮތް ގޮތަކަށް އަމަލްކުރުމެވެ.\nކުރިމަތީގައި އޮތް އަނދިރިކަމުގެ ތެރެއަށް ހައްވަގެ ނަޒަރު ހުއްޓާލި އެވެ. ބޮޑު ދޮންވެލި ގޮނޑުދޮށެއްކަން އެނގެ އެވެ. ލޮނުގަނޑު އައިސް ބީއްސާލާ އަޑު އިވެ އެވެ. އުޑުމަތީގައި ހުސް ތަރި އެވެ. އޭނާ ގެނބެމުން ދިޔަ އިރުގެ ހާލަތެވެ.\nހައްވައަށް ހަމަ ވިސްނުން އަ އެވެ. ލިބިފައި ހުރި މައުލޫމާތުތަކުން މަންޒަރު ސިފަވާން ފެށި އެވެ. އޭނާ އެ އޮތީ، މީގެ 200 އަހަރު ކުރިން، އޭރުގެ ވަލީއަހުދު ދޮންއިސްމާއިލްގެ ހަށިގަނޑު ބޭއްވި ތަނުގަ އެވެ. ގަނޑުވަރު ތެރޭގައި ހިނގި ތަޅާފޮޅުމުގައި އޭނާ ޒަހަމްވި އެވެ. އޭނާ ގޮވައިގެން މަލިކަށް ދާން ދަތުރަށް އެރީ، ހައްވަގެ ބައްޕަ ފަރާތު އާއިލާ ފެށިފައި އޮތް އެދުރު ގާސިމާއި، ދޮންއިސްމާއިލްގެ ހަށިފާރަވެރިޔާ، ވީރު މޫސަ އެވެ. އެކަމަކު މަލިކަށް ލައްވާލުމުގެ ކުރިން އޭނާގެ ހާލު ދެރަވި އެވެ. އަދި ގަދަ ވިއްސާރައިގައި އެންމެ ފަހުން ފިއްލަދޫ ފަރަށް ދޯނި އެރީ އެވެ.\nހައްވަގެ ހޭވެރިކަން ނެތި ދިޔަ ވަގުތު، އޭނާގެ ފުރާނަ ސަލާމަތް އެވީ، އެ އަށީގައި ބޭއްވުމުން އޭނާގެ ސިކުނޑިއަށް ވެރިވި، މީގެ 200 އަހަރު ކުރީގެ ހަނދާންތަކެވެ. އޭނާއަށް ހިތްވަރު ދިނީ، ސޯލިހު އަދި އިލްމުވެރި ދޮންއިސްމާއިލެވެ. އޭނާ ނޭވާލައްވަންވެގެން ހަޅޭއްލެވީ، އޭނާގެ އާއިލާގެ މައި ތަނބު، އެދުރު ގާސިމެވެ. އޭނާ ހިފަހައްޓައިގެން ހުރީ ވީރު މޫސަ އެވެ.\nއެއީ އޭނާގެ ސިއްރުން ފުރިފައިވާ އާއިލާއަށް ލިބިފައިވާ ބާރުތަކުން ދެއްކި، ހުވަފެނީ މަންޒަރުތަކެކެވެ. މިފަހަރު އެ ބާރު ބޭނުންކޮށްފައި އެ ވަނީ، ޔަގީނުން ވެސް، އޭނާގެ ބޮޑުދައިތަ އެވެ. ފިއްލަދޫގައި އުމުރުގެ ފަހު ދުވަސްތައް ގުނަމުން އަންނަ ދަލޭކަދައިތަ އެވެ.\nއޭނާގެ ބައްޕަ އާއި ބޭބެ، އޭނާއަށް ދޮގެއް ނުހަދަ އެވެ. އޭނާ ފިއްލަދުއަށް އެ ފޮނުވާލީ މުސްތަގުބަލް އޮތީ މިރަށުގައި ކަމަށް ފެނިގެންނެވެ. އޭގައި އަދި އޭނާއަށް ނޭނގޭ އެހެން ސަބަބުތަކެއް ވެސް އޮންނާނެ އެވެ.\nއެކަމަކު މަލިކުން ފުރިއިރު އޭނާގެ ހިތުގައި ނެތް ހުޅުކޮޅެއް މިހާރު ހުރީ ދިއްލިފަ އެވެ: ޝިހާބެވެ. އޭނާ ހުރި ތަނެއް ހޯދުމަކީ ބައްޕަ އާއި ބޭބެ ނުބުންޏަސް، އޭނާގެ ފުރަތަމަ އަޒުމެވެ. ތޫފާނުންނާއި ހިޔަނީގެ އަވަލެވުމާއި އަދި ފިއްލަދޫގެ ބޮޑު ފަޅުގައި އޭނާ ކުރި ހިތްވަރުގެ އަސްލަކީ، ހިތުގައި އޮތް އެ ލޯތްބެވެ. ދުވަހަކު ވެސް ނުފޮހެވުނު، އެކަމަކު މި ދަތުރުގެ ކުރިން އަލުން ހޯދަން ނޫޅެވުނު ލޯތްބެވެ.\n"ދަރިފުޅާ ތިނެއް ޖަހަނީ!" ކުރިމަތީގައި ތިބި ދެ ފަހުލަވާނުންނާ މެދު ހައްވައަށް ހޭވެރިކަންވީ، ދުވަސްވީ މީހާގެ އަޑުންނެވެ. އޭނާ އެ ވާހަކަ ދެއްކީ އޭނާގެ ދަރިފުޅާ އެވެ.\nދެ މީހުން ކުއްލިއަކަށް، ހައްވަ އޮތް އައްޓާ ދިމާއަށް ދުއްވައިގަތެވެ. ހައްވަ ދިޔައީ ސިއްސައިގެންނެވެ. އޭގެ ތެރެއިން ބައްޕަ، ނެގީ ހައްވަގެ ބޯލާކޮޅުގައި އޮތް ކަނޑި އެވެ. ދަރިފުޅު، އޭނާގެ ފައިކޮޅުގައި ބާއްވާފައި އޮތް ކަނޑި އެވެ. ދެ ކަނޑި ދިއްލުމާއި، ފުރަތަމަ އެ ހިސާބަށް މަތިން އައިސް ޖެހިގަތް ކަޅު ހިޔަނީގެ ރަތް ދެ ލޯ ފާޅުވުމާ ދިޔައީ އެކުއެކީގަ އެވެ. މިހާރު އެ ހިޔަނި އެ މީހުންނަށް ރަނގަޅަށް ފެނެ އެވެ.\nދެ މީހުން ފުންމައިގެން އަރާ އެއް ފަހަރާ ހަމަލާ ދިނެވެ. އޭރު ހިޔަނީގެ ކަނޑި ވެސް، ދިއްލިއްޖެ އެވެ. ތިން ކަނޑި ޖެހުމާ އެކު، އަލިފާން ކެނޑުނެވެ. ހިޔަނި މައްޗަށް އަރައިގެން ދިޔަ އެވެ. އަނދިރީގެ ތެރެއަށް ގެއްލުނެވެ.\n"ދަރިފުޅު އެކޮޅަށް އެނބުރޭ!" ބައްޕަ އިރުޝާދުދިނެވެ.\nދެބަފައިން އެކަކު އަނެކަކުގެ ބުރަކަށި ޖެހޭ ހިސާބުގައި ސަމާލުވެގެން ތިއްބެވެ. އެ މީހުންގެ މަގުސަދަކީ، ހައްވަ ހިމާޔަތްކުރުންކަން އޭނާއަށް ވިސްނުނެވެ. އެހެން ނޫން ނަމަ، ކަޅު ހިޔަނީގެ ފަހަތުން އޭގެ ތެރެއިން އެކަކު ދިޔައީހެވެ.\n"ބޭކާރު! ބޭކާރު! ބޭކާރު!" އެ ބަރު އަޑު ހައްވައަށް ވެސް އިވުނެވެ. އެއީ އޭނާއަށް ދުވަހަކު ވެސް ނޯޅޭނެ އަޑެކެވެ. އޭނާގެ މަންމަގެ ގާތިލެވެ. އޭނާއަށް މުޅި ދަތުރުމަތީގައި އަވަލި، ބިޔަ ވަރުގަދަ، ހިޔަންޏެވެ.\nދެބަފައިންގެ ކުރިމަތިން، ރާޅުފަށާ ހިސާބުން މަތީގައި ހުރެ ބޮޑު ރަތް ދެ ލޯ ދިއްލައިލި އެވެ. އޭގެ ފަހުން އެ ދިގު ކަނޑި އެވެ.\n"އަހަރެން މި ރަށަށް އަންނަން މަޖުބޫރުވީ އެ އޮތް އަންހެނާ. އެއީ އަހަރެމެންގެ މީހެއް. އޭނާ ހިމާޔަތްކުރަން ހަނގުރާމަކުރެވޭ ވަރުގެ ބާރެއް ކަލޭމެން ދެ މީހުންގެ ނެތް. ބޭކާރު ހަނގުރާމައަކަށް ނުގޮސް، އޭނާ ހަވާލުކުރޭ!"\n"އަހަރެމެން މަރާލާ!" ދުވަސްވީ މީހާ، ޖެހިލުމެއް ނެތި ބުންޏެވެ.\n"ތައްޔާރު!" ހިޔަނި ރައްދު ދިނެވެ.\nއެވަގުތު އޭނާގެ އަރިމަތިން، ކޮންމެ ފަރާތަކުން، މަތިން ދެ ހިޔަނި ފައިބައި، ކަނޑި ނެގި އެވެ. ދެބަފައިންނަށް ޖެހިފައި މި އޮތީ، ފަސް ހިޔަންޏާ ހަނގުރާމަކުރާށެވެ.\nކުރިމަތީގައި ހުޅުވެމުން ދިޔަ މަންޒަރުން ހައްވަ ކަންބޮޑުވި އެވެ. ފިއްލަދުއަށް އޭނާ އެ އައީ މިރަށާ ކުރިން އެއްވެސް ގުޅުމެއް ނެތް، ހިޔަނީގެ ފައުޖެއް ގޮވައިގެންނެވެ. އޭނާގެ ހިމާޔަތުގައި ނުކުމެ އެ ތިބީ، އޭނާ ނުވެސް ދަންނަ އެކަމަކު އޭނާގެ އާއިލާގެ ހަށިފާރަވެރިންނެވެ. އެ މީހުންނަށް އެހީނުވެވޭ ގޮތަށް އޭނާ އެ އޮތީ އެނދުގައި ބަނދެފަ އެވެ. އޭނާ ވެސް ބޭނުންވަނީ ހަނގުރާމަކުރާށެވެ. އެކަމަކު އޭނާގެ ކަނޑިއެއް ނެތެވެ. އެ ކަނޑި ވީ އަޑިއަށް ދިޔަ ބޮއްކުރާގައި ހުރި ފޮށިތެރޭގަ އެވެ.\n"އަހަރެން މޮހެލަދީ!" ހައްވަ ގޮވާލި އެވެ.\nއެކަމަކު އެ އަޑު، ދެބަފައިންގެ ކަންފަތަށް ވަދެ، ހަމައެކަނި ނުކުމެގެން ދިޔައީ އެވެ. އެ މީހުން އޭރު ތިބީ، ކުޑަ ހަތަރު ހިޔަންޏާ ހަނގުރާމަކުރާށެވެ. މުޅި ހިސާބުގަނޑުގެ ޖައްވު ތެރެ އަލިފާނުގެ ކަނިތަކުން އޮތީ ދިއްލިފަ އެވެ. ދެބައިފަންގެ ތެރެއިން ކޮންމެ މީހަކު، ދެ ހިޔަނި ނަގައިގެން، ވަރުގަދަ ހަމަލާތަކެއް ދެމުން ދިޔަ އެވެ. ބިޔަ ހިޔަނި ހުރީ، ތަންކޮޅެއް ދުރުގައި، ހަނގުރާމަ ބަލާށެވެ.\n"ކަލޭމެންނަށް މި ރަށަކަށް ނޭރޭނެ!" ދަރިފުޅު ބާރަށް ގޮވާލި އަޑު ހައްވައަށް އިވުނެވެ. އޭނާ ބަލައިލި އިރު، ކުރިމަތިން ވިއްސަކަށް ފޫޓު މަތީގައި ހުރެގެން ހުއްޓުމެއް ނެތި، ހަމަލާތައް ފޮނުވަމުން، ދެ ހިޔަނީގެ ކަނޑި ހުއްޓުވަމުން ގެންދެ އެވެ.\nވީރު މޫސާގެ އާއިލާގެ ފަހުލަވާނުންނަކީ އާދައިގެ ބައެއް ނޫންކަން ހައްވަށް އެނގުނެވެ.\n"ދަރިފުޅާ ތިރިއަށް ފައިބައިގެން މި ކޮޅަށް ޖެހިލާ،" ތަންކޮޅެއް ދުރަށް، ޒުވާނާ ދާކަން އިހުސާސްކުރެވޭތީ، ބައްޕަ ގޮވާލި އެވެ.\nއެވަގުތު ޒުވާނާ ތިރިއަށް ޖެހިލައި، ބައްޕައާ ކައިރިވާން އުޅެގަތެވެ. އެވަގުތު އޭނާގެ މަތިން ހޫރާލި ވަރުގަދަ ދެ ހަމަލާ، ހުއްޓުވުނީ ހަމަ ކިރިޔާ އެވެ. އޭނާގެ އަތުން ކަނޑި ދޫނުވީ ވެސް ކިރިޔާ އެވެ.\nއެއީ ހަމަ އެ ވަގުތެވެ. ކުއްލިއަކަށް ކަޅު ބޮޑު ހިޔަނީގެ ހަލުވި އުދުހުމާ އެކު އައިސް ހުއްޓުނީ ޒުވާނާގެ ކުރިމައްޗަށް ވާ ގޮތަށެވެ. އެހާ އަވަހަށް، އަދި އެހާ ކުއްލި ހަރަކާތެއް، މީގެ ކުރިން އޭނާ ތަޖުރިބާއެއް ނުކުރެ އެވެ. ލިބުނީ ޝޮކެކެވެ. ދެން ހަލުއި ހަމަލާއެއް އަތުވެދާ ކަމަށް ކަނޑި ނަގާ ކުރިމައްޗަށް ދިއްކޮށްލި އެވެ. އެކަމަކު އޭރު ހިޔަނީގެ ދިގު ކަނޑި ހުރީ އޭނާގެ ކަރުގައި ޖެހިފަ އެވެ.\nޒުވާނާގެ ބޯ ހަށިގަނޑުން ވަކިވެ، ބިންމައްޗަށް ވެއްޓުނެވެ.\nބިޔަ ހިޔަނީގެ އަޑުން ހިސާބުގަނޑު ގުޑައިގެން ދިޔަ އެވެ.\n"ދެން ހުއްޓާލާ! މިކަން މި ނިމުނީ!" ބައްޕައާ ދިމާއަށް އޭނާ ގޮވާލި އެވެ.\nއެ ހިސާބުން ހަނގުރާމަ ހުއްޓާލި އެވެ. ބިޔަ ހިޔަނި މެދަށްވާ ގޮތަށް، އަނެއް ހަތަރު ހިޔަނި، އޭނާގެ ދެ ފަރާތުން ކައިރިވެ، ބިންމަތީގައި ނުޖެހި ތިއްބެވެ. ބައްޕަ ތިރިއަށް ފައިބައި، ހައްވަ އޮތް އެނދުގެ މެދަށް ވާ ގޮތަށް ހުއްޓުނެވެ. ދަރިފުޅުގެ ހަށިގަނޑާއި ބޯ އޮތީ އޭނާގެ އަރިމަތިން ތަންކޮޅެއް ދުރުގަ އެވެ.\nބައްޕައެއްގެ ހިތް ފަޅައިގެން ދާނެ ކަހަލަ މަންޒަރެކެވެ. އެކަމަކު މޫނުމަތިން އެ ހިތާމައެއް ނުދައްކަ އެވެ. ހިޔަނިތަކުގެ ކުރިމަތީގައި، ކަނޑި ތިރިކޮށްލައިގެން ހުރީ އެވެ.\nބިޔަ ހިޔަނި ކުރީގައި ހުރެގެން، އަނެއް ހަތަރު ހިޔަނި ތަންކޮޅެއް ފަހަތުގައި ތިބެގެން، ހައްވަ އޮތް އަށި ކައިރިއަށް ޖެހެން ފެށި އެވެ. ހައްވަގެ އާއިލާގެ ދުވަސް ވީ ފަހުލަވާނު، ހަރަކާތެއް ވެސް ނުކޮށް، ހުއްޓެވެ. އޭނާ ކައިރިން އަރިމަތީގައި، އޭގެ ތެރެއިން ދެ ހިޔަނި މަޑުކޮށްލި އެވެ. ބިޔަ ހިޔަނި ދިޔައީ ހައްވައާ ކައިރިއަށް ޖެހެމުންނެވެ. އޭނާގެ އެއް ފަރާތުގައި، ކުޑަ ދެ ހިޔަނި ފާރައަށް ތިއްބެވެ.\n"ދުރަށް ދޭ!" އޭ ގޮވާލުމާ އެކު، ބިޔަ ހިޔަނީގެ ފަހަތުގައި ތިބި ދެ ހިޔަނީގެ ލޮލަށް ދެ ކަނޑި ހަރާލި އެވެ. އެ ދެ ކަނޑި ހިފައިގެން ތިބި، ހުދު ގަމީހުގެ ދެ ފަހުލަވާނުން ކަނޑި ނައްޓާ ނުލައި، ވައިގެ ތެރޭގައި މަޑުކޮށްލި އެވެ. ދެން ކަނޑި ދަމައިގަތުމާ އެކު، ދެ ހިޔަނި ބިންމައްޗަށް ވެއްޓުނެވެ.\nހިޔަނިތަކަށް ބޮޑު ހައިރާންކަމަކާއި ސިހުމެކެވެ. ހައްވަގެ ކުރިމަތީގައި މީގެ ކުޑައިރުކޮޅެއް ކުރިން އެއްވެސް ހަރަކާތެއް ނެތި ހުއްޓި ހުރި މީހާ ފުންމައިގެން އަރާ، އޭނާގެ ކައިރީގައި ތިބި ދެ ހިޔަނީގެ ތެރެއިން އެކެއްގެ ލޯ ފޫދުއްވާލި އެވެ. މަރުވެގެން ވަގުތުން ވެއްޓުނީ ބިމަށެވެ.\nބިޔަ ހިޔަނި މައްޗަށް އުދުއްސައިގަނެ، ފަހަތަށް ޖެހިލި އެވެ. އޭނާއާ އެކު، އަނެއް ހިޔަނި ވެސް ފަހަތަށް ގޮސް ޖެހިޖެހިގެން މަޑުކޮށްލި އެވެ.\nފަހުން އައި ދެ މީހުން، ދުވަސްވީ މީހާ ކައިރިއަށް ގޮސް، ހައްވަގެ އަށީގެ ކުރިމަތިން ސަފަކަށް އެތުރުނެވެ.\n"މިއީ ކަލޭމެންގެ ސަރަހައްދެއް ނޫން. ކަލޭމެން އުޅޭ ތަނަކަށް ގޮސް ގެއްލޭ!" ދުވަސްވީ މީހާ ރުޅިވެރިކަމާ އެކު ބުންޏެވެ.\n"މިރޭ ކަލޭމެންނަށް. އެކަމަކު އެ އަންހެނާ މި ރަށުގައި ހުރިހާ ހިނދަކުން ކަލޭމެން ސަލާމަތެއް ނުވާނެ. ދެން އަންނަ ހަމަލާއަކަށް ތައްޔާރުވެގެން ތިބޭ! ހަނދާންކުރާތި! ދެން އަންނަ ހަމަލާ މާ ވަރުގަދަވާނެ!" ބިޔަ ހިޔަނި ހަޅޭއްލަވައިގަތެވެ. ދެން މަޑުމަޑުން ފަހަތަށް ޖެހެމުން، ޖެހެމުން ގޮސް، ޖައްވު ތެރެއަށް އުދުހިގަތެވެ.\nބިން މައްޗަށް ވެއްޓިފައި އޮތް ތިން ހިޔަނީގެ ހަށިގަނޑުގައި އަލިވާން ރޯވި އެވެ. އަދި ކުޑައިރުކޮޅެއްގެ ތެރޭގައި، ކަނޑިތަކާ އެކު، އަނދާ ހުލުވި އެވެ.\nހައްވަގެ ހިމާޔަތުގައި ނުކުތް ތިން މީހުންގެ ތެރެއިން ދެ މީހުން މަޑުމަޑުން ގޮސް، މަރުވެފައި އޮތް ޒުވާނާގެ ހަށިގަނޑު ކައިރީގައި އިށީނެވެ. އިރުގަނޑެއް ވަންދެން ތިއްބެވެ. ދުއާއަށް އަތް ނެގި އެވެ. ދެން އެތަނުގައި ވަޅު ކޮންނަން ފެށި އެވެ. މައްޔިތާ ވަޅުލި އެވެ. ފަސް އަޅާ ފޮރުވާލި އެވެ.\nތިން މީހުން އެކަކު އަނެކަކުގެ ގައިގައި ބައްދާލައިގެން، ރޮމުން ދިޔަ އެވެ. އިރުކޮޅަކު އެހެން ތިބެފައި، ގައިން އަތް ދޫކޮށްލަމުން، ކަރުނަތައް ފޮހެލި އެވެ. ހައްވައާ ދިމާއަށް ހިނގައިގަތެވެ. އޭޭނާގެ ކުރިމައްޗަށް ގޮސް މަޑުކޮށްލި އެވެ.\n"ފަތިސް ނަމާދު ވަގުތު ޖެހިއްޖެ،" ދުވަސްވީ މީހާ ބުންޏެވެ.\nތިން މީހުން ވެގެން ހައްވަ މޮހެލި އެވެ. ޒުވާން ދެ މީހުން ހައްވަ ނަގައި، ކޮނޑަށް ލި އެވެ. ދުވަސް ވީ މީހާ އަށި ދަށަށް ގުދުވި އެވެ. ދެން އޭނާ އެތަނުން އެއްޗެއް ނެގި އެވެ. ދެ ފިރިހެނުންގެ ކޮނޑުމަތީ އޮވެގެން ބަލައިލި އެވެ. އެއީ އޭނާގެ ފޮއްޓެވެ. އޭނާގެ ކަނޑި ވެސް ލާފައި އޮތް ފޮއްޓެވެ.\nއެއްވެސް ވާހަކައެއް ނުދައްކަ އެވެ. ވަލުތެރޭގައި ކޮށާފައި އޮތް ހަނިހަނި މަގަކުން ކުރިއަށް ހިނގައިގަތެވެ.\n(ފަސް ވަނަ ބައި، މޭ 8 ވާ ހުކުރު ދުވަހު)


SBI: Tharahggee gai Raajje ah muhimmu baiveri eh!\nއެސްބީއައި: ތަރައްޤީގައި ރާއްޖެއަށް މުހިންމު ބައިވެރިއެއް!\nރާއްޖޭގެ އިޤްތިސާދުގައި އެސްބީއައި އިތުބާރުކުރާ ވިޔަފާރިތައް ގިނަ\nއިންޑިއާއަކީ އެއްގޮތަށްވުރެ ގިނަ ގޮތްގޮތުން ރާއްޖެއަށް ލުއިވާނެ ހުރިހާ އެހީތަކެއް ފޯރުކޮށްދޭ ޤައުމެއް\nކޮވިޑް އާ ގުޅިގެން 250 މިލިއަން ޑޮލަރުގެ އެހީ ދިނުމަށް ހަމަޖެހިފައިވަނީ އެސްބިއައި މެދުވެރިކޮށް\nކ. މާލެ | 29 އޯގަސްޓް 2020 | ހޮނިހިރު 22:05 | 5,144\nއަލިފާނުގެ ހާދިސާ ހިނގި، ސްޓޭޓް ބޭންކް އޮފް އިންޑިއާ ސަރަހައްދު - ރާއްޖެ އެމްވީ\nހުކުރު ދުވަހުގެރޭ ހިނގި އަލިފާނުގެ ހާދިސާގައި އެންމެ ބޮޑު ގެއްލުމެއް ލިބުނު ތަންތަނުގެ ތެރޭގައި ސްޓޭޓް ބޭންކް އޮފް އިންޑިއާ (އެސްބީއައި) ހިމެނެ އެވެ. ފެބުރުއަރީ 1976 ގައި މާލޭގައި ހިދުމަތްދޭން ފެށި މިބޭންކަކީ، ރާއްޖޭގެ އިޤްތިސާދުގެ މުހިންމު ބައިވެރިއެކެވެ. ތަރައްޤީގައި ރާއްޖެ ކުރި ދަތުރުގެެ ކޮންމެ ހަރުފަތެއްގައިވެސް އެ ބޭންކުގެ ދައުރު ހިމެނެ އެވެ. މިއަދުވެސް ރާއްޖޭގެ ފަތުރުވެރިކަމުގެ ސިނާއަތުގެ ވިޔަފާރިވެރިންގެ އެންމެ އިތުބާރު ލިބިފައިވާ އެއް ބޭންކަކީ އެސްބީއައި އެވެ.\nއޭގެއިތުރުން މާލީ ކަންކަމުގައިވެސް އެސްބީއައިގެ އެހީތެރިކަން ބޮޑު އެވެ. އަލިފާނުގެެ ހާދިސާގައި އެސްބީއައިގެ އޮޕަރޭޝަންތަކަށް ބޮޑެތި ބުރޫތަކެއް އަރާފައިވާއިރު، އިންޑިއާ ސަރުކާރުން ބަޖެޓް ސަޕޯޓްގެ ގޮތުގައި ދިނުމަށް ނިންމާފައިވާ 250 މިލިއަން ޑޮލަރުގެ ލޯނު ދިނުމަށް ހަމަޖެހިފައިވަނީވެސް އެސްބީއައި މެދުވެރިކޮށެވެ. މިކަން އިއުލާންކޮށްފައިވަނީ މިމަހުގެ 13 ވަނަ ދުވަހު ފޮރިން މިނިސްޓަރ އަބްދުﷲ ޝާހިދު، އިންޑިއާގެ ޚާރިޖީ ވަޒީރު ޑރ އެސް ޖައިޝަންކަރާއެކު ބޭއްވި ޑިޖިޓަލް ވީޑިއޯ ކޮންފަރެންސް ކޯލްގައެވެ.\nމިއީ ރާއްޖެ އާއި އިންޑިއާ އާއި ދެމެދުވާ ގާތް ގުޅުމުގެ ތެރެއިން އެ ޤައުމުން ދިނުމަށް ނިންމާފައިވާ ކުޑަ އިންޓްރެސްޓުގެ ލޯނެކެވެ. މިއީ ކުރީގެ ރައީސް އަބްދުﷲ ޔާމީންގެ ސަރުކާރުން ވިއްކި ޓްރެޝަރީ ބޮންޑުތަކާއި ހާއްސަ ބައި ނުބައްދަލު އެހީ އެކެވެ.\nކުރީގެ ރައީސް އަބްދުﷲ ޔާމީންގެ ސަރުކާރުން ވިއްކި ބައެއް ޓްރެޝަރީ ބޮންޑްތަކަށް ބަލާއިރު، އެވްރެޖްކޮށް ޓްރެޝަރީ ބޮންޑް ވިއްކާފައިވަނީ ކޮންމެ އަހަރަކަށް7އިންސަތައިގެ ކޫޕަން (އިންޓްރެސްޓް) ރޭޓަކާއެކު އެވެ. އެގޮތުން ޓްރެޝަރީ ބޮންޑްތައް އަންނަ 2022، އަދި 2023 އަށް ދައްކައި ނިންމަންޖެހޭއިރު، އެ ސަރުކާރުން ޓްރެޝަރީ ބޮންޑުގެ ގޮތުގައި ސިންގަޕޯރ އެކްސްޗޭންޖް ލިމިޓެޑަށް 200 މިލިއަން ޑޮލަރު ޖޫނު 2017 ގައި ވިއްކާފައިވެއެވެ. ހަމަ އެ އަހަރު ޑިސެމްބަރު މަހުގައި ސިންގަޕޯރ އެކްސްޗޭންޖް ލިމިޓެޑަށް 50 މިލިއަން ޑޮލަރުގެ ބޮންޑް ވިއްކާފައިވެއެވެ. އޭގެއިތުރުން 2018 ވަނަ އަހަރުގެ އޭޕްރީލް މަހުގެ ތެރޭގައި އަބޫދާބީ ސެކިއުރިޓީސް އެކްސްޗޭންޖަށް 100 މިލިއަން ޑޮލަރުގެ ބޮންޑް ވިއްކާފައިވެއެވެ. މި ބޮންޑުތައް ވިއްކާފައިވަނީ ރާއްޖޭގެ އިޤްތިސާދު ރަނގަޅު ދުވަސް ވަރެއްގަ އެވެ. ނަމަވެސް ކޮންމެ ބޮންޑެއްވެސް ވިއްކާފައިވަނީ ކޮންމެ އަހަރަކަށް ބޮޑު ކޫޕަން ރޭޓެއްގަ އެވެ. ރައްޔިތުންގެ ހަޒާނާއިން ބޮޑު އަދަދެއްގެ ފައިސާ ދައްކަންޖެހޭގޮތަށެވެ.\nމިހާރުގެ މިހާލަތަކީ ދުނިޔޭގެ ހުރިހާ ގައުމެއްވެސް މާލީ ބޮޑު އަނދަވަޅެއްގައިވާ ހާލަތަކަށްވާއިރު، އެއްވެސް ޤައުމެއް އޮތީ އަނެއް ޤައުމަށް އެހީތެރިވެވޭ ހާލަތެއްގައެއް ނޫނެވެ. ނަމަވެސް އަވައްޓެރިޔާ ހާލުގައި ޖެހިގެން ގޮވާލުމުން އެކަމަށް ނޫނެކޭ ނުބުނެ، އިންޑިއާއިން އެ ވަނީ 250 މިލިއަން ޑޮލަރުގެ ލޯނު ރާއްޖެއަށް ދިނުމަށް ނިންމާފަ އެވެ. އޭގެ އެންމެ ފާހަގަކޮށްލެވޭ ކަމަކީ އަވަށްޓެރިޔާ ދަރަނިވެރިކުރުމަށް ވިސްނުމުގެ ބަދަލުގައި، އަވަށްޓެރިޔާ އެންމެ ލުއިވާނެ ގޮތަށް އެ ލޯނުވެސް ދިނުމަށް އިންޑިއާއިން ނިންމިކަމެވެ. ރާއްޖެ.އެމްވީއަށް އިތުބާރު ހުރި މަސްދަރުތަކުން އެނގިފައިވާ ގޮތުގައި މީގެ އިންޓްރެސްޓް ރޭޓަކީ، ޔާމީންގެ ސަރުކާރުން ވިއްކި ޓްރެޝަރީ ބޮންޑްގެ އިންޓްރެސްޓް ރޭޓްތަކަށްވުރެ ދެބައިކުޅަ އެއްބައި ކުޑަ އަދަދެކެވެ.\nދެން އޮތީ މި އެހީ އާއި އެސްބީއައި ގުޅޭ ހިސާބެވެ. އިންޑިއާ ސަރުކާރުން، އެސްބީއައި އަށް ގެރެންޓީ ދީގެން މި އެހީ ރާއްޖެއަށް ފޯރުކޮށްދިނުމަށް ނިންމާފައިވަނީ މާލޭގައި ހުންނަ އެސްބީއައި މެދުވެރިކޮށެވެ. މާލޭގައި ހުންނަ އެސްބީއައި އަކީ އެމްއެމްއޭގެ ޤާނޫނުގެ ދަށުން ހިންގާ ދިވެހި ބޭންކެކެވެ. އެހެންކަމުން މި 250 މިލިއަން ޑޮލަރުގެ ލޯނު ގުނާނީ އެތެރޭގެ ދަރަންޏެއްގެ ގޮތުގައެވެ. ބޭރުގެ ދަރަންޏެއްގެ ގޮތުގައި މި އެހީ ހިމެނިގެނެއް ނުދާނެ އެވެ. ބޭރުގެ ދަރަންޏެއްގެ ގޮތުގައި ނުހިމެނުމުން އެކަމުގެ ފައިދާވެސް އޮތީ ހަަމަ ދިވެހި ރައްޔިތުންނަށެވެ. އެހެނީ ބޭރުގެ ދަރަނި އިންތިހާއަށް ބޮޑުވެ، ދެއްކުމުގެ ޤާބިލްކަން އެ ޤައުމެއްގެ މާލީ ނިޒާމްގައި ނެތްކަމަށް ގަބޫލުކުރެވިއްޖެނަމަ މާލީ އިދަރާތަކުގެ އިތުބާރު ގެއްލިގެންދާނެ އެވެ. އެޔާއެކު މާލީ އިދަރާތަކުން އެހީ ހޯދުމަށް ވަރަށް ބޮޑު ގޮންޖެހުމަކަށްވާނެ އެވެ.\nމި ކުޑަކުޑަ މިސާލުންވެސް އަވަށްޓެރި އިންޑިއާއިން ރާއްޖެއާއި މެދު ބަހައްޓާ ގާތްކަން ސާފުވެ އެވެ. ސުވާލަކީ އަވައްޓެރިޔާގެ އަތުން ކުޑަ އިންޓްރެސްޓެއްގައި ލޯނާއި، އެހީ ލިބެން އޮއްވައި ކުރީ ސަރުކާރުގެ ވެރިން ބޮޑު އިންޓްރެސްޓުގައި ލޯނު ނެގީ ކީއްވެތޯ އެވެ. އެކަމުގެ ފަހަތުގައިވަނީ އެ ފަރާތްތަކަށް ލިބޭ ނާޖާއިޒް މާލީ މަންފާއެއް ބާވައެވެ؟\nއެސްބީއައި ފަދަ އިދާރާތައް މެދުވެރިކޮށް ދިވެހިންނަށް މިވީ ތަނަށް މުޅިންވެސް ލިބިފައިވަނީ ފައިދާއެވެ. ދިވެހިންގެ ތެރެއިން އެތަށް ބަޔަކަށް ވަޒީފާގެ ފުރުސަތުތަށް ލިބި، ދިވެހި އިޤްތިސާދުގައި ޒިންމާދާރު ބޭންކެއްގެ ދައުރު ވަނީ އިތުރުކޮށްދީފަ އެވެ. މި ހިނގަމުން އަންނަ ކޮވިޑްގެ ބަލިމަޑުކަމުގެ ތެރޭގައި ދިވެހި އެތަށް ވިޔަފާރިތަކަކަށް ވަނީ އެހީތެރިކަން ފޯރުކޮށްދީފަ އެވެ. އެގޮތުން ރާއްޖޭގެ ވިޔަފާރިތަކުގެ ހަރަދު ހަމަޖެއްސުމަށް އެ ބޭންކުން 16.20 މިލިއަން ޑޮލަރު ހަމަޖެއްސި އެވެ. 200 ވިޔަފާރިއެއްގެ ލޯނު ފަސްކޮށްދިނެވެ. މި ހުރިހާ ކަމެއްގެ ފައިދާއެއްވެސް ލިބުނީ ހަމަ ދިވެހި ރައްޔިތުންނެވެ.\nކިތަންމެ ވަރަކަށް ކަމުގެ ހަޤީޤަތް އޮޅުވާލާ، ރައްޔިތުންގެ ތެރޭގައި ނަފްރަތާއި ރުޅިވެރިކަން އުފެއްދިނަމަވެސް މި ބުނެވުނު ހަޤީޤަތްތަކަކީ ބަދަލުވާނެ ކަންކަމެއް ނޫނެވެ.


އިންޑިއާގައި މާސްޓަރކާޑު ދޫކުރުން މަނާކޮށްފި އިންޑިއާގައި މާސްޓަރކާޑު ދޫކުރުން މަނާކޮށްފި\nއިންޑިއާގައި މާސްޓަރކާޑު ދޫކުރުން މަނާކޮށްފި\nމާސްޓަރ ކާޑުގެ އިންޑިއާގައި ދޫކުރުން ވަގުތީގޮތުން މަނާކޮށްފިއެވެ.\nއިންޑިއާގެ މަރުކަޒީ ބޭންކު، ރިޒާރވް ބޭންކް އޮފް އިންޑިއާއިން މި ފިޔަވަޅު އަޅާފައިވަނީ މާސްކާޑުން ޑާޓާތައް ރައްކާތެރިކުރުމުގެ ޤާނޫނާއި ޚިލާފުވެފައިވާކަމަށް ބުނެއެވެ.\nސެންޓްރަލް ބޭންކުން ބުނާގޮތުން ދުނިޔޭގެ އެންމެ މަޝްހޫރު އެއް ކުންފުނިކަމަށްވާ، މާސްޓާރކާޑުން ވަނީ 2018 ވަނަ އަހަރުން ފެށިގެން ޢަމަލުކުރަމުންދާ ޑާޓާ ރައްކާތެރިކުރުމުގެ ޤަވާއިދާއި ހިލާފުވެފައެވެ.\nމި ފިޔަވަޅާއެކު މިމަހުގެ 22 އިން ފެށިގެން މާސްޓަރކާޑުން ދޫކުރާ ޑެބިޓް، ކްރެޑިޓް އަދި ޕްރީޕެއިޑް ކާޑުތައް ދޫކުރުން އިންޑިއާގައި މަނާކުރާނެއެވެ. މި ނިންމުމުގެ ސަބަބުން އިންޑިއާގައި ވިޔަފާރިތައް ކުރުމުގެ އަގުބޮޑުވެގެންދާނެކަމަށް ބުނެ އެމެރިކާގެ ކާޑު ޚިދުމަތްދޭ އެހެން ކުންފުނިތަކުން ވަނީ ކަންބޮޑުވުން ފާޅުކޮށްފައެވެ.\nއާރްބީއައިގެ މި ނިންމުމުން މާސްޓަރކާޑު މިހާރު ބޭނުންކުރާ ފަރާތްތަކަށް އެއްވެސް ގެއްލުމަކާއި ކުރިމަތިލާން ނުޖެހޭނެކަމަށް ބޭންކުން ބުނެއެވެ. ނަމަވެސް ވިޔަފާރިތަކުން ޖެހޭނީ ވާދަވެރި އެހެން ނެޓްވޯކްތައް ކަމަށްވާ ވިސާ ފަދަ ކާޑުގެ ޚިދުމަތްދޭ އެހެނިހެން ނެޓްވޯކްތަކާއިއެކު އަލުން ކޮމާޝަލް އެއްބަސްވުންތަކުގައި ސޮއިކުރަންކަމަށް ޚަބަރުތައް ބުނެއެވެ. އަދި މިއީ ވަރަށް ދިގު މުއްދަތެއް ހޭދަވާނެ ކަމެއްކަމަށްވެސް މާހިރުން ވިދާޅުވެއެވެ.\nއިންޑިއާގެ 33 އިންސައްތަ މީހުން މިދިޔަ އަހަރު ވަނީ މާސްޓަރކާޑު ބޭނުންކޮށްފައެވެ. ނަމަވެސް އިންޑިއާގައި މާސްޓަރ ކާޑު މިހާރު ބޭނުންކުރާ މީހުންގެ ޢަދަދު އެ ކުންފުނިން ހާމަކޮށްފައެއް ނުވެއެވެ.\nމިކަމާއި ގުޅިގެން މާސްޓަރކާޑުން ބުނީ ވޭތުވެދިޔަ އަހަރުތަކުގައި އެ ކުންފުނިން އިންޑިއާގެ ސެންޓްރަލް ބޭންކާއެކު ވަރަށް ގާތުން މަސައްކަތްކޮށްފައިކަމަށާއި އަދި ބޭންކުން އެދޭ ހުރިހާކަމެއްވެސް ފުރިހަމައަށް ކޮށްދެވޭތޯ ބަލާފައިވާކަމަށްވެސް މާސްޓަރކާޑުން ބުނެއެވެ. އަދިވެސް އެކުންފުނިން އޮތީ ބޭންކާއިއެކު ކުރިއަށްދާންކަމަށާއި ބޭންކުން ބޭނުންވާ ހުރިހާ ތަފްޞީލެއްވެސް ފޯރުކޮށްދޭން ތައްޔާރަށް ތިބި ކަމަށް މާސްޓަރކާޑުން ބުނެއެވެ.\nމާސްޓަރކާޑުގެ ޚިދުމަތް އިންޑިއާގައި ފުޅާކުރުމުގެގޮތުން ކުރިއަށްއޮތް5އަހަރު ދުވަހުގެ މުއްދަތަށް އެތައް ބިލިއަން ޑޮލަރުގެ އިންވެސްޓްމެންޓެއް އިންޑިއާގައި ކުރާނެކަމަށް 2019 ވަނަ އަހަރު އެ ކުންފުނިން ވަނީ އިޢުލާންވެސްކޮށްފައެވެ.\nޑާޓާ ރައްކާތެރިކުރުމުގެ ޤަވާއިދާއި ޚިލާފުވާކަމަށް ބުނެ މިއަހަރުގެ ކުރީކޮޅު އެމެރިކަން އެކްސްޕްރެސް އަދި ޑައިނާރސް ކްލަބުގެ ކާޑުތައް ދޫކުރުންވެސް ވަނީ އިންޑިއާއިން ވަނީ މަނާކޮށްފައެވެ.\n27 އަހަރަށްފަހު ޖެފް ބޭޒޯސް އެމެޒޯންގެ ހިންގުމާއި ދުރަށް\nކޯވިޑްގެ ބަލިމަޑުކަމާ ގުޅިގެން އިންޑިއާގެ އިޤްޠިޞާދު ދަށަށް ދާނެ ކަމަށް ލަފާކޮށްފި\nއެމެރިކާގެ ސްޓޭޓްތަކުގައި ވަޒީފާނެތް މީހުންގެ ނިސްބަތް ދަށަށް


Israel ah hamalaa dheyn hiivaru dhey photo aai video social media in naganee\nއިޒްރޭލަށް ހަމަލާ ދޭން ހިތްވަރު ދޭ ފޮޓޯ އާއި ވީޑިއޯ ސޯޝަލް މީޑިއާ އިން ނަގަނީ\nއިޒްރޭލަށް ހަމަލާދޭން ހިތްވަރުދޭ ވީޑިއޯތައް އުނިކޮށްދިނުމަށް އިޒްރޭލުން ޔޫޓިއުބާއި ފޭސްބުކްގެ ކިބައިން އެދިއްޖެއެވެ.\nއިޒްރޭލުން ބުނީ މިދިޔަ ހަފްތާގައި އެގައުމަށް ހަމަލާ ދިނުމަށް ފަލަސްތީނުމީހުންނަށް ހިތްވަރު ދިނުމުގައި މިފަދަ ވީޑިއޯތަކުގެ ދައުރެއް އެބަ އޮތް ކަމަށެވެ. ނިމުނު ހަފްތާގައި އިޒްރޭލުގެ ހަތަކު މީހަކު މަރާލާފައި ވާއިރު އިޒްރޭލުން ވަނީ ފަލަސްތީނުގެ ފަސް މީހަކު މަރާލާފައެވެ.\nއިޒްރޭލުން ބުނީ ޔޫޓިއުބްގެ މައި ކުންފުނި ގޫގްލް އަށާއި ފޭސްބުކްއަށް މިކަން އަންގާފައިވާ ކަމަށެވެ. އިޒްރޭލަށް ދޭ ހަމަލާތަކަށް ތައުރީފްކޮށް، ޔަހޫދީންނާއި މެދު ނަފްރަތު އުފައްދާ ވީޑިއޯތަކެއްގެ ސަބަބުން ހަމަލާތައް އިތުރު ވެފައިމާ ކަމަށެވެ.\nގޫގްލް އާއި ފޭސްބުކްއިން ބުނީ ވަކި ވަކި ވީޑިއޯ އާއި މެދު އެ ދެ ކުންފުނިން ކުރާނެ ކޮމެންޓެއް ނެތް ކަމަށެވެ. އަދި އަނިޔާވެރިކަމަށް ގޮވާލާ ވީޑިއޯ ތަކާއި ފިތުނަ އުފައްދާ ވީޑިއޯ ތަކަށް ޔޫޓިއުބްއާއި ފޭސްބުކްއިން ވެސް ޖާގަ ނުލިބޭނެކަން ކުންފުނީގެ އުސޫލުތަކުގައި ސާފުކޮށް ބުނެފައި ވާނެ ކަމަށް ދެ ކުންފުނިން ވެސް ބުންޏެވެ. އަދި މިފަދަ ވީޑިއޯތައް ރިޕޯޓްކުރެވޭނެ ކަމަށާއި އޭރުން އެއީ ބުރަދަން ހުރި ރިޕޯޓްކުރުމެއް ނަމަ އެފަދަ ވީޑިއޯތައް އުނިކުރާ ކަމަށެވެ.\nޔޫޓިއުބުގައި ހުރި އިޒްރޭލު ކަންބޮޑުވާ ދެ ވީޑިއޯގެ ތެރެއިން އެއް ވީޑިއޯ މިހާރުވެސް ވަނީ އުނިކޮއްފައެވެ.\nއިޒްރޭލުގެ ހަރުކަށި އަމަލުތަކާ ގުޅިގެން ސޯޝަލް މީޑިއާ ގައި އެތައް މިލިއަން ބަޔަކު ޝުއޫރު ފާޅު ކުރެއެވެ. ކުރިން ގައުމު ތަކުގެ ވިސްނުން ހުރިގޮތް ތިލަ ވަނީ އެގައުމުތަކުގެ ވެރިން ރަސްމީ ހައިސިއްޔަތުން ހާމަކުރައްވާ ވާހަކަތަކުން ނަމަވެސް މިހާރު ގައުމުތަކުގެ އާންމުންގެ ވިންދު މައްސަލައަކާއި މެދު ހުރި ނެތް ގޮތް ސޯޝަލް މީޑިއާއިން ފެނިގެންދެއެވެ.\nއިޒްރޭލު ސިފައިންގެ ބަޔަކު އަސްކަރީ ހަރަކާތެއްގައި ބައިވެރިވަނީ.\nފާޑުކިއުންތަކަށް އުރުދުގާނު ރައްދު ދެއްވައިފި\nސިންގަޕޫރުގެ ވެރިކަން ކުރާ ޕާޓީ އަނެއްކާވެސް އިތުރު ދައުރަކަށް\nއާޔާ ސޫފިޔާ އަލުން މިސްކިތަކަށް ބަދަލުކޮށްފި


މާބަނޑު ދުވަސްވަރު އާދަޔާ ޚިލާފަށް ގިނައިން ހޮޑުލާނަމަ ކުރެވިދާނެ ރުޤްޔާ - Healing Through Ruqya\nމާބަނޑު ދުވަސްވަރު އާދަޔާ ޚިލާފަށް ގިނައިން ހޮޑުލާނަމަ ކުރެވިދާނެ ރުޤްޔާ\nJanuary 19, 2016 January 19, 2016 ޢަލީ އާސިރު\t0 Comments\tހޮޑުލުން, ރުޤްޔާ, މާބަނޑު\nމާބަނޑު ދުވަސްވަރު އާދަޔާ ޚިލާފަށް ގިނައިން ހޮޑުލާނަމަ ކުރެވިދާނެ ރުޤުޔާ\nޙަމްދާއި ޝުކުރުހުރީ ޢާލަމްތަކުގެ ވެރި ﷲ ސުބްޙާނަހޫވަތަޢާލާއަށެވެ. ޞަލަވާތާއި ސަލާމްލެއްވުން އެދި ދުޢާކުރަނީ މިއުއްމަތުގެ މާތް ނަބިއްޔާ މުޙައްމަދު ޞައްލަﷲ ޢަލައިހި ވަސައްލަމަ އަށެވެ. މިޞަލަވާތާއި ސަލާމްގައި އެކަލޭގެފާނުގެ އާލުންނާއި އަޞްޙާބުންވެސް ޝާމިލު ކުރަމެވެ.\nޢާދެ! މާބަނޑު ދުވަސްވަރު މޭނުބައިކޮށްފައި ހޮޑުލެވުމަކީ ވަރަށް ގިނަ އަންހެނުނަށް ދިމާވާ ކަމެކެވެ. އިނގރޭސި ބަހުން މިއަށް ކިޔަނީ ” މޯނިން ސިކްނަސް ” އެވެ.ބައެއް މީހުންނަށް ހެނދުނުގެ ވަގުތުގައި މިކަން ބޮޑުވެދެއެވެ. އަދި ރޭގަނޑުގެ ވަގުތު ކައިރިވުމުން މިކަން ފަސޭހަވެދެއެވެ. ނަމެވެސް ގިނަ އަންހެނުންނަށް މުޅި ދުވަހުގައި މިކަމާ ކުރިމަތިލާން ޖެހެއެވެ.އެކި އަންހެނުންނަށް ހޮޑުލަވާ މޭނުބައި ކުރާ މިންވަރު ތަފާތު ވެދާނެއެވެ .\nމާބަނޑު މީހުންގެ 3/4 ބައި މީހުންނަށް ފުރަތަމަ3މަސް ދުވަސް ތެރޭގައި ކުރިން ދެންނެވުނު ފަދަ އުނދަގޫތައް ދިމާވެއެވެ. މި 3/4 މީހުންގެ ތެރެއިން %50 އަންހެނުން މޭނުބައި ކުރުމާއި އެކު ހޮޑުލަވާގޮތް ވެއެވެ. އަނެއްބައި މީހުންނަށް ހަމައެކަނި މޭނުބައިކޮށްފައި ހުރެއެވެ. ހަމަ އެހެންމެ ބާކީ، މަދު ބަޔަކަށް އެއްވެސް އުނދަގުލެއް ދިމާނުވެ ހުރެއެވެ. މޭނުބައި ކުރާގޮތް ދިމާވަނީ އާންމު ގޮތެއްގައި ބަލިވެ އިންނަތާ6ވަރަކަށް ހަފްތާގެ ތެރޭގައެވެ. އެހެން ނަމަވެސް4ހަފްތާގެ ތެރޭގައިވެސް މިކަން ފެށޭ ފަހަރު އާދެއެވެ. އަދި މާބަނޑުދުވަސްވަރުގެ ދެވަނައަށް ވާ މަހުގެ ތެރޭގައި މިކަންތައް އިތުރަށް ބޮޑުވެގެން ދެއެވެ..\nހަމެއެކަނި މޭނުބައިކޮށްފައި ހުންނަ މީހުންގެ %50 މީހުން 14 ހަފްތާގެ ތެރޭގައި އިންޝާ ﷲ ރަނގަޅުވެދެއެވެ. އަނެއްބައި މީހުންގެ ތެރެއިން ގިނަ މީހުންނަށް އިތުރު މަހެއް ނުވަތަ މަހަކަށްވުރެ ގިނަ ދުވަސްކޮޅެއްގެ ތެރޭގައި ފަސޭހަވެދެއެވެ. މިހެން މިކަން އޮތްކަމުގައި ވީނަމަވެސް ބަލިވެ އިންނަ ދުވަސްކޮޅު ތެރޭގައި ދޭތެރެއަކުން ހޮޑުލަވާގޮތްވުމަކީ އެކަށީގެންވާ ކަމެކެވެ. ވަރަށް މަދު ބަޔަކަށް ނޫނީ ވިހެއުމާއި ހަމައަށް ދަންދެން މިފަދައިން މޭނުބައިކޮށް ހޮޑުލެވާގޮތް މެދެވެރިއެއް ނުވެއެވެ.\nމިބައްޔަށް ކުރެވިދާނެ ފަރުވާއަކަަށް ދިއުމުގެ ކުރިން މިކަން މިހެން ދިމާވާން މެދުވެރިވާ ބައެއް ސަބަބުތަކަށް ބަލައިލަމާތޯއެވެ. އެއްވެސް މީހަކަށް މިހާތަނަށް މިކަން ދިމާވާ އަސްލު ސަބަބެއް ހޯދިފައެއް ނުވެއެވެ. ހުރިހާ ކަމެއް މޮޅަށް ދެނެވޮޑިގެންވަނީ ﷲ ސުބުޙާނަހޫ ވަތަޢާލާއެވެ. އެނގޭހައިވެސް ކަމަކީ ހަށިގަނޑަށް މިދުވަސްވަރުގައި އަންނަ ކޮންމެވެސް ބަދަލެއްގެ ސަބަބުން އެހެން ދިމާވާކަމެވެ. މިގޮތުން ދިރާސާކުރައްވާ ބައެއް ފަރާތްތަކުން މިކަން ދިމާވުމަށް ‘މެދުވެރިވެދާނެ ސަބަބުތަކެއް’ ބުނެދެއްވާފައިވެއެވެ. މީގެ ތެރޭގައި\n– ހިއުމަން ކޮރިއޮނިކް ގޮނަޑޮޓްރޮޕިން ( އެޗް.ސީ.ޖީ ) ހޯމޯން\nބަލިވެ އިންނަ ދުވަސްވަރުގެ ކުރީކޮޅުގައި މި ހޯމޯން އާދަޔާ ޚިލާފަށް ހަށިގަނޑުގައި ގިނަވެއެވެ. ނަމަވެސް އެއްވެސް މީހަކަށް މި ހޯމޯން މޭނުބައި ކުރުމާއި ހޮޑުލުވުމަށް މަގުފަހި ކުރުވާގޮތެއް ބުނެދެވިފައެއް ނުވެއެވެ. މި ހޯމޯން ކަމަށް ލަފާކުރެވިފައިވަނީ އެންމެ ގަދަޔަށް މިކަންތައް ދިމާވާ ދުވަސްވަރުގައި މި ހޯމޯން ގިނަވާތީއެވެ. މޭނުބައި ކުރުން އެންމެ ބޮޑުވެގެން ދާ ދުވަސްކޮޅަކީ އެޗް.ސީ.ޖީ އެންމެ މަތިވެގެން ދާ ދުވަސްކޮޅެވެ. މި ހޯމޯން އިތުރުވާން ދިމާވާ ސަބަބުތަކުގެ ތެރޭގައި އެއްފަހަރާ 1 ކުއްޖަކަށް ވުރެ ގިނަ ކުދިންނަށް ބަލިވެއިނުން ހިމެނެއެވެ.\n– އީސްޓްރޮޖެން ހޯމޯން\nމި ހޯމޯންވެސް އެންމެ ގިނަވާން ދިމާވާ ދުވަސްވަރަކީ މާބަނޑު މީހުން އެންމެ ގަދަޔަށް މޭނުބައިކޮށް ހޮޑުލަވާ ދުވަސްވަރެވެ. ( މިނޫން އިތުރު ހޯމޯންވެސް މިހެން މިކަން މެދުވެރިވުމަށް ރޯލެއް ކުޅުކަމަކީ އެކަށީގެންވާ ކަމެކެވެެ )\n– އެކި ކަހަލަ ވަހާއި ރަހަ ދެނެ ގަންނަ ހިއްސުތައް އާދަޔާ ޚިލާފަށް ސެންސިޓިވްވުން\nދުރުގައި ހުންނަ ކާއެއްޗެގެ ސަބަބުން ( މިސާލަކަށް އެހެން ގެއެއްގައި ކައްކާ ގަރުދިޔަ ފަދަ އެއްޗެއް ) ނުވަތަ މީހަކު ބޭނުންކުރާ ސެންޓް/އަަތަރު ފަދަ އެއްޗެއްގެ ސަބަބުން މާބަނޑު މީހުން އޯކާ ދެމޭގޮތް ވުމަކީ އާކަމެއް ނޫނެވެ. ( ބައެއް ދިރާސާ ކުރައްވާ ފަރާތްތަކުން ދެކޭގޮތުގައި މިއީ އީސްޓްރޮޖެން ހޯމޯން މަތިވުމުން ވާކަމެއްގައި ވެދާނެއެވެ. ނަމަވެސް އެއްވެސް މީހަކަށް ޔަޤީންކޮށް ބުނެދޭކަށް ނޭނގެއެވެ. )\n– ބަނޑުތެރެ އާދަޔާ ޚިލާފަށް ނާޒުކުވުން.\nމާބަނޑުމީހުންގެ ތެރެއިން ބައެއް މީހުންގެ ބަނޑުތެރޭގައިވާ “ގޭސްޓްރޮއިންޓެސްޓިނަލް ޓްރެކް ” އޭ ކިޔާ ބައި، މާބަނޑު ދުވަސްވަރުގެ ކުރީކޮޅުގައި ދިމާވާ ބަދަލުތަކަށް އާދަޔާ ޚިލާފަށް މަސައްކަތް ކުރެއެވެ. ބައެއް ދިރާސާތައް ދައްކާގޮތުން ބައެއް އަންހެނުންގެ ބަނޑުގައިވާ ބެކްޓީރިއާ އެއްކަމުގައިވާ ” ހެލިކޮބޭޓަރ ޕައިލޯރީ” ގެ ސަބަބުން މޭނުބައިކޮށް ހޮޑުލަވާގޮތް ވުން ވަރަށް ގާތެވެ. ނަމެވެސް ހުރިހާ ދިރާސާއެއް މިކަން ޔަޤީން ކޮށްދީފައެއް ނުވެއެވެ.\n– ކަންކަމާއި ފިކުރު ބޮޑުވުން\nދިރާސާ ކުރައްވާ ބައެއް ބޭފުޅުން ވިދާޅުވާ ގޮތުގައި ، ބައެއް އަންހެނުން ނަފްސާނީ ގޮތުން ބަލިކަށިވުމުގެ ސަބަބުން މޭނުބައި ކުރުމާއި އެކު ހޮޑުލަވާގޮތް ވެއެވެ. ނަމަވެސް މިކަން ސާބިތުކޮށްދެވޭ ވަރުގެ ހެއްކެއް މި ބޭފުޅުންނަށްވެސް ދެއްކިފައެއް ނުވެއެވެ. ( އެއްވެސް ޝައްކެތް ނެތްގޮތުގައި މާ ގަދަޔަށް މޭނުބައި ކޮށް ހޮޑުލެވޭގޮތް ވާނަމަ ފިކުރު ބޮޑުވުމާއި ކަންބޮޑުވުމަކީ ހަމަ ނުވެ ނުދާނެ ކަމެކެވެ. )\nކުރީން ބުނެވުނު ފަދަައިން ވަރަށް މަދުބަޔަކަށް ނޫނީ ވިހެއުމާއި ހަމައަށް ދަންދެން މިފަދައިން އާދަޔާ ޚިލާފަށް މޭނުބައިކޮށް ހޮޑުލެވާގޮތް މެދެވެރިއެއް ނުވެއެވެ. މިހެން ވުމަށް އިނގިރޭސި ބަހުން ކިޔަނީ ” ހައިޕަރއެމެސިސް ގްރެވިޑެރަމް ( އެޗް.ޖީ ) ” އެވެ. މިކަން ދިމާވާމީހުން ކާއެއްޗެއް ހަމަ ކާލާ އިރަށް ހޮޑުލެވޭގޮތް ދިމާވެއެވެ.މީގެ ސަބަބުން ހަށިގަނޑުގައި ފެން ހިފަހައްޓަންޖެހޭ މިންވަރަށް ފެން ހިފަހައްޓައެއް ނުދޭނެއެވެ. ނަތީޖާއެއްގެ ގޮތުން ބަރުދަން ލުއިވުމާއި ތުއްތު ދަރިފުޅު ހެދިބޮޑުވާން ޖެހޭ މިންވަރަށް ބަނޑުތެރޭގައި ބޮޑުނުވާގޮތްވެސް މެދުވެރިވެއެވެ. މިގޮތަށް ދިމާވަނީ މާބަނޑު އަންހެނުންގެ ތެރެއިން %1 މީހުންނަށެވެ.\nޑޮކްޓަރުން މިފަދަ ބަލިމީހުން އެޑްމިޓްކޮށް އައ.ވީ ފަދަ އެއްޗެއް ނުވަތަ ވިޓަމިން ބީ6ފަދަ ބޭހެއްގެ އެހީގައި ފަރުވާކުރެއެވެ. ނަމެވެސް ގިނަ ފަހަރަށް މި ބޭހުގެ ސަބަބުން އެއްވެސް ކަހަލަ ކުރިއެރުމެއް ނުލިބޭތަން އާދެއެެވެ. ތިރީގައި އަޅުގަނޑު މި ބަޔާންކޮށްލަނީ ކީރިތި ޤުރުއާނުގެ އަލީގައި މިކަމަށް ތަޖުރިބާ ކުރެވިފައިވާ ފަރުވާއެކެވެ. އިންޝާ ﷲ މިފަރުވާއިން މި ބަލިމަޑުކަން އެއްކޮށް ފަސޭހަވެގެން ދާެނެެއެވެ. ހަމައެހެންމެ އާންމު ދިރިއުޅުމުގައި ( ވައިގެ ނުވަތަ ކަނޑުގައި ދަތުރުކުރާއިރު، ނުބައިވަސް ދުވުމުން..) ފަސޭހައިން މޭނުބައިކޮށް ހޮޑުލެވޭ މީހުންނަށް މިކަމުން ފަރުވާ ލިބިގެން ދާނެއެެވެ. އިންޝާ ﷲ.\nމަތީގައި ބަޔާންވެގެން ދިޔަ އާޔަތްތަކާއި ދުޢާ ބޯފެނަށް ކިޔަވާ ފުމޭށެވެ.\nއަދި ތިރީގައި މިވާ ދުޢާ ސާފު މުށި ތައްޓެއްގައި ލިޔާށެވެ.3ފަހަރު،7ނުވަތަ 21 ފަހަރުވެސް ލިޔެވިދާނެއެވެ. ﷲ ތަޢާލާ އޮނަހިރި އަދަދުތަކަށް ލޯބިކުރައްވަތެވެ.\nއެއަށްފަހު ފެންފޮދެއް ތައްޓަށް އެޅުމަށްފަހު، ތަށީގައި ލިޔުނު ދުޢާ ފުހެވެންދެން އެ ފެނުން ދޮވެލާށެވެ. އަދި ކުރިން ކިޔަވާފައި ހުރި ފެންފުޅީގެ ތެރެއަށް މި ފެންފޮދު އެއްކޮށްލުމަށްފަހު ބިސްމި ކިޔައި މަތިޖަހައި ލާށެވެ. މިފެން އާދަކޮށް މާބަނޑުމީހާ ( ނުވަތަ ހޮޑުލެވޭގޮތްވާ މީހާ ) ބޭނުންކުރާށެވެ.1\nހަމައެހެންމެ މާމުއި ފުޅިއަކަށް މަތީގައި ބަޔާންކުރެވުނު ރުޤުޔާ ކިޔަވައި ފުމޭށެވެ. އަދި ކުރިން ތަށީގައި ލިޔަން ބަޔާންކޮށްފައިވާ ދުޢާ މާމުއި ފުޅިއަށް ކިޔަވާށެވެ. ކިޔަވާފައިވާ މާމުއިން ހެނދުނު ހުސްބަނޑާ ސަމްސަލެއް އަދި ރޭގަނޑު ނިދުމުގެ ކުރިން ސަމްސަލެއް ބޮމުން ގެންދާށެވެ. އިންޝާ ﷲ ހަފްތާއެއްގެ ތެރޭގައި ހޮޑުލުން ހުއްޓި އެއްކޮށް ރަނގަޅުވާނެއެވެ. ނަމަވެސް ފަރުވާކުރުމަށް ކިޔަވާފައިވާ ތަކެތި ހުސްވަންދެން ބޭނުންކުރައްވާށެވެ.\nމާބަނޑު ދުވަސްވަރުގައި ގިނައިން ހޮޑުލެވޭނަމަ ކުރެވިދާނެ ބައެއް ކަންތައްތައް:\n– އަވަސް އަވަހަށް ނަމަވެސް މަދުން ކާށެވެ.ބައެއް އަންހެނުނަށް ކާބޯހައިޑްރޭޓް ގިނައިން ހިމެނޭ ކާނާ ކެއުމުން މޭނުބައިކުރުމަށް ލުޔެއް ލިބެއެވެ. އަނެއްބައި މީހުނަށް ޕްރޮޓީން ގިނައިން ހިމެނޭ ތަކެތި ކެއުމުން މިކަމަށް ފަރުވާއެއް ލިބެއެވެ.\n– ކެއުމަށްފަހު ވަގުތުން އޮށޯވެގެން ނޯންނާށެވެ. ( ޚާއްސަކޮށް ވާތްފަރާތައް އޮށޯވެގެން ). މިކަމުގެ ސަބަބުން ކާ އެއްޗެހި ހަޖަމްވުމަށް ލަސްވެއެވެ.\n– ނިދާހޭލުމަށްފަހު ވަގުތުން ކޮޅަށް ނުތެދުވާށެވެ. އެނދުގައި ކުޑަ އިރުކޮޅަކު އިށީނދެ އިނުމަށްފަހު މަޑުމަޑުން ތެދުވާށެވެ.\n– ކާއެއްޗެހި މެދު މިނެއްގެ ފިނި ހޫނުމިނެއްގައި ބަހައްޓައިގެން ކާށެވެ. މާބޮޑަށް ހޫނުކޮށް ހުންނަ ކާއެއްޗެހީގައި ވަސްދުވާމިންވަރު އިތުރުވާނެއެވެ.\n– ހަޖަމްކުރުމަށް ގިނަ އިރު ނަގާފަދަ ތަކެތި ގިނައިން ނުކާށެވެ. އަދި ހަވާދުގެ ބާވަތްތަކުން ހަދާފައި ހުންނަ ކާއެއްޗެއްސާ، އެސިޑްގެ މިންވަރު ގިނައިން އެކުލެވޭ އެއްޗެއްސާއި، ތެލުލި ތަކެތި ކެއުމުން ދުރުވާށެވެ.\n– ގިނައިން ދިޔާތަކެތި ބޯށެވެ. މާގިނައިން ހޮޑުލެވޭނަމަ ކުރުނބާ ފެނަށް ގްލުކޯޒް ކޮޅެއް އެއްކޮށްލުމަށްފަހު ބޯށެވެ.\n– ސާފު ވައި ލިބޭ ފަދަ ތަނެއްގައި ހުރުމަށް އާދަކުރާށެވެ. މިކަމުންވެސް މޭނުބައި ކުރާ މިންވަރު ދަށްކުރުމަށް އެހީ ވެދޭނެއެވެ.\n– ކަންބޮޑުވުމާއި ހާސްކަން މެދުވެރިވާ ފަދަ ކަންކަމުން ދުރުވާށެވެ. އަދި ގިނަގިނައިން އަރާމުކުރާށެވެ.\n– ހޮޑުލަވާނަމަ އިނގުރަކީ ރަނގަޅު ފަރުވާއެކެވެ. އެހެންކަމުން އިނގުރު ސައި ނުވަތަ އިނގުރުން ހަދާފައިވާ ކާއެއްޗެއް ބޭނުންކުރެވިދާނެއެވެ.\nއަޅުގަނޑުގެ ދުޢާ އަކީ މި ރުޤްޔާގެ އެހީގައި މާބަނޑު ދުވަސްވަރު އާދަޔާ ޚިލާފަށް މޭނުބައިކޮށް ހޮޑުލާ އަންހެނުނަށް ޝިފާލިބިގެން ދިއުމެވެ. ﷲ އަޅަމެންނަކީ ބަލިތަކުން ސަލާމަތްކުރައްވާ ފުރިހަމަ ސިއްޙަތެއް ލައްވާފައިވާ ބަޔަކު ކަމުގައި ލައްވާށިއެވެ. އާމީން\n1. فتاوى اللجنة الدائمة للبحوث العلمية والإفتاء (ج 1، ص 176- 177) ގައި ޤުރުއާނުގެ ބައެއް އާޔަތް އެއްޗެއްގައި ލިޔެ، އޭގެ ފެން ބުއިމަކީ ހުއްދަ ކަމެއް ކަމުގައި ފަތުވާދެއްވާފައިވެއެވެ.\nމާބަނޑު ދުވަސްވަރު ގަދަޔަށް ހޮޑުލާނަމަ ކުރެވިދާނެ ފަރުވާ\n1 file(s) 574.28 KB\n← ހައިޟުގެ ދުވަސްވަރު މުސްޙަފުގައި ބީހި ޤުރުއާން ކިޔެވުމާއި އަމިއްލަ ނަފްސަށް ރުޤްޔާ ކުރުމުގެ ޙުކުމް\nމައިމީހާގެ ހަށިގަނޑުގައި ތުއްތު ދަރިފުޅަށް ބޭނުންވާ މިންވަރަށް ކިރު ނުއުފެދޭނަމަ ކުރެވިދާނެ ރުޤުޔާ →


Raahjjeygai Covid ge active case thah record minvarakah mahchah - One Online\nރާއްޖޭގައި ކޮވިޑްގެ އެކްޓިވް ކޭސްތައް ބަދަލުވަމުން އައި ގޮތުގެ ގްރާފް --\nރާއްޖޭގައި ކޮވިޑުގެ އެކްޓިވް ކޭސްތައް ރެކޯޑް މިންވަރަކަށް މައްޗަށް\nކޮވިޑް 19އަށް ރާއްޖޭގައި ޕޮޒިޓިވްވެ، ބަލިން ފަސޭހަ ނުވެ ތިބި މީހުން ނުވަތަ އެކްޓިވް ކޭސްތަކުގެ އަދަދު އިއްޔެ ރެކޯޑު މިންވަރަކަށް މައްޗަށް އަރައިފިއެވެ.\nއިއްޔެގެ ނިޔަލަށް ރާއްޖެއިން 3950 މީހަކު ކޮވިޑަށް ޕޮޒިޓިވްވެފައިވާ އިރު، ބަލިން ފަސޭހަ ނުވެ ނުވަތަ އެކްޓިވް ކޭސްތަކުގެ ގޮތުގައި 1305 މީހުން އެބަ ތިއްބެވެ. އެއީ ބަލިން ރަނގަޅުވި މީހުންނާއި ބަލީގައި މަރުވި މީހުންނާއި ބަލި ޖެހިފައި ވަނިކޮށް ރާއްޖޭން ބޭރަށް ފުރައިގެން ގޮސްފައިވާ ބިދޭސީން އުނިކުރުމުން އަންނަ އަދަދެވެ.\nރާއްޖޭގައި ބަލި ޖެހުނު ފަހުން މިހާތަނަށް 15 ބިދޭސީއަކު ވަނީ ފުރައިގެން ގޮސްފައެވެ. ރާއްޖެއިން މިހާތަނަށް 17 މީހަކު ކޮވިޑު ޖެހިގެން މަރުވެފައިވާ އިރު، އޭގެ ތެރޭގައި 12 ދިވެހިން ހިމެނެއެވެ. އަދި ބަލިން ރަނގަޅުވި މީހުންގެ އަދަދަކީ 2613 އެވެ.\nރާއްޖޭގައި ކޮވިޑް 19 ފެތުރެން ފެށި ފަހުން މީގެ ކުރިން އެކްޓިވް ކޭސްތައް އެންމެ ގިނަވީ ޖޫން މަހުގެ ފުރަތަމަ ދުވަހުއެވެ. އެގޮތުން އެދުވަހު އެކްޓިވް ކޭސްތަކުގެ އަދަދަކީ 1213 އެވެ. ނަމަވެސް ޖުލައި މަހުގެ މެދެއްހާ ހިސާބަށް އައިއިރު، އެކްޓިވް ކޭސްތަކުގެ އަދަދު ހުރީ 800 އިން ތިރީގައެވެ.\nއިއްޔެއަކީ އެންމެ ގިނަ ދިވެހިން ވެސް ބައްޔަށް ޕޮޒިޓިވްވި ދުވަހެވެ. އިއްޔެ ޕޮޒިޓިވްވި 156 މީހުންގެ ތެރެއިން 134 މީހުންނަކީ ދިވެހިިންނެވެ. އަދި މިއީ މިފަހުން ކޮވިޑަށް އެންމެ ގިނަ މީހުން ޕޮޒިޓިވްވި ދުވަސް ވެސް މެއެވެ.\nގުޅޭ ޓެގު ސިއްހަތު ކޮވިޑް 19 އެޗްއީއޯސީ


Barcelona aa gulhidhaane kamuge ishaaraatheh Sampaoli dheefi | Mihaaru\nސަމްޕައޯލީ ޗިލީއަށް ކޯޗުކޮށްދެނީ. --ފޮޓޯ: މާޓިން ބެނެއްޓީ/ އޭއެފްޕީ/ ގެޓީ އިމޭޖަސް\nބާސާއާ ގުޅިދާނެ ކަމުގެ އިޝާރާތެއް ސަމްޕައޯލީ ދީފި\n01 އެޕްރީލް 2017 - 12:32\nސެވިއްޔާ (އޭޕްރިލް 1) – ބާސެލޯނާގެ ފޯވާޑް ލިއޮނަލް މެސީއަށް ކޯޗުކޮށްދޭން ބޭނުންވާ ކަމަށް ބުނެ، އަންނަ ސީޒަނުގައި އެ ޓީމާ ހަވާލުވެދާނެ ކަމުގެ އިޝާރާތެއް ސެވިއްޔާގެ އާޖެންޓީނާ ކޯޗު ޖޯޖް ސަމްޕައޯލީ ދީފި އެވެ.\nމި ސީޒަނަށް ފަހު ބާސެލޯނާގެ ކޯޗުކަން ދޫކޮށްލަން ލުއިސް އެންރީކޭ ނިންމާފައިވާއިރު، އެ މަގާމަށް އަންނާނެ ކޯޗަކާ މެދު ތަފާތު ވާހަކަތައް އަންނަނީ ދެކެވުމުންނެވެ. ޗިލީ ގައުމީ ޓީމުގެ ކުރީގެ ކޯޗު ސަމްޕައޯލީ އަކީ ބާސެލޯނާއާ ހަވާލުވެދާނެ ކަމަށް ބެލެވެ އެއް ކޯޗެވެ.\n"އަހަރެންގެ ހުވަފެނަކީ، މެސީ އަށް ކޯޗުކޮށްދިނުން، ގަވާއިދުން އެކަން ކުރެވުން. ކޮންމެ ދުވަހަކު މެސީއާ ކައިރިން މަސައްކަތްކުރުމަކީ ހުވަފެނެއް،" ސަމްޕައޯލީ ބުންޏެވެ.\nސަމްޕައޯލީ ބުނީ މިއީ އާޖެންޓީނާގެ ކުރީގެ ކެޕްޓަން ޑިއޭގޯ މަރަޑޯނާ ޖާޒީ ދެއްކި ދުވަސްތައް ފަދަ ދުވަސްވަރެއް ކަމަށާއި މެސީ ރަނގަޅު ފޯމެއްގައި ހުރެފި ނަމަ އެ ޓީމެއް ބަލިވުމަކީ ވުމަށް ވުރެ ނުވުން ގާތް ކަމެއް ކަމަށެވެ.\nސަމްޕައޯލީ ވަނީ 2015 ވަނަ އަހަރު އާޖެންޓީނާ ބަލިކޮށް ޗިލީއަށް ކޮޕާ އެމެރިކާ ކާމިޔާބުކޮށްދީފަ އެވެ. އަދި އޭނާ ވަނީ އެ އަހަރު ފީފާ އިން ހޮވި އެންމެ މޮޅު ކޯޗުގެ މަގާމަށް ޝޯޓްލިސްޓް ކުރި ތިން ކޯޗުންގެ ތެރޭ ހިމެނިފަ އެވެ.\nމިދިޔަ އަހަރު އޭނާ ސެވިއްޔާއާ ހަވާލުވިއިރު އެ ޓީމު މިވަގުތު އޮތީ ސްޕެނިޝް ލީގުގެ ތިން ވަނައިގަ އެވެ. ލީގުގެ އެއް ވަނައިގައި އޮތް ރެއާލް މެޑްރިޑާއި ދެ ވަނައިގައި އޮތް ބާސެލޯނާއަށް އެންމެ ވަރުގަދަ ފައިޓެއް ދެމުން އަންނަނީ އެ ޓީމުންނެވެ.


ކޮމަންވެލްތު ސެކްރެޓޭރިއެޓްގައި ރާއްޖޭގެ ދިދަ ނެންގެވުމަށް މިނިސްޓަރ ޝާހިދު ލަންޑަނަށް ފުރާވަޑައިގެންފި - MFA\nކޮމަންވެލްތު ސެކްރެޓޭރިއެޓްގައި ރާއްޖޭގެ ދިދަ ނެންގެވުމަށް މިނިސްޓަރ ޝާހިދު ލަންޑަނަށް ފުރާވަޑައިގެންފި\nލިޔުނީ: ފެބުރުވަރީ 05 2020\nދިވެހިރާއްޖެ ކޮމަންވެލްތުގެ މެމްބަރު ގައުމަކަށް އަނެއްކާވެސް ވުމާއި ގުޅިގެން ކޮމަންވެލްތު ސެކްރެޓޭރިއެޓްގައި ބާއްވާ ދިދަ ނެގުމުގެ ރަސްމިއްޔާތުގައި ބައިވެރިވެވަޑައިގަތުމަށް މިނިސްޓަރ އޮފް ފޮރިން އެފެއަރޒް އަބްދުﷲ ޝާހިދު އިނގިރޭސިވިލާތުގެ ވެރިރަށް ލަންޑަނަށް މިއަދު ފުރާވަޑައިގެންފިއެވެ.\nމި ދަތުރުފުޅުގައި ކޮމަވެލްތުގެ އިސްވެރިންނާއި އިނގިރޭސިވިލާތުގެ ފޮރިން އެންޑް ކޮމަންވެލްތު އޮފީހުގެ އިސްވެރިންނާ މިނިސްޓަރ ޝާހިދު ބައްދަލުކުރައްވައި، ކޮމަންވެލްތާއި، ކޮމަންވެލްތުގެ މެމްބަރު ޤައުމުތަކާއި ގުޅިގެން ރާއްޖެއިން މަސައްކަތްކުރާނެކަމުގެ ޔަޤީންކަން މިނިސްޓަރ ޝާހިދު އަރުވާނެއެވެ.\nކޮމަންވެލްތުގެ 54 ވަނަ މެމްބަރު ޤައުމުގެ ގޮތުގައި ރާއްޖެ އަލުން އެޖަމްއިއްޔާއަށް ވަނުމާ ގުޅިގެން ލަންޑަނުގެ މަލްބަރޯ ހައުސްގައި ރާއްޖޭގެ ދިދަ ނެގުން އޮންނާނީ ފެބްރުއަރީ6ވަނަ ދުވަހުއެވެ. އަދި އެރަސްމިއްޔާތަށްފަހު މިނިސްޓަރ ޝާހިދު ލަންޑަނުގައި ހުންނަ ދިވެހިރާއްޖޭގެ ހައިކޮމިޝަނަށް ވަޑައިގެން، އެތަނުގެ ނަންބޯޑު ރަސްމީކޮށް ބަދަލުކޮށްދެއްވާނެއެވެ. ކޮމަންވެލްތުގެ މެމްބަރު ޤައުމަކަށް ރާއްޖެ އަލުން ވުމާއި ގުޅިގެން، މެމްބަރު އެހެން ޤައުމުތަކުގައި ހިންގާ ޑިޕްލޮމެޓިކް މިޝަންތަކުގެ ނަންތައް އެމްބަސީތަކުގެ ބަދަލުގައި ހައިކޮމިޝަންތަކަށް ބަދަލުވެގެންދާނެއެވެ.\nކޮމަންވެލްތުން ވަކިވުމަށްފަހު، އަލުން ރާއްޖެ ކޮމަންވެލްތުގެ މެމްބަރު ޤައުމަކަށް ވެފައިވަނީ 1 ފެބްރުއަރީ 2020 ގައެވެ. ކޮމަންވެލްތާ އަލުން ގުޅުމަކީ ރައީސުލްޖުމްހޫރިއްޔާ އިބްރާހިމް މުހައްމަދު ސާލިޙްގެ ޚާރިޖީ ސިޔާސަތުގެ މުހިއްމު ވައުދުފުޅެކެވެ. އަލުން ކޮމަންވެލްތަށް ވަނުމަށް ދިވެހިރާއްޖެއިން ރަސްމީކޮށް ހުށަހަޅާފައިވަނީ6ޑިސެމްބަރު 2018 ވަނަ ދުވަހުއެވެ. އަދި ކޮމަންވެލްތުން 2019 ވަނަ އަހަރުގެ ޖެނުއަރީ މަހާއި އޮގަސްޓް މަހު ރާއްޖެއަށް އެސެސްމަންޓް ޓީމްތަކެއް ފޮނުވިއިރު، އެޕްރީލް 2019ގައި އޮތް ރައްޔިތުންގެ މަޖިލީހުގެ އިންތިޚާބު އޮބްޒަރވްކުރުމަށް އިލެކްޝަން އޮބްޒާވަރ މިޝަންއެއްވެސް ރާއްޖެއަށް ފޮނުއްވިއެވެ.\nދިދަ ނެގުމުގެ ރަސްމިއްޔާތުގައި ދިވެހިރާއްޖޭގެ ރައްޔިތުންގެ މަޖިލިސް ތަމްސީލްކުރެއްވުމަށް ރައްޔިތުންގެ މަޖިލީހުގެ މެޖޯރިޓީ ލީޑަރ، މެދުހެންވޭރު ދާއިރާގެ އިއްޒަތްތެރި މެމްބަރު އަލީ އާޒިމް މިނިސްޓަރ ޝާހިދުގެ އަރިހުގައި ލަންޑަނަށް ދަތުރުފުޅުކުރައްވައެވެ.


Yameen aa suvaalukuree 1.4 billion rufiyaa ge money laundering thuhumathugai | Mihaaru\nކުރީގެ ރައީސް އަބްދުﷲ ޔާމީން ތަހުގީގަށް ފުލުސް އޮފީހަށް ހާޒިރުކުރަނީ. -- ފޮޓޯ: އަހްމަދު އަވްޝަން/މިހާރު\nޔާމީނާ ސުވާލުކުރީ 1.4 ބިލިއަން ރުފިޔާގެ ޚިޔާނާތާއި މަނީލޯންޑަރިންގެ ތުހުމަތުގައި\n28 ފެބުރުއަރީ 2020 - 00:58 95 comments\nކުރީގެ ރައީސް އަބްދުﷲ ޔާމީން ފުލުހަށް ހާޒިރުކުރީ އެ މަނިކުފާނުގެ މައްޗަށް ތުހުމަތުކުރެވޭ 1.4 ބިލިއަން ރުފިޔާ އަށް ޚިޔާނާތްތެރިވެ އެ ފައިސާ ލޯންޑަކުރެއްވި ކަމަށް ތުހުމަތުކުރެވޭ މައްސަލަތަކެއްގައި ސުވާލުކޮށް ބަޔާން ނަގަން ކަމަށާއި ޝަރީއަތުގައި އޮތް މައްސަލައެއްގައި ޔާމީނާ ސުވާލު ނުކުރާ ކަމަށް ބުނެ އެ މަނިކުފާނުގެ ވަކީލުންނަށް ފުލުހުން މިރޭ ރައްދު ދީފި އެވެ.\nމިހާރުވެސް މަނީ ލޯންޑަރިންގެ ކުށެއް ސާބިތުވެ ފަސް އަހަރުގެ ޖަލު ހުކުމެއްގައި ހުރި ޔާމީން ފުލުސް އޮފީހަށް ހާޒިރުކޮށް ތިން ގަޑިއެއްހާއިރު ސުވާލުކުރި އެވެ. އޭގެ ފަހުން ޔާމީންގެ ވަކީލް، ކުރީގެ ނައިބު ރައީސް ޑރ. މުހައްމަދު ޖަމީލް އަހްމަދު ވިދާޅުވެފައި ވަނީ ޔާމީނާ ސުވާލުކުރީ އެ މަނިކުފާނަށް ސާބިތުވެ މިހާރު އިސްތިއުނާފު މަރުހަލާގައި އޮތް މަނީ ލޯންޑަރިންގެ ކުށާ ގުޅިގެން ކަމަށާއި އާ މައްސަލައެއްގައި ފުލުހުން ޔާމީނާ ސުވާލު ނުކުރާ ކަމަށެވެ.\nމި ވާހަކަ ދޮގުކޮށް ފުލުހުން ނެރުނު ބަޔާނުގައި ތުހުމަތުތައް ވަނީ ހާމަކޮށްފަ އެވެ.\nޔާމީން ކުރާ އެއް ތުހުމަތަކީ މޯލްޑިވްސް މާކެޓިން އެންޑް ޕަބްލިކް ރިލޭޝަންސް ކޯޕަރޭޝަން (އެމްއެމްޕީއާރްސީ) މެދުވެރިކޮށް ރިސޯޓް ތަރައްގީކުރުމަށް ފަޅުތަކާއި ރަށްތައް ކޮރަޕްޝަން ހިމެނޭ ގޮތަށް އެކި ފަރާތްތަކަށް ދޫކުރުމަށް ފަހު އިކުއިޒިޝަން ކޮސްޓްގެ ގޮތުގައި ލިބުނު 77،504،912 ޑޮލަރު (1 ބިލިއަން ރުފިޔާ) އަށް ޚިޔާނާތްތެރިވެ އެ ފައިސާ ލޯންޑަކުރުމެވެ. އަދި ޑޮލަރު ގަނެދިނުމުގެ ނަމުގައި ދައުލަތުގެ ކުންފުނިތަކުން 220،704،546ރ. ހޯދައި އެ ފައިސާ އަށް ވެސް ޚިޔާނާތްތެރިވެ ލޯންޑަކުރި ކަމަށް ވަނީ ތުހުމަތުކޮށްފަ އެވެ. މީގެ އިތުރުން އެމްއެމްޕީއާރްސީން 1،900،000ރ. އަމިއްލަ ފަރާތްތަކަށް ލޯނުގެ ގޮތުގައި ދޫކޮށް އެ ފައިސާ އަށް ވެސް ޚިޔާނާތްތެރިވެ ލޯންޑަކޮށްފައިވާ ކަމަށް ތުހުމަތުކުރެވޭ މައްސަލާގައި ވަނީ ސުވާލުކޮށްފަ އެވެ.\nޔާމީންގެ ވަކީލް ކުރީގެ ނައިބު ރައީސް މުހައްމަދު ޖަމީލް ނޫސްވެރިންނާ ވާހަކަ ދައްކަވަނީ. --- ފޮޓޯ: އަހުމަދު އަވްޝަން/މިހާރު\nފުލުހުން ބުނީ މިއީ މީގެ ކުރިން ވެސް ޔާމީނާ ސުވާލުކޮށް ތަހުގީގު ހިންގަމުން އަންނަ މައްސަލައެއް ކަމަށެވެ.\nޓޫރިޒަމް މިނިސްޓްރީ އާއި އެމްއެމްޕީއާރްސީ މެދުވެރިކޮށް ރިސޯޓް ތަރައްގީކުރުމަށް ރ. ފުއްގިރި ކުއްޔަށް ދިނުމުގެ މުއާމަލާތުގެ ތެރެއިން މަގާމުގެ ނުފޫޒު ބޭނުންކޮށްގެން ރިޝްވަތުގެ ގޮތުގައި 1،118،000 ޑޮލަރު (17،239،560ރ.) ހޯދައި އެ ފައިސާ ލޯންޑަކުރި ކަމަށް ވެސް ވަނީ ތުހުމަތުކޮށްފަ އެވެ.\nމި ހުރިހާ ފައިސާއެއްގެ ޖުމްލަ 1.4 ބިލިއަން ރުފިޔާ އަށް އަރަ އެވެ.\nAa massalaeggai Yameen aa suvaaleh nukurey: Jameel\nޖިނާއީ އިޖުރާއަތުގެ ގާނޫނާ އެއްގޮތަށް، ތުހުމަތުކުރެވޭ މީހާ އާއި އެ މީހެއްގެ ވަކީލުންނަށް، ތުހުމަތުތައް ބަޔާންކޮށްދީ ލިޔުމުން ފުލުހުން އެކަން އަންގަ އެވެ. މި އިޖުއަތު ޔާމީންގެ މައްސަލާގައި ވެސް ފުރިހަމަކުރިކަން ވަނީ އެނގިފަ އެވެ. ނަމަވެސް ޔާމީންގެ ވަކީލުންގެ ޓީމުގައި ހިމެނިވަޑައިގަންނަވާ ޖަމީލް ނޫސްވެރިންނަށް ވިދާޅުވީ ޔާމީން ހާޒިރު ކުރީ މިހާރު ވެސް ކޯޓުގައި ހިނގަމުންދާ މައްސަލައާ ގުޅިގެން ކަމަށެވެ.\n"އާ މައްސަލައެއްގެ ގޮތުގައި އަޅުގަނޑުމެންނަކަށް ފާހައެއް ނުމެވޭ. މިހާރު ދައުވާކޮށް ޝަރީއަތުގެ، އިސްތިއުނާފްގެ މަރުހަލާގައި ކުރިއަށްދާ ކަންތައްތަކުގެ ހަވާސާގެ ތެރޭގައި މިއަދުގެ ވެސް ތަހުގީގު،" ޖަމީލް ވިދާޅުވި އެވެ.\nފުލުހުން ނެރުނު ބަޔާނުގައި އެ މުއައްސަސާގެ މަސްއޫލިއްޔަތު އަދާކުރުމުގެ ގޮތުން ކުރާ ތަހުގީގުތަކާ ގުޅިގެން ހިންގޭ އިޖުރާއަތު ރައްޔިތުންނަށް އޮޅޭ ގޮތަށް އަދި ފުލުހުންގެ މަސައްކަތާ މެދު ނުބައި ތަސައްވުރެއް އުފެދޭ ގޮތަށް އަމަލު ނުކުރުމަށް ވަނީ އިލްތިމާސްކޮށްފަ އެވެ.\nYameen5aharah jalah,5million dollarun joorimanaa kuran hukum koffi\nޔާމީން މިހާރު ޖަލުގައި ހުކުމް ތަންފީޒުކުރަނީ އެމްއެމްޕީއާރުސީގެ ޚިޔާނާތުގެ ފައިސާ ދައުރުކުރި ކަމަށް ތުހުމަތު ކުރެވޭ އެސްއޯއެފް އިން ޔާމީންގެ އެކައުންޓަކަށް އެއް މިލިއަން ޑޮލަރު ޖަމާކުރި މައްސަލައިގަ އެވެ. އެ ފައިސާ އެންޓި ކޮރަޕްޝަން ކޮމިޝަން (އޭސީސީ) އާ އެކު ހެދި އެސްކްރޯ އެކައުންޓެއްގައި ބެހެއްޓުމަށް އެ މަނިކުފާނު އެއްބަސްވެ ވަޑައިގަތުމަށް ފަހު އެހެން ފައިސާތަކެއް އެސްކްރޯ އެކައުންޓަށް ޖަމާކޮށް އަދި އެސްއޯއެފް އިން ޖަމާކުރި ފައިސާ އިސްލާމިކް ބޭންކްގެ ޖެނެރަލް އިންވެސްޓްމަންޓް އެކައުންޓަކަށް ބަދަލުކޮށް، އޭގެ އަސްލު އޮޅުވާލައި މަންފާ ހޯއްދެވިކަން ޝަރީއަތަށް ވަނީ ސާބިތުވެފަ އެވެ. މި ކުށުގެ އަދަބަކަށް ފަސް އަހަރަށް ޖަލަށް ލުމާ އެކު ފަސް މިލިއަން ޑޮލަރު (77 މިލިއަން ރުފިޔާ) އިން ޖޫރިމަނާކުރަން ހުކުމް ކުރީ މިދިޔަ އަހަރުގެ ނޮވެމްބަރު 28 ވަނަ ދުވަހު އެވެ.\nއިތުރު ލިޔުންތައް މަނީ ލޯންޑްރިން އެމްއެމްޕީއާރްސީގެ ކޮރަޕްޝަން ރައީސް އަބްދުﷲ ޔާމީން ކުށްކުރުން ކުރީގެ ނައިބު ރައީސް އަދީބު ފުލުހުން އިދިކޮޅު ފަރާތްތައް ޕީޕީއެމް\nގަވާއިދު ހެދީ ޔާމީންގެ ގެކޮޅާއި މުދާ ނަގަން: އިދިކޮޅު\nޔާމީން މިިނިވަންކުރަން ހުށަހެޅި މައްސަލަ ބޭރުކޮށްލައިިފި\nރޮޒައިނާގެ ރައްދެއް: "ވައްކަމާ ރައީސް ދެކޮޅު"\nޔައުގޫބްގެ މެމްބަރުކަން ގެއްލުނީތަ؟


ކުޑަ ދަރިފުޅުގެ ހިތުގެ ތެޅުން ހުންނަ ގޮތް ބެލުން - ވިކިޕީޑިއާ\nކުޑަ ދަރިފުޅުގެ ހިތުގެ ތެޅުން ހުންނަ ގޮތް ބެލުން\n2 އިލެކްޓްރޯނިކް ފީޓަލް މޮނީޓަރިންގ ގެ ވައްތަރުތައް\n2.1 އެކްސްޓާރނަލް މޮނީޓަރިންގ\n2.2 އިންޓާރނަލް މޮނީޓަރިންގ\n3 ކުޑަދަރިފުޅުގެ ހިތުގެ ތެޅުން އާދައިގެ ގޮތެއްގައި ނުހުރުމުގެ މާނައަކީ ކޮބާ؟\nވިހެއުން ނުވަތަ ކުޑަދަރިފުޅު މިދުނިޔެއަށް އުފަންވާ ވަގުތަކީ މައިމީހާއާއި، ކުޑަދަރިފުޅަށް ހާސްކަން އެންމެ ބޮޑަށް އިތުރުވާ ވަގުތެވެ.ސަމާލުކަން ބޭނުންވާ ވަގުތެއްގައި މައްސަލައެއް ނުވަތަ ކަމެއް ކުރިމަތިވުމަކީ ވެދާނެކަމެކެވެ. އެހެންކަމުން ވިހެއުމުގެ ތެރޭގައި ކުއްޖާގެ ހިތުގެ ތެޅުން ނުވަތަ ހިތް މަސައްކަތްކުރާގޮތް ރަގަޅުތޯ ޔަގީންކުރުމަށްޓަކައި ޗެކްކުރެވެއެވެ. ކުޑަދަރިފުޅުގެ ހިތުގެ މަސައްކަތަށް ބަދަލެއް އައިސްފައިވާނަމަ އެއީ ކޮންމެވެސް މައްސަަލައެއް ހުރިކަމުގެ ނިޝާނެކެވެ. ވިހެއުމުގެ ތެރޭގައި އަބަދުވެސް ކޮންމެވެސް ސިފައެއްގައި ދަރިފުޅުގެ ހިތުގެ މަސައްކަތް ހުރި ގޮތް ބެލެވެއެވެ. ވިހެއުމުގެކުރިން ކޮންމެވެސް ދުވަސްވަރެއްގައި ކުޑަދަރިފުޅުގެ ހިތުގެ ތެޅުމަށް ބަދަލު އާދެއެވެ. މިގޮތަށް ކުޑަދަރިފުޅުގެ ހަށިގަނޑު ބެލުން ނުވަތަ މޮނީޓަރ ކުރުމުގެ މާނައަކީ މައްސަލަތައް ކުރިމަތިވުން މަދުވުމެއް ނޫނެވެ. އެކަމަކު މީގެ ބޭނުމަކީ އެފަދަ މައްސަލައެއް ( ހިތުގެ ތެޅުމަށް ބަދަލު އައުން ) ހުރިކަން ފާހަގަވިނަމަ ޞިއްޙީ ލަފާދޭ ބޭފުޅުން ނުވަތަ ޑޮކްޓަރުންނާއި، ނަރުހުން އެކަމަށް ސަމާލުވެ، ތައްޔާރުވެ ތިބުމެވެ. އެއްވެސް ބާވަތެއްގެ ފީޓަލް މޮނީޓަރިންގ(Fetal monitoring)އަކީ ފުރިހަަމަ ޓެސްޓެއް ނޫނެވެ. މިއަދު މޮނީޓަރ ކުރުމަށް ބޭނުންކުރެވޭ ހުނަރުތައް ވަނީ އެތައް ގުނައަކަށް ތަރައްގީކުރެވިފައެވެ. ނަތީޖާއެއްގެ ގޮތުން ވިހެއުމުގެ ކުރިން ކުޑަދަރިފުޅުގެ ހިތުގެ ތެޅުން ނުވަތަ މަސައްކަތްކުރުމުގައި މައްސަލައެއް ހުރިނަމަ ދެނެގަނެވިދާނެއެވެ. ކުޑަދަރިފުޅުގެ ހިތުގެ ތެޅުން ހުންނަގޮތް ބެލުމަކީ ވަކިގޮތަކަށް ދީ އުޅޭ ފަރުވާގެ ބައެކެވެ. އިލެކްޓްރޯނިކް ފީޓަލް މޮނީޓަރިންގ(Electronic fetal monitoring)އަކީ ވިހެއުމުގެ ތެރޭގައި ކުޑަދަރިފުޅުގެ ހިތުގެ ތެޅުމުގެ އިޖާބަދިނުންތައް މައިމީހާގެ ރަހިމުގެ ކޮންޓްރެކްޝަން އަށް ހުންނަ ނުހުންނަގޮތް ބެލުމަށް ވަރަށް ރަގަޅު ގޮތެކެވެ. މިގޮތަށް ބަލާއިރު ކުޑަދަރިފުޅުގެ ހިތުގެ ތެޅުން ބެލުމަށް އިކްއިޕްމެންޓް އެއް ބޭނުންކުރެވެއެވެ. ހަމައެއާއެއްވަގުތެއްގައި ރަހިމުގެ ކޮންޓްރެކްޝަން(Contraction) ހުރި މިންވަރު ވެސް ބަލައެވެ. މިގޮތަށް ރަހިމުގެ ކޮންޓްރެކްޝަން ވެސް ބެލެނީ އިލެކްޓްރިކް އިކްއިޕްމެންޓް އެއްގެ އެހީގައެވެ. ކުޑަދަރިފުޅުގެ ހިތުގެ މަސައްކަތް ހުންނަ ނުހުންނަގޮތް ވިހެއުމުގެ އެކި މަރުހަލާތަކުގައި ބެލެވެއެވެ. އާންމުގޮތެއްގައި ކޮންމެ 5މިނިޓަކުން ނުވަތަ 30މިނިޓަކުން މިގޮތަށް ބަލައި ޗެކްކުރެވެއެވެ.\nއިލެކްޓްރޯނިކް ފީޓަލް މޮނީޓަރިންގ ގެ ވައްތަރުތައް[އުނިއިތުރު ގެންނަވާ]\nއިލެކްޓްރޯނިކް ފީޓަލް މޮނީޓަރިންގ ގައި އިކްއިޕްމެންޓެއްގެ އެހީގައި މައިމީހާގެ ރަހިމުގެ ކޮންޓްރެކްޝަންއަށް ކުޑަދަރިފުޅުގެ ހިތުގެ ތެޅުމުގެ އިޖާބަދިނުން ހުންނަ މިންވަރު ބެލެވެއެވެ. އިލެކްޓްރޯނިކް ފީޓަލް މޮނީޓަރިންގ ގެ ދެވައްތަރެއް ވެއެވެ. އެއީ އިންޓާރނަލް މޮނީޓަރިންގ(Internal monitoring)އާއި، އެކްސްޓާރނަލް މޮނީޓަރިންގ(External monitoring)އެވެ.\nއެކްސްޓާރނަލް މޮނީޓަރިންގ[އުނިއިތުރު ގެންނަވާ]\nއެކްސްޓާރނަލް މޮނީޓަރިންގ ގައި ކުޑަ ދެ ޑިވައިސް(Device) މައިމީހާގެ ބަނޑުގައި ހަރުކުރެވެއެވެ. މިއިން އެއް ޑިވައިސް އަލްޓްރާ ސައުންޑްގެ އެހީގައި ކުޑަދަރިފުޅުގެ ހިތުގެ ތެޅުން ބަލައެވެ. އަނެއް ޑިވައިސް މައިމީހާގެ ރަހިމު ކޮންޓްރެކްޝަންގައި ހޭދަކުރާ މިންވަރު ބަލައެވެ.\nއިންޓާރނަލް މޮނީޓަރިންގ[އުނިއިތުރު ގެންނަވާ]\nއިންޓާރނަލް މޮނީޓަރިންގ ބޭނުންކުރެވެނީ ހަމައެކަނި ފެންކޮތަޅު ނުވަތަ އެމްނިއޮޓިކް ސެކް(Amniotic sac) ފަޅައިގެން ގޮސްފައިވާނަމައެވެ. މިހާލަތުގައި ފީޓަލް ސްކަލްޕް އިލެކްޓްރޯޑް(Fetal scalp electrode) އޭ ކިޔޭ ކުޑަ ޑިވައިސްއެއް މައިމީހާގެ ފަރުޖު(Vagina)ގެ ތެރެއިން ގެންގޮސް ކުޑަދަރިފުޅުގެ ބޮލުގައި ހަރުކުރެވެއެވެ. މިޑިވައިސް ކުޑަދަރިފުޅުގެ ހިތުގެ ތެޅުން ރިކޯޑް ކުރެއެވެ. ހަމައެއާއި އެއްވަގުތެއްގައި ކެތީޓަރ(Catheter) އޭ ކިޔޭ ހިމަހޮޅިކޮޅެއް މައިމީހާގެ ފަރުޖުގެ ތެރެއިން އެތެރެއަށް ރަހިމާއި ހަމައަށް ފޯރުވައެވެ. މިޑިވައިސްއިން މައިމީހާގެ ރަހިމުގެ ކޮންޓްރެކްޝަންގެ ބާރު ދެނެގަނެއެވެ. އިސްވެބުނެވުނު ހޮޅިކޮޅު އެތެރެއަށް ފޯރުވާއިރު ކޮންމެވެސް ވަރަކަށް އުދަގޫ އިހްސާސްވުމަކީ ވެދާނެގޮތެކެވެ. ނަމަވެސް އެއްކޮށް އެތެރެއަށް ފޯރުމުން މިގޮތަށްވާ އުދަގޫތައް ފިލައިދެއެވެ.\nއިސްވެ ބަޔާންކުރެވުނު ދެގޮތަށް އަމަލުކުރާ އިރު ވެސް މައިމީހާއާއި، ކުޑަދަރިފުޅުގެ މައުލޫމާތުތައް ކުޑަ މެޝިނަކުން ރިކޯޑްކުރެވެއެވެ.\nކުޑަދަރިފުޅުގެ ހިތުގެ ތެޅުން އާދައިގެ ގޮތެއްގައި ނުހުރުމުގެ މާނައަކީ ކޮބާ؟[އުނިއިތުރު ގެންނަވާ]\nއާންމުގޮތެއްގައި ބަނޑުގައިވާ ކުޑަދަރިފުޅުގެ ހިތުގެ ތެޅުން ހުންނާނީ މިނިޓަކު 110އާއި، 160އާއި ދެމެދުގައެވެ. މިއީ އާދައިގެ ގޮތެއްގައި އިންސާނުންގެ ހިތުގެ ތެޅުން ހުންނަވަރަށް ވުރެ މަތީ މިންވަރެކެވެ. ( އާންމުގޮތެއްގައި މިނިޓަކު 60އާއި 100އާއި ދެމެދުގެ މިންވަރަަކަށް ވިންދުޖަހައެވެ.) ކުއްޖާގެ ހިތުގެ ތެޅުން ތަބީޢީ ނޫންކަމުގައި ވާނަމަ އަންނަނިވި ކަންތައްތައް ކުރުމަށް އިރުޝާދުދެވެއެވެ. (ހ) އޮށޯވެ އޮންނަގޮތް ބަދަލުކުރުން (ށ) އޮކްސިޖަން ގުޅުން (ނ) އައިވީ ގުޅުން (ރ) ރަހިމުގެ ކޮންޓްރެކްޝަންގެ ބާރުދަށްކޮށް ރަހިމު ހަމައަކަށް އެޅުމަށްޓަކައި ބޭސްދިނުން (ބ) ރަހިމުގެ ތެރެއަށް ފެންވެއްދުން\nއެކްސްޓާރނަލް މޮނީޓަރިން ބޭނުންކޮށްގެން ކުއްޖާގެ ހިތުގެ ތެޅުން ބެލުމުން ނުރައްކަލެއް ކުރިމަތިވެދާނެ ކަމަކަށް އެގިފައެއް ނުވެއެވެ. އިންޓާރނަލް މޮނީޓަރިންގ ގެ އެހީގައި ކުއްޖާގެ ހިތުގެތެޅުން ބަލާ ފަހަރުތަކުގައި އިންފެކްޝަން އަށަގަތުމަކީ ވެދާނެކަމެކެވެ. ވިހެއުމުގެ ތެރޭގައި މައްސަލަތައް ކުރިމަތިވެދާނެކަމަށް ބޮޑަށް ލަފާކުރެވޭ އަންހެނުން ރަގަޅީ އިލެކްޓްރޯނިކް ފީޓަލް މޮނީޓަރިންގ ހެދުމެވެ. މިގޮތަށް ބަލާބެލުމުގައި ކުއްޖާގެ ހިތުގެ ތެޅުން ތަބީޢީނޫން ގޮތެއްގައި ހުރިކަމުގައިވާނަމަ އެމީހަކު ވިހެއުމަށް ސިޒޭރިއަން(Cesarean) ހެދުން، ނުވަތަ ފޯސެޕްސް(Forceps) އިޚްތިޔާރުކުރަން ޖެހެއެވެ.\nކުޑަދަރިފުޅުގެ ހިތުގެ މަސައްކަތް ހުރިނެތްގޮތް ބެލުމަކީ ވިހެއުމުގެ ތެރޭގައި ކުއްޖާގެ ހާލު ދެނެގަތުމަށް ބޭނުންކުރެވޭ ގޮތްތަކުގެ ތެރެއިން އެއްގޮތެވެ. ވިހަންކައިރިވުމުން އެމީހަކަށް އެކަށީގެންވަނީ ކޮންގޮތެއްތޯ ބެލުމަށް ވަރަށް ގިނަ ކަންތައްތަކެއް ބަލައެވެ. ވިހެއުމުގެ ވަގުތު ގާތްވުމުން މިކަމާމެދު ޑޮކްޓަރާއި މަޝްވަރާކުރުމަކީ މުހިއްމުކަމެކެވެ.\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ 24 ޖޫން 2007، 03:50 ގައެވެ.


New Zealand Miskithah Dhin Nirubaveri Hamalaa In Bangladesh Cricket Team Salaamaiyyvee Kiriyaa! - Vaguthu\nނިއުޒީލެންޑް މިސްކިތަަށް ދިން ނިރުބަވެރި ހަމަލާއިން ބަންގްލަދޭޝް ކްރިކެޓް ޓީމު ސަލާމަތްވީ ކިރިޔާ!\nނިއުޒިލޭންޑްގެ ކްރިސްޗާޗް ސަރަހައްދުގެ ދެ މިސްކިތަކަށް މިއަދު ދިން ނިރުބަވެރި ހަމަލާއާ ގުޅިގެން މުޅި ނިއު ޒީލެންޑް އޮތީ ސިހުމެއްގައެވެ.\nހުކުރު ނަމާދަށް އެތަކެއް މުސްލިމުންނެއް ޖަމާވި މިސްކިތަށް އަމާޒުކޮށް، ނުރައްކާތެރި ނިރުބަވެރި ހަމަލާއެއް ދީފައިވާ އިރު، އެ ހަމަލާގައި 49 މީހަކު މަރުވިކަން ވަނީ މިހާރުވެސް ޔަގީންވެފައެވެ. އެތައް މުސްލިމުންނެއްގެ ލޭ މިސްކިތުގެ ތެރެއަށް އޮހޮރިގެން ދިޔަ އިރު، އެ ހަމަލާގެ ބިރުވެރިކަން ފެނުނު އެއް ބަޔަކީ ބަންގްލަދޭޝްގެ ކްރިކެޓް ޓީމެވެ.\nހަމަލާދިން މިސްކިތްތަކުގެ ތެރެއިން އެއް މިސްކިތް ކަމަށްވާ، ޑީން އަވެނިއު މިސްކިތަށް ބަންގްލަދޭޝް ޓީމު ހުކުރަށް ދިޔަ އިރު، އެ ގައުމުގައި ބަންގްލަދޭޝް ޓީމު ތިބީ ނިއުޒީލެންޑާއެކު ޓެސްޓް ސީރީސް މެޗެއް ކުޅުމަށް ގޮހެވެ. ހާގްލޭ އޯވަލް ކްރިކެޓް ގްރައުންޑް ކައިރީގައި ހުންނަ މިސްކިތަށް ބަންގްލަދޭޝް ޓީމުން ހުކުރަށް ދިޔައީ ބަހުގައެވެ.\nހަމަލާ ދިން ވަގުތަކީ ހުކުރަށް ތައްޔާރުވަމުން ދިޔަ ވަގުތު ކަމަށްވާ އިރު، އޭރު ޓީމު ތިބީ ބަހުގައެވެ. ހަމަލާ ދިނުމުން ޓީމުގެ ކުޅުންތެރިން ބަހުން ނުފައިބާ ތިބުމަށްފަހު، ފަހުން އެތަނުގެ ކައިރީގައިވާ ޕާކަކަށްގޮސް ކުޅުންތެރިން ވަނީ ފިލާފައެވެ. ބަންގްލަދޭޝް ޓީމާއެކު ދަތުރުކުރި އީއެސްޕީއެންގެ ކަރެސްޕޮންޑަންޓް މުހައްމަދު އިސާމް ބުނެފައި ވަނީ ބަންގްލަދޭޝް ޓީމުން ބަހުން ފޭބީ ބަޑި ޖަހަން ފެށިތާ 10 މިނެޓް ފަހުން ކަމަށާއި، ކައިރީގައި އޮތް ކްރިކެޓް ގްރައުންޑް ޕާކަށް ގޮސް ސަލާމަތްވި ކަމަށެވެ.\nއެކަމާ ގުޅިގެން ވިކެޓް ކީޕަރު މުޝްފިގުރް ރަހީމް ކުރި ޓްވީޓެއްގައި ބުނެފައި ވަނީ އެ ނުރައްކާތެރި ހަމަލާއިން ސަލާމަތްވި ކަމަށްޓަކައި ﷲއަށް ހަމްދުކުރާ ކަމަށާއި، އެފަދަ ކަމެއް އަލުން ދެކެން ބޭނުން ނުވާ ކަމަށެވެ.\nއެ ސަރަހައްދަކީ ދިވެހީންވެސް ގިނައިން ދިރިއުޅޭ ސަރަހަށްދެއް ނަމަވެސް، އެއްވެސް ދިވެއްސަކަށް އަނިޔާވެފައި ނުވާ ކަމަށް ރާއްޖޭގެ ފޮރިން މިނިސްޓްރީން ވަނީ ޔަގީން ކޮށްދީފައެވެ. ނިއުޒީލެންޑާ ދެކޮޅަށް ބަންގްލަދޭޝް ޓީމުން ކުޅެން އޮތް މެޗު ވަނީ ކެންސަލް ކޮށްފައެވެ.\nމާޗް 15, 2019 17:06\nމަރުވި އެންމެހާ ފުރާނަތަކަށް ސުވަރުގޭގެ ދާއިމީ ނިއުމަތް މިންވަރު ކުރައްވާށި. އާމީން\nމާޗް 15, 2019 18:41\nހަމަލާ ކުއްވެރިކުރަން ސަހީދުވި އެންމެންނަށް ސުވަރުގެ މިންވަރު ކުރައްވަސި އާމީން. އެއްވެސް ދިވެއްސެއް ހުކުރައް ދިޔަބާ\nމާޗް 15, 2019 18:48\nޙަމަލާ ދިނީ މިސްކިތްތަކުގައި ތިބި މީހުންނަށް. ދިވެއްސަކު މި ޙަމަލާގައި މަރުވާނީ ދިވެއްސަކު މިސްކިތައް ދިޔަ ނަމަތާ.... ބޭރުގައުމުތަކުގައި ވަޒަންވެރިވާ ދިވެހިން ނުދާނެ މިސްކިތަކަށް އެވަރިހަމަ ހުކުރަކަސް....


އެޑްމިން – Page 201 – Liyuntheringe Gulhun\nVisitors online  177:users  0guests  151bots  26The maximum number of visits was  2016-10-05:all visits  37149:users  3guests  1698bots  35448browser  Chrome 53.0.2785.143\nރޯދަ ހަދިޔާ – (ހަލީސާ -4 )\n11 ޖުލައި 2013ބަހާއި އަދަބު, ސަމާސާ އަދަބުއެޑްމިން\nކިޔާފައިވާ ޢަދަދު: 4220\nލޯނު ނުދެއްކުމަކީވެސް ފައިދާއެއް\nމީހަކު ބޭންކުން ލޯނެއް ނަގައިގެން ވަރަށް އަގުބޮޑު ކާރެއް ގަތެވެ. ކޮންމެ މަހަކު ލޯނަށް ދައްކަންޖެހޭ ފައިސާ ބަރާބަރަށް ދައްކަމުންގޮސް ދުވަސްގަނޑަކުން އެކަން ހުއްޓިއްޖެއެވެ. ލޯނުގެ ފައިސާއެއް ނުދައްކައެވެ. އެކަމާ ގުޅިގެން އޭނާ ގަތް ކާރު ބޭންކުން އަތުލިއެވެ. ބޭންކުން ކާރު އަތުލުމުން މިމީހާ ހިތަށް އެރިއެވެ. “މިކަން އެނގުނުނަމަ އަހަރެން ކައިވެނި ކުރީހީވެސް ބޭންކުން ލޯނެއް ނަގައިގެންނެވެ.”\n10 ޖުލައި 2013ބަހާއި އަދަބު, ވަޒަން ބަހުރުވައެޑްމިން\nކިޔާފައިވާ ޢަދަދު: 3142\nއާދަމް ޢަބްދުއްރަޙްމާން – އުތީމު\nރަޙްމަތުގެ އާރުން ވެއްސަވާ ރަހަމީރު ފެންފިނިބޮއިލަމާ ވަހުމުގެ ކިލާ ހަޑިދަމިލަތައް މިހިތުން އެކީގައި ދޮވެލަމާ\nރަސްމުން ލިބުނު ހެޔޮ ތަރިކައަށް ގަސްދާނުލާ އުނިކަން އަޔަސް އަސްލަށް ޟަޢީފު ކަމެއް ނުދީ ނަސްރަށް ނިކަން ހިންދެމިލަމާ\nރޯދަ ހިފުމަށްޓަކައި ނިޔަތް ގަތުން\n10 ޖުލައި 20134 ޚިޔާލުފިޤްހު, ދީނާއި ދުނިޔެއެޑްމިން\nކިޔާފައިވާ ޢަދަދު: 6644\nމިއީ ވަރަށް ގިނައިން ކުރެވޭ ސުވާލެކެވެ. ކޮންމެ އަހަރަކު ވެސް ފަށްކުރަންޖެހޭ ސުވާލެކެވެ. މި ކަމުގެ ސަބަބަކީ ހިފާ ރޯދަ ރަނގަޅު ރޯދައަކަށް ވުމަށް ކޮންމެ މީހަކު ވެސް ޝައުޤުވެރިވާ ޝައުޤުވެރިވުމެވެ. މުޅިދުވާލު ނުކައި ނުބޮއި ހުރި ހުރުން ބޭކާރުވެދާނެތީ ގަންނަ ބިރުގެ ބޮޑުކަމެވެ. މާތްﷲ އަމުރުކުރެއްވި ކަންތައް، އެކަލާނގެ ޤަބޫލުކުރައްވާ ގޮތަށް ހިފަން ބޭނުންވާލެއް ބޮޑުކަމެވެ. ތަޅުދަނޑިއަކީ ބިރުގަތުމެވެ.\n10 ޖުލައި 2013ބަހާއި އަދަބު, ވާހަކައެޑްމިން\nކިޔާފައިވާ ޢަދަދު: 3381\nޢައްބާސް އިބްރާހީމް ރަސްކަލަކު މާބޮޑަށް ފަލަފުޅު ވާތީ، ވަރަށް ބޮޑަށް ކަންބޮޑުވެވަޑައިގެންފި އެވެ. ޑަކްޓަރުން ދަންނަވަނީ ފަރީއްކުޅުއްވުން މަދުކުރެއްވުމަށެވެ. ނަމަވެސް މިއީ ރަސްގެފާނު ގަބޫލުފުޅުކުރައްވާ ކަމެއްނޫނެވެ. އެންމެ ފަހުން މި ވާހަކައާ މެދު ހިތްޕުޅުހަމަޖެހިވަޑައިނުގަންނަވައިގެން، އެ މަނިކުފާނުގެ ފަލަފުޅުވުމުގެ އާލާސްކަންފުޅު ފަސޭހަވާނޭ ބޭސްކޮޅެއް ދިން މީހަކަށް ވަރަށް ބޮޑު އިނާމެއް ދެއްވަން ނިންމަވައި އެކަން އިޢުލާނު ކުރައްވައިފިއެވެ.\n10 ޖުލައި 20132 ޚިޔާލުބަހާއި އަދަބު, ވާހަކައެޑްމިން\nކިޔާފައިވާ ޢަދަދު: 8259\nދެ މީހުންވެސް މަސައްކަތް ކުރަމުން ދިޔައީ ސާހިބުމީހާ ރުއްސާށެވެ. އެ ކަމުގައި އެކަކު އަނެކަކަށްވުރެ ކުރިއަށް އަރަން މަސައްކަތް ކުރަނީއެވެ. ބައިވެރީންގެ ވަފާތެރިކަމުގެ ސަބަބުން ސާހިބުމީހާ ހުރީ ވަރަށް ބޮޑަށް ހިތް ހަމަ ޖެހިފައެވެ. އެ ކަހަލަ ވަފާތެރި ބައިވެރީން ތިބުމަކީ ކިހައި ބޮޑު ފައިދާއެއް ކުރާ ކަމެއްކަން ސާހިބުމީހާއަށް ވަރަށް ރަނގަޅަށް އެނގެއެވެ.\nހަސަދަވެރިން ގެންނަ އިހާނާތްތެރި ހަދިޔާގައި ނުހިފާށެވެ.\n10 ޖުލައި 20131 ޚިޔާލުއަޚްލާޤު, ދީނާއި ދުނިޔެއެޑްމިން\nކިޔާފައިވާ ޢަދަދު: 7550\nތަރުޖަމާ: އަޙްމަދް ސަމީރު ޢަލީޖަޕާނުގެ ވެރިރަށް ޓޯކިޔޯ އާއި މާ ދުރުނޫން ހިސާބެއްގައި ޖަޕާނުގެ ފަހުލަވާނުންގެ ގޮތުގައި މަޝްހޫރު ސަމުރާއި އަކު ބުޑިސްޓް ފައްޅިއެއްގައި މަސައްކަތް ކުރަން ފެށިއެވެ. މީނާއަކީ ޒުވާންއިރު، ގައިބާރު ވަރުގަދަ، އެހައިމެ ހަލުވި، ހަނގުރާމައިގެ ފަންނަށް އަރައިހުރި ފަހުލަވާނެކެވެ. ނަމަވެސް މިހާރު މުސްކުޅިވެ، މުޅި ދިރިއުޅުން ބަދަލުކޮށްލައި، މިހާރު ކިޔަވައިދެނީ ބުޑިޒަމްގެ ޒެން ގޮފީގެ ފަލްސަފާއެވެ. މިއީ މަޑުމައިތިރި ކަމާއި، ގުދުރަތީ ކަންކަމަށް ލޯބިކުރުމަށް ވަރަށް ހިތްވަރުދޭ ( ބުޑިސްޓް ފަލްސަފާގެ) ގޮތްޕެކެވެ. ރޯދަ ހަދިޔާ – (ހަލީސާ -3)\n10 ޖުލައި 2013ބަހާއި އަދަބު, ސަމާސާ އަދަބުއެޑްމިން\nކިޔާފައިވާ ޢަދަދު: 4197\nމިއީ ވެސް ގޮތެއް\nޓީވީ ޝޯ ހުށަހަޅައިދޭ ތަންކޮޅެއް ދުވަސްވީ ފަންނާނެއް ހުށަހަޅައިދެމުން ދިޔަ ޝޯ އަހަރުތަކެއް ވަންދެން ދެއްކުމަށްފަހު އެ ޝޯ ދެއްކުން ހުއްޓައިލިއެވެ. މި ޝޯ ތައްޔާރުކުރި ސްޓޫޑިއޯގެ ރިޕޯޓަރަކާ އެއްދުވަހަކު މި ފަންނާނާ މަގުމަތިން ބައްދަލުވެގެން ރިޕޯޓަރު އަހައިލިއެވެ. ރޯދަ\n9 ޖުލައި 2013ބަހާއި އަދަބު, ވަޒަން ބަހުރުވައެޑްމިން\nކިޔާފައިވާ ޢަދަދު: 4470\nޢަބްދުﷲ ޞާދިޤުމިދީނުގެ ބިނާވީ ޝަހަދާތުގެ ފަހުގާ ޙަޤީޤީބަދަހި މޮޅުހަތަރު ތަނބު މަތީގާ ތިމާޔަށް މުޅިން ޚާއްޞަވީ ރޯދަކިޔަމާ ނަމާދާ ޒަކާތާއި ޙައްޖާ އެކީގާ ރޯދަހިފުން ފިޔަވަހިކޮށް ފަރުޟުކުރެއްވުން\n9 ޖުލައި 20131 ޚިޔާލުޢިބާދާތު, ދީނާއި ދުނިޔެއެޑްމިން\nކިޔާފައިވާ ޢަދަދު: 4799\nއިސްލާމްދީނުގައި، މާތްﷲ ޝަރްޢުކުރައްވާފައިވާ ކަންތައްތައް ޝަރްޢުކުރައްވާފައިވަނީ، މީސްތަކުންނަށް ބުރަނުވާނެގޮތަށް ތަދައްރުޖުކޮށް (ނުވަތަ ފިޔަވައްސަކުން ފިޔަވައްސަކުން، މަޑުމަޑުން ތަމްރީނު ދެއްވަމުން) ނެވެ. މިއީ ދީނުގެ ލުއިފަސޭހަކަމާއި، ވިލުންތެރިކަން ހަމަކޮށްދޭ އަލިގަދަ ދަލީލެކެވެ.\n9 ޖުލައި 20131 ޚިޔާލުބަހާއި އަދަބު, ވާހަކައެޑްމިން\nކިޔާފައިވާ ޢަދަދު: 7712\nއަހަރެން މާލެއަށް މި އައީ ބަރާބަރު އަށް އަހަރު ފަހުންނެވެ. އެހާ ގިނަ ދުވަސް ވެފައި އާދެވުމުން ޝަމްސިއްޔާގެ ޚަބަރު ބަލައިލާނަމޭ ހިތާ އެގޭ ދޮށަށް ހިނގައްޖައީމެވެ. ޝަމްސިއްޔާ އަދި އޮފީހުން ނާންނާނެއޭ ހިތަށް އެރީ ދޮރުގެ ރަނގަބީލު ޖެހިފަހުންނެވެ.\nމިހާރު ގޭގައި އުޅޭނީ ކާކު ހެއްޔެވެ. މުނާ ހެއްޔެވެ؟ މަރިޔަމް ހެއްޔެވެ؟


Lanka Ah Badhuluvy Raajjeygai Ulhen Undhagoovyma: Fareela\nލަންކާއަށް ބަދަލުވީ ދަރިފުޅަށްޓަކައި، ރާއްޖޭގައި އުޅެން އުނދަގޫގޮތެއް ވެސް ހުރޭ: ފަރީލާ\n28 ނޮވެންބަރ 2021 - 07:23:34\nފިލްމީ ދާއިރާއިން ގިނަ ބައެއްގެ މަގްބޫލުކަން ހޯދާފައިވާ ފާތިމަތު ފަރީލާ 2015 ވަނަ އަހަރުން ފެށިގެން ފެންނަނީ ފިލްމީދާއިރާ އާ ވަަރަށް ދުރުގައި އުޅޭތަނެވެ. އެއަށްފަހު ދެން އޭނާ ބަދަލުވީ ލަންކާއަށެވެ.\nފިލްމު ކުޅުމާއި ދުރުގައި އުޅޭ ސަބަބާއި ލަންކާއަށް ބަދަލުވި ސަބަބާއި ބެހޭގޮތުން ވާހަކަދައްކަމުން "އަވަސް"ގެ ޕްރޮގްރާމެއްގައި ފަރީލާ ބުނީ، ލަންކާއަށް ބަދަލުވި އެންމެ ބޮޑު ބޭނުމަކީ ދަރިފުޅަށް ކިޔަވައިދިނުމަށް ކަމަށެވެ. އަދި ރާއްޖޭގައި ދިރިއުޅެން ކުޑަކޮށް އުނދަގޫ ގޮތެއްވެސް ހުރުމާ އެކު ކަމަށް އޭނާ ބުންޏެވެ.\n" އެންމެ ބޮޑަށް ހަމަ ލަންކާއަށް ބަދަލުވީ ބޭބީއަށް ކިޔަވައިދޭން. އެއީ އަސްލު ވިސްނުމަކީ. އަނެއްހެން ބުނާ ނަމަ ރާއްޖޭގައި އަޅުގަނޑުމެން ދިރިއުޅުމުގައި ވެސް ހުރޭ ކަންނޭނގެ އުނދަގޫ ގޮތެއް. އެހެންވީމަ އާއިވެސް އެކުގައި އަސްލު ބަދަލުވީ،" ފަރީ ބުންޏެވެ.\nފަރީ ބުނީ ކޮވިޑާއި ގުޅިގެން ރާއްޖެ ކުޑަކުޑަ ދުވަސްކޮޅަކަށް އައިސް ހުރިއިރުވެސް ފިލްމީ ހުަށަހެޅުންތައް ލިބެމުން އައި ކަމަށާއި، ނަމަވެސް އެ ހުށަހެޅުންތަކަށް އާއެކޭ ބުނެވެންނެތީ ރާއްޖޭގައި އެހާ ގިނަ ދުވަހު ނޫޅޭނެތީ ވަގުތު ނުދެވޭނެތީ ކަމަށެވެ. އަދި ލަންކާއިން ޝޫޓު ކުރުމުގެ ކަންކަން ކުރިއަށް ގެންދާގޮތަށްވެސް ހުށަހެޅުންތައް އަންނަަކަން ފާހަގަކުރަމުން އޭނާ ބުނީ އެކަމަކު ވެސް އެވަގުތު ދެވޭނެ ކަމަށް ހީނުވާތީ ހުށަހެޅުންތަކަށް އާ ބަސް ބުނަން ބޭނުން ނުވަނީ ކަމަށެވެ.\nނަމަވެސް އެއްކޮށް ފިލްމީ ދާއިރާ އާއި ދުރަށް އޭނާ ނުދާކަމަށް ވެސް ބުންޏެވެ. ފިލްމީ ދާއިރާ އާއި އެންމެ ފުރަތަމަ ދުރުގައި ހުންނަން ފެށީ ދަރިފުޅު ލިބުނު ހިސާބުންކަމަށާއި، އެންމެ ފަހުން ފިލްމީ ޝޫޓިންއެއްގައި އުޅުނު ހަނދާންވަނީ 2015ގައި ކަމަށް އޭނާ ބުންޏެވެ.\nފަރީ ލަންކާއަށް ބަދަލުވީ. 2016 ވަނަ އަހަރުއެވެ. ފަރީ ބުނީ ލަންކާގައި އުޅުނަސް އާއިލާ އާއި ބައެއް ރަށްޓެހިންވެސް ގޮސް އުޅޭތީ އެތަނުގެ ދިރިއުޅުން ވެސް އިހްސާސް ކުރެވެނީ ރާއްޖޭގައި ދިރިއުޅޭ ފަދައިން ކަމަށާއި، ލަންކާގައި މިހާރު އުޅޭ ދިރިއުޅުމަކީ ފަސޭހަ ހިތްހަމަޖެހޭ ދިިރިއުޅުމެއް ކަމަށެވެ.


Nazim ge 11 aharuge jalu hukumah high courtun thaaeedhu kohfi - vNews.mv\nނާޒިމްގެ 11 އަހަރުގެ ޖަލު ހުކުމަށް ހައިކޯޓުން ތާއީދުކޮށްފި\n15 March 2016, 15:47\nކުރީގެ ޑިފެންސް މިނިސްޓަރު މުހައްމަދު ނާޒިމް 11 އަހަރަށް ޖަލަށް ލާން ކްރިމިނަލް ކޯޓުން ކުރި ހުކުމަށް ހައިކޯޓުން މިއަދު ތާއީދުކޮށްފި އެވެ.\nހަނގުރާމަވެރި ހަތިޔާރު ރާއްޖެ އެތެރެކޮށް ގެންގުޅުމުގެ ކުށުގައި ނާޒިމް 11 އަހަރަށް ޖަލަށް ލުމަށް ކްރިމިނަލް ކޯޓުން ހުކުމް ކުރީ 27 މާޗް 2015 ގައެވެ. ކްރިމިނަލް ކޯޓުން ނާޒިމުގެ މައްޗަށް އިއްވި ހުކުމްގައި ބުނެފައިވަނީ ނާޒިމްގެ ކޮޓަރިން ފެނުނު ހަތިޔާރަކީ އޭނާގެ އެއްޗެއް ނޫންކަން ޝަރީއަތުގައި ސާބިތުކޮށް ދެއްވިފައި ނުވާ ކަމަށެވެ.\nމި ދައުވާ ނާޒިމްގެ މައްޗަށް އުފުލީ ގ. އެނިފްގޭގެ އަށްވަނަ ފްލޯގައި ނާޒިމް ދިރިއުޅުއްވާ އެޕާޓްމަންޓްގެ ކޮޓަރިން ފިސްތޯލައަކާއި ތިން ވަޒަން ފެނުނު މައްސަލާގަ އެވެ. މިތަކެތި ފެނުނީ 18 ޖެނުއަރީ 2015 ވަަނަ ދުވަހުގެ ރޭ ދަންވަރު ފުލުހުންގެ ސްވޮޓް ޓީމުން އެގޭގައި ހިންގި ހާއްސަ އޮޕަރޭޝަނެއްގެ ތެރެއިންނެވެ. އޭރު ނާޒިމު ހުންނެވީ ޑިފެންސް މިނިސްޓަރުގެ މަގާމުގަ އެވެ. މިހާދިސާއަށް ފަހު ނާޒިމް މަގާމުން ވަކިކުރެއްވީ 20 ޖެނުއަރީ 2015 ގައެވެ.\nމިމައްސަލާގައި ނާޒިމް ހައްޔަރުކުރީ 10 ފެބްރުއަރީ 2015 ގައެވެ. އަދި 23 ފެބުރުއަރީ 2015 ގައި ހަނގުރާމަވެރި ހަތިޔާރު ގެންގުޅުމުގެ ދައުވާ އުފުލުމަށްފަހު ދައުލަތުން ފަހުން ވަނީ މިދައުވާ ބަދަލުކޮށްފަ އެވެ. އެގޮތުން2މާޗު 2015 ގައި ނާޒިމަށް އަލުން ދައުވާކުރީ ހަނގުރާމަވެރި ހަތިޔާރު ރާއްޖެ އެތެރެކޮށް ގެންގުޅުމުގެ ކުށުގަ އެވެ.\nކްރިމިނަލް ކޯޓުގެ ހުކުމް ނާޒިމް ފަރާތުން ހައިކޯޓުގައި އިސްތިއުނާފް ކުރީ 12 އޭޕްރީލް 2015 ގައެވެ. އިސްތިއުނާފް އަޑުއެހުންތައް ހައިކޯޓުގައި ނިންމާލާފައިވަނީ މިދިޔަ ބުރާސްފަތި ދުވަހު އެވެ.\nހައިކޯޓުގައި ނާޒިމުގެ އިސްތިއުނާފް އަޑުއެހުންތައް އެންމެ ފުރަތަމަ ފެށީ ފަސް ފަނޑިޔާރުންގެ ބެންޗަކުން ކަމަށް ވިޔަސް، ފަހުން ހައިކޯޓަށް އައި ބައެއް ބަދަލުތަކާއި ގުޅިގެން މައްސަލަ ބައްލަވަމުން ގެންދެވި ފަނޑިޔާރުންގެ ބެންޗް އަލުން އެކުލަވާލާ އިސްތިއުނާފް އަޑުއެހުންތައް އަލުން ފެށީ ތިން ފަނޑިޔާރުންގެ ބެންޗަކުންނެވެ.


Macron riyaasee inthihaabu kaamiyaabu kuravvaifi\nމެކްރޮން ފްރާންސްގެ ރިޔާސީ އިންތިހާބު ކާމިޔާބު ކުރައްވައިފި\nއިމަނުއެލް މެކްރޮން އާއި އަނބިކަނބަލުން\nފްރާންސްއަށް ރައީސަކު ހޮވަން މި މަހު 10 ވަނަ ދުވަހު ފެށި ރިޔާސީ އިންތިހާބު، ރައީސްގެ މަގާމުގައި މިހާރު ހުންނެވި އިމަނުއެލް މެކްރޮން ކާމިޔާބު ކުރައްވައިފި އެވެ. އެހެން ކަމުން ރައީސްކަމުގެ ދެވަނަ ދައުރެއް މެކްރޮންއަށް ކަށަވަރުވީ އެވެ.\nމެކްރޮން އިންތިހާބު ކާމިޔާބު ކުރެއްވީ އިދިކޮޅު ކެންޑިޑޭޓް މާރިން ލުޕެންއާ ވާދަ ކުރައްވައި 58.2 ޕަސެންޓުންނެވެ. މިއަހަރު ފްރާންސްގައި ބާއްވާ ގޮތަށް އޮތް ރިޔާސީ އިންތިހާބުގެ ފުރަތަމަ ބުރުގައި 12 ކެންޑިޑޭޓަކު ވާދަ ކުރެއްވި އެވެ.\nއިންތިހާބުގެ ގަވާއިދު އޮންނަ ގޮތުން ފުރަތަމަ ބުރުގައި އެއްވެސް ކެންޑިޑޭޓަކަށް އަޣުލަބިއްޔަތު ނުލިބިއްޖެ ނަމަ ދެވަނަ ބުރެއް ބާއްވަން ޖެހެ އެވެ. ދެވަނަ ބުރުގައި ވާދަ ކުރެވެނީ ފުރަތަމަ ބުރުގައި އެންމެ ގިނައި ވޯޓް ހޯއްދެވި ދެ ކެންޑިޑޭޓަކަށެވެ.\nމާރިން ލުޕެންއަށް އިންތިހާބު ކާމިޔާބު ނުކުރެވުނު ނަމަވެސް ނަތީޖާ ގަބޫލު ކުރައްވާ ކަމަށް ވަނީ ވިދާޅުވެފަ އެވެ. އޭނާ ވިދާޅުވީ އަދި ނިމުނީ ނޫން ކަމަށާއި ފްރާންސްއަށް ޓަކައި ސިޔާސީ މަސައްކަތްތައް ދޫކޮށް ނުލައްވާނެ ކަމަށެވެ.\nރިޔާސީ އިންތިހާބު ކާމިޔާބުވެ ވަޑައިގަތުމާ ގުޅިގެން ތާއީދުކުރި މީހުންނަށް މެކްރޮން ވަނީ ޝުކުރު އަދާ ކުރައްވާފަ އެވެ. އޭނާ ވިދާޅުވީ ވޯޓުލީ މީހުންގެ އަޣުލަބިއްޔަތު ލިބިވަޑައިގަތުމުން އުފާ ކުރައްވާ ކަމަށެވެ.\nއިމަނުއެލް މެކްރޮން ފްރާންސްގެ ރިޔާސީ އިންތިހާބު ކާމިޔާބު ކުރައްވައި ދެވަނަ ދައުރަކަށް\nމެކްރޮން ވިދާޅުވި ގޮތުގައި އަޣުލަބިއްޔަތުގެ މާނައަކީ އުފުލަން ޖެހިވަޑައިގަންނަވާ ޒިންމާ ބޮޑުވުން ކަމަށެވެ. އަދި އެއީ ރައްޔިތުންނަށް ދައްކަން ޖެހޭ ބޮޑު ދަރަންޏެއް ކަމަށް ވެސް ވިދާޅުވި އެވެ.\nފްރާންސްގައި ފަސް އަހަރު ވެރިކަން ކުރި މީހަކަށް އިތުރު ފަސް އަހަރު ދޭން ރައްޔިތުން ނިންމީ އުންމީދެއް އޮތުމުން ކަމަށް ވެސް ވިދާޅުވި އެވެ. އޭނާ ވިދާޅުވީ އޭނާއަށް ތާއީދު ނުކުރާ މީހުން ވެސް ވޯޓް ދިން ކަމަށާއި ބޭނުމަކީ ދާޚިލީ ހަމަނުޖެހުމަކުން ފްރާންސް ރައްކާތެރިކުރުން ކަމަށެވެ.\nމެކްރޮން ވިދާޅުވި ގޮތުގައި ސިޔާސީ ގޮތުން ވާދަވެރިންނަކީ ވެސް ގައުމަށް މުހިންމު ބައެއް ކަމަށާއި އިދިކޮޅު ލީޑަރު މާރިން ލުޕެންއަށް ތާއީދު ކުރެއްވި މީހުންނަށް ވެސް ދެރަގޮތެއް ނުހައްދަވާނެ ކަމަށެވެ. އޭނާ އަދި ވިދާޅުވީ ފްރާންސްގެ ރައީސްއަކީ އެންމެންގެ ރައީސް ކަމަށެވެ.\nފްރާންސްގައި ރިޔާސީ އިންތިހާބު އޮންނަނީ ކޮންމެ ފަސް އަހަރަކުންނެވެ. ރައީސްގެ ވެރިކަމުގެ މުއްދަތަކީ ފަސް އަހަރު ދުވަހެވެ. އެއަށް ފަހު އާ ރައީސަކު ހޮވަން އާއިންތިހާބެއް ބާއްވަން ޖެހެ އެވެ. ރައީސް ކަމަށް ވަޑައިގަންނަވާ ކޮންމެ ބޭފުޅަކަށް ގިނަވެގެން އަދާކުރެވީ ފަސް އަހަރުގެ ދެ ދައުރެވެ.\nރައީސްގެ މަގާމުގައި މިހާރު ހުންނެވި އިމަނުއެލް މެކްރޮން ވެރިކަށް ވަޑައިގަތީ މެއި 14، 2017 ގައެވެ. އޭނާގެ ދައުރު މެއި 13، 2022 އަށް ހަމަވާނެ އެވެ.\nއިމަނުއެލް މެކްރޮން އަކީ ފްރާންސްގައި ވެރިކަން ކުރައްވާ އެންމެ ހަގު، ޒުވާން ރައީސެވެ. ވެރިކަމަށް ވަޑައިގެންނެވިއިރު އުމުރުފުޅަކީ 39 އަހަރު، މިހާރު 44 އަހަރެވެ.\nމެކްރޮން އަކީ ޔޫރަޕްގެ އިއްތިހާދާ ވަރަށް ގުޅުން ބޮޑު ބޭފުޅެކެވެ. މިއަހަރުގެ އިންތިހާބުގައި މެކްރޮންއާ ވާދަ ކުރައްވާ މާރިން ލުޕެން 53، އަކީ ފްރާންސް ޔޫރަޕުން ވަކި ކުރަން ބޭނުންފުޅުވާ ސިޔާސީ ލީޑަރެކެވެ.\n2017 ގައި ފްރާންސްގައި ބޭއްވި ރިޔާސީ އިންތިހާބުގައި ވެސް މެކްރޮންއާ އެންމެ ގާތުން ވާދަކުރެއްވީ މާރިން ލުޕެން އެވެ. މެކްރޮންއަށް ފްރާންސްގެ ރައީސްކަން ލިބިވަޑައިގެންފައި ވަނީ ދެވަނަ ބުރުގައި ވާދަ ކުރައްވައި 66.10 ޕަސެންޓް ވޯޓުންނެވެ.\nމެކްރޮން ދެވަނަ ދައުރު ފައްޓަވައިފި


Commonwealth gai baiverivaan rasmeekoh Raees husha alhuhvaifi | Mihaaru\nކޮމަންވެލްތުގައި ބައިވެރިވާން ރަސްމީކޮށް ރައީސް ހުށައަޅުއްވައިފި\n07 ޑިސެމްބަރ 2018 - 13:36 15 comments\nކޮމަންވެލްތްގެ ސެކްރެޓަރީ ޖެނެރަލް، ޕެޓްރީޝިއާ ސްކޮޓްލެންޑް އަށް ރައީސް ފޮނުވި ސިޓީފުޅުގައި އެ ޖަމާއަތުގެ އުސޫލުތައް ގަބޫލުކޮށް އެކަންކަމަށް ރާއްޖޭން އިހުތިރާމް ކުރާނެ ކަމުގެ ޔަގީންކަން ދެއްވާފައިވާ ކަމަށް ރައީސް އޮފީހުން ބުނެ އެވެ.\nރައީސް އޮފީހުން ބުނި ގޮތުގައި ރައީސްގެ ސިޓީފުޅުގައި، އިންސާނީ ހައްގުތަކާއި ޖިންސީ ހަމަހަމަކަމާއި ދެމެހެއްޓެނިވި ތަރައްގީގެ އުސޫލުތައް ރާއްޖޭން ގަބޫލުކުރާ ކަމަށާއި ތަރައްގީވަމުން އަންނަ ގައުމަކަށް ރާއްޖެ ވާއިރު އެކަންކަން މުހިންމު ކަމަށް ވެސް ބަޔާންކުރެއްވި އެވެ. އަދި ރާއްޖޭން ބޭނުން ވަނީ އެހެން ގައުމުތަކާ ވަކިވެގެން އުޅެން ނޫންކަމަށް ރައީސް ވިދާޅުވި ކަމަށް ރައީސް އޮފީހުން ބުނެ އެވެ.\nކޮމަންވެލްތުގައި އަލުން ބައިވެރިވުމަކީ ރައީސްގެ 100 ދުވަހުގެ އެއް ވައުދެވެ.\nކޮމަންވެލްތުގެ މެމްބަރު ގައުމެއްގެ ގޮތުގައި 34 އަހަރު ވަންދެން ރާއްޖެ އޮތުމަށް ފަހު އެ ޖަމާއަތުން ރާއްޖެ ވަކިވީ ކުރީގެ ރައީސް އަބްދުﷲ ޔާމީންގެ ވެރިކަމުގައި 2016 ވަނަ އަހަރު އެވެ. އޭރުގެ ސަރުކާރުން ދެއްކި ސަބަބަކީ ރާއްޖޭގެ އެތެރޭގެ ކަންކަމާ ކޮމަންވެލްތުން ބެހުމެވެ.\nކުރީގެ ރައީސް މުހައްމަދު ނަޝީދާއި އެހެން ސިޔާސީ ލީޑަރުން ޖަލަށް ލާން ފެށުމާއި، އަސާސީ ބައެއް ހައްގުތަައް ސަރުކާރުން ހަނިކުރަން ފެށުމުން، އެކަމާ ދެކޮޅަށް ކޮމަންވެލްތުން އަޑު އުފުލި އެވެ. އެކަމަކު ކުރީގެ ސަރުކާރުން ގަބޫލުކުރީ އެއީ ރާއްޖޭގެ ދާހިލީ ކަންކަމާ ބެހެން ކަމަށެވެ.\nރާއްޖެ ކޮމަންވެލްތްގައި ބައިވެރިވެފައިވަނީ ކުރީގެ ރައީސް މައުމޫން އަބްދުލްގައްޔޫމްގެ ވެރިކަމުގައި ޖުލައި 9، 1982 ގަ އެވެ. އެ ޖަމާއަތުން ވަކިވީ އޮކްޓޫބަރު 13، 2016 ގަ އެވެ.\nކޮމަންވެލްތުން ރާއްޖެ އަށް އެކި ދާއިރާތަކުން ގިނަ އެހީތަކެއް ފޯރުކޮށްދީފައިވެ އެވެ.\nއިތުރު ލިޔުންތައް ކޮމަންވެލްތު ރައީސް އިބްރާހިމް މުހައްމަދު ސޯލިހް ރާއްޖޭގެ ޚާރިޖީ ސިޔާސަތު


Ref ree Ge bey insaaf Ninmun Thakaa-Eku atholhu Madharusaa Kataifi\nރެފްރީގެ ނިންމުތަކާ ހިތްހަމަ ނުޖެހިގެން އެކަމުގެ ...\nލަންކާ އިން6ދިވެއްސަކު ހައްޔަރުކޮށްފި\nby vomadmin April 26, 2019\nމަމެން އައްޑޫއިންޓަރ ސްކޫލް ފުޓްބޯޅަ މުބާރާތުގެ 16 އަހަރުން ދަށުގެ އުމުރުފުރާގައި އިއްޔެ ހަވީރު ކުޅެވުނު މެޗަށްފަހު އަތޮޅުމަދަރުސާޓީމްގެ ކުޅުންތެރީންނާއި އޮފިޝަލުން އަދި ކުޅިބަލަން ގޮސްތިބި ވަރަށްގިނަ ބަޔަކު އިއްޔެގެ މެޗްގައި ރެފްރީކަންކުރި އިބްރާހިމް މުހައްމަދުގެ ނިންމުންތަކާއިމެދު ހިތްހަމަ ނުޖެހިގެން އެކަމުގެ ރުޅިގަނޑު ރެފްރީ އިބްރާހިމް މުހައްމަދު އަށް އަމާޒުކޮށްފިއެވެ.\nމިގޮތުން އިއްޔެމެޗަށް ފަހު ނަންހާމަކުރަން ނޭދޭ ފުޓްބޯޅަ ކޯޗަކު ވީއޯއެމްއަށް މައުލޫމާތު ދެމުން ބުނީ އިއްޔެގެ މެޗްގައި ރެފްރީ ވަނީ އަތޮޅުމަދަރުސާޓީމު މުބާރާތުން ކަޓުވާލުމަށްޓަކައި އެޓީމާ ދެކޮޅަށް ވަރަށް ގިނަ ނިންމުންތަކެއް ނިންމާފައި ކަމަށެވެ.\n“އަހަރެން އިއްޔެގެ މެޗް ބަލަންގޮސް ދަނޑުގައި ހުރިއިރު ފެނިގެން ގޮސްފައިވަނީ އަތޮޅުމަދަރުސާޓީމާ ދެކޮޅަށް ވަރަށް ބޮޑު ނިންމުންތަކެއް ރެފްރީ ނިންމަމުން ދިޔަތަން. އެނިންމުންތަކަކީ މެޗް ފެށުމުގެ ކުރީން ރާވާފައިވާ ރޭވުމެއްގެ ތެރެއިން ނިންމަމުން ގޮސްފައިވާ ނިންމުންތަކެއްކަން ޔަގީންވޭ” ނަން ހާމަކުރަން ނޭދޭ ފުޓްބޯޅަ ކޯޗަކުން އިއްޔެގެ މެޗަށްފަހު ބުނެފައިވެއެވެ.\nއަދި އިއްޔެގެ މެޗްގެ ރެފްރީ އިބްރާހިމް މުހައްމަދުއަށް ފާޑު ކިޔަމުން ވީއޯއެމްއަށް މައުލޫމާތު ދިން ފޭދޫ މީހަކު ބުނީ އެރެފްރީއަށް އެނގޭނީ ބޭސްބޯލްއާއި ބެހޭ މައުލޫމާތު ކަމަށާއި ފުޓްބޯޅައާއި ބެހޭ އެއްވެސް މައުލޫމާތެއް އެރެފްރީއަށް ނޭނގޭ ކަމަށް ރެފްރީގެ ނިންމުންތަކުން ހީވާކަށެވެ.\nމި މެޗުގައި ރެފްރީގެ ފަރާތުން ގޯސް ނިންމުންތަކެއް ނިންމާފައިވާ ކަމަށާއި އަތޮޅުމަދަރުސާއަށް އަށް ލިބެން ޖެހޭ ޕެނެލްޓީއެއްވެސް ރެފްރީ ކަނޑައެޅިގެން ނުދީ ދޫކޮށްލާފައިވާމަށް އިއްޔެގެ މެޗް ބަލަންގޮސް އިން ފޭދޫ މީހާ ވީއޯއެމްއަށް މައުލޫމާތު ދެމުން ބުނެފައިވެއެވެ.\n” އިއްޔެގެމެޗްގެ ފަހުހާފްގައި އަތޮޅުމަދަރުސާޓީމުގެ ކުޅުންތެރިއަކު އިރުޝާދިއްޔާގެ ގޯލަށް ފޮނުވާލި ބޯޅައެއް އެޓީމުގެ ކުޅުންތެރިއަކު ގޯލްއޭރިޔާގެ ތެރެއިން ގަސްތުގައި އަތުންޖަހާ ދިފާއުކުރިވަގުތު ރެފްރީ ކައިރީގައިހުރި ، އެކަމަކު ރެފްރީ ވަނީ ޕްލޭއޮން ދައްކަވާފައި . އެކަމާ ގުޅިގެން އަތޮޅުމަދަރުސާޓީމުގެ ކުޅުންތެރީންނާއި އޮލިޝަލުން އަދި ކުޅިބަލަންގޮސްތިބި އަތޮޅުމަދަރުސާގެ ސަޕޯޓަރުންވެސް ރެފްރީ ޕެނަލްޓީ ނުދީ ޕްލޭއޮން ދެއްކުމުން ވަރަށްބޮޑަށް މައްސަލަޖެއްސި ، ރެފްރީ އެކަމާ އަޅާވެސް ނުލާ ކުޅުންކުރިއަށް ގެންދެވީ . މީގެ އިތުރަށްވެސް ރެފްރީ އިއްޔެގެ މެޗްގައި އަތޮޅުމަދަރުސާޓީމާއި ދެކޮޅަށް ވަރަށްބޮޑެތި ނިންމުންތައް ނިންމަމުން ގޮސްފައިވޭ ، މިގޮތުން އަތޮޅުމަދަރުސާއަށް އިރުޝާދިއްޔާގެ ޕެނަލްޓީއޭރިޔާގެ ބޭރުން ލިބުނު ހިލޭޖެހުމެއްގައި ފޮނުވާލި ބޯޅަ އިރުޝާދިއްޔާގެ ގޯލްކީޕަރު ދިފާއުކޮށްފައި ފޮނުވާލި ވަގުތު އަތޮޅު މަދަރުސާޓީމުގެ ކުޅުންތެރިއަކަށް ލިބި އިރުޝާދިއްޔާގެ ގޯލްތެރެއަށް ބޯޅަ ފޮނުވާލުމުންވެސް އޮފްސައިޑްކަމަށްދައްކާ އެއީ ގޯލެއްނޫންކަމަށްވަނީ ނިންމާފައި . އެއީވެސް އޮފްސައިޑް ބޯޅައެއްނޫން ” އިއްޔެގެ މެޗް ބަލަން ގޮސްހުރި ފުޓްބޯޅަ ކޯޗަކު ވީއޯއެމްއަށް މައުލޫމާތު ދެމުން ބުނެފައިވެއެވެ.\nއިއްޔެ މެޗު 0-0 ން އެއްވަރުމުން އަތޮޅުމަދަރުސާޓީމް މުބާރާތުން ކަޓާ އިރުޝާދިއްޔާސްކޫލްވަނީ ފައިނަލަށް ހޮވިފައެވެ. އިރުޝާދިއްޔާ ފައިނަލަށް ހޮވުނީ 8 ޕޮއިންޓް ލިބިގެންނެވެ. އިރުޝާދިއްޔާއާއި ފައިނަލްގައި ބައްދަލުކުރާނީ9ޕޮއިންޓް ލިބިގެން ފައިނަލަށް ހޮވިފައިވާ ޝަރަފުއްދީން ސްކޫލާއެވެ. ޕޮއިންޓް ސިސްޓަމަށް ކުޅުނު މެޗްތަކުގައި އަތޮޅުމަދަރުސާ ކަޓުވާލުމަށްޓަކައި ޝަރފުއްދީން ސްކޫލުންވަނީ އިރުޝާދިއްޔާއަށް މެޗް ދޫކޮށްލާފައެވެ. އެމެޗް7ލަނޑު0ލަނޑުގެ ބޮޑުތަފާތަކުން ކާމިޔާބުކޮށްފައިވަނީ އިރުޝާދިއްޔާއެވެ.\nތަފާތުވާނެ- ތަފާތު ދައްކާނެ- ތަފާތު ފެންނާނެ\nކުރިއަށް އޮތް ރައްޔިތުންގެ މަޖިލީހުގައި އެމްޑީޕީގެ ޓިކެޓުގައި މީދޫ ދާއިރާ ވާދަކުރައްވާ ކެންޑިޑޭޓު، ރޮޒައިނާ އާދަމްގެ ކެމްޕެއިންޓީމުގެ ފަރާތުން ...\nvomadmin February 28, 2019